**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Ιουλίου 2020, ημέρα Τρίτη και ώρα 10.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δούνια Παναγιώτα (Νόνη), Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Φλαμπουράρης Αλέξανδρος, Χαρίτσης Αλέξανδρος (Αλέξης), Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Αρσένης Ηλίας - Κριτών.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι καλημέρα.

Ξεκινά η συνεδρίαση της Επιτροπής Οικονομικών με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις».

Πριν να δώσω το λόγο στον Εισηγητή της Πλειοψηφίας, τον κ. Αναστασιάδη, θα ήθελα να σας ενημερώσω για την οργάνωση της συζήτησης. Αύριο, Τετάρτη στις 10.00΄ το πρωί θα έχουμε τους φορείς, γι’ αυτό παρακαλώ πολύ τους Εισηγητές των κομμάτων να μας δώσουν τα ονόματα των προτεινόμενων φορέων, για να καλέσουμε τους εκπροσώπους τους. Στις 13.00΄ συνεχίζουμε επί των άρθρων και προτείνω να βάλουμε τη β΄ ανάγνωση και παρακαλώ πολύ να έχω τη σύμφωνη γνώμη σας, για την Πέμπτη στις 11.00΄ το πρωί στην αίθουσα της Ολομέλειας.

Συμφωνούμε με την πρόταση; Συμφωνούμε. Ευχαριστώ πολύ.

Παρακαλώ πολύ τους εκπροσώπους των κομμάτων να μας δώσουν τα ονόματα των προτεινόμενων φορέων για την αυριανή συνεδρίαση.

Παρακαλώ, κ. Αναστασιάδη.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Προτείνουμε για τη συνεδρίαση με τους φορείς, τον Πρόεδρο της ΣΕΤΕ, την Ένωσης Πλοιοκτητών Παράκτιας Αλιείας, την Ελληνική Ομοσπονδία Εμπορίου και Επιχειρηματικότητας, τον ΣΕΒ, τον Γενικό Επίτροπο Διοικητικών Δικαστηρίων, τον Πανελλήνιο Σύνδεσμο Αγροτικών Φωτοβολταϊκών και Αγροτικών Θεμάτων, τον Σύνδεσμο Εισαγωγέων Αντιπροσώπων Αυτοκινήτου και τον Σύνδεσμο Εμπόρων Εισαγωγέων Αυτοκινήτων Ελλάδος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία, σας ευχαριστούμε πολύ.

Ο κ. Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Έκανε κάποιες προτάσεις ο Εισηγητής της Πλειοψηφίας που τις είχαμε και εμείς. Εμείς προτείνουμε πέραν αυτών, το Οικονομικό Επιμελητήριο, την Ομοσπονδία Εφοριακών, την Π.Ο.Φ.Ε.Ε. από τους λογιστές και έναν εκπρόσωπο από τους επιτυχόντες του Ν.Σ.Κ., κ. Πρόεδρε, που μια διάταξη τους δημιουργεί πρόβλημα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς.

Κύριε Σκανδαλίδη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Μαζί με τα άλλα, την Ομοσπονδία Τελωνειακών, την Ε.Κ.ΠΟΙ.ΖΩ., τους δανειολήπτες και τον Δικηγορικό Σύλλογο Της Αθήνας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρία Κομνηνάκα;

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Δεν έχουμε να προτείνουμε κάτι άλλο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς.

Κύριε Βιλιάρδο;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Το Εμπορικό και Βιομηχανικό Επιμελητήριο, τη Πανελλήνια Ομοσπονδία Φοροτεχνικών Ελεύθερων Επαγγελματιών, την Ένωση Φοροτεχνικών Ελεύθερων Επαγγελματιών Αττικής, το Λογιστικό Σύλλογο Αθηνών, την Πανελλήνια Ομοσπονδία Λογιστών και την Ένωση Καταναλωτών, νομίζω, ότι την είπε και ο κ. Σκανδαλίδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ.

Κύριε Αρσένη; Θα μας δώσει ο κ. Αρσένης μία κατάσταση.

Το λόγο έχει ο κ. Σάββας Αναστασιάδης, ο Εισηγητής της Πλειοψηφίας.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε, πριν ξεκινήσω την εισήγησή μου, θεωρώ υποχρέωση να χαιρετίσω την επίτευξη συμφωνίας μεταξύ των χωρών της Ευρωπαϊκής Ένωσης σήμερα το πρωί μετά από μαραθώνιες συνεδριάσεις πέντε ημερών.

Αυτή η συμφωνία αποδεικνύει, ότι η χώρα μας έχοντας ανακτήσει την αξιοπιστία της τον τελευταίο χρόνο σε ευρωπαϊκό και σε διεθνές επίπεδο συμμετείχε διά του Πρωθυπουργού Κυριάκου Μητσοτάκη στην τελική συνδιαμόρφωση των αποφάσεων. Η συμφωνία αυτή είναι μια ιστορική συμφωνία με την οποία η Ευρώπη δείχνει για μία ακόμη φορά την αλληλεγγύη της, ότι στηρίζει και την οικονομία και τους πολίτες σε αυτές τις εξαιρετικά δύσκολες στιγμές.

Κυρίες και κύριοι συνάδελφοι, οι πέντε τελευταίοι μήνες αποτέλεσαν μία τεράστια πρόκληση για την Κυβέρνηση και το Κράτος, αλλά και για όλο τον πλανήτη αναφορικά με την αντιμετώπιση της υγειονομικής κρίσης. Η κρίση που προκάλεσε η πανδημία του κορονοϊού σε όλο τον πλανήτη είναι πρωτόγνωρη. Κανείς δεν μπορεί να υπολογίσει σήμερα με ακρίβεια τις συνέπειές της. Το μόνο που μπορούμε να γνωρίζουμε και να υπολογίζουμε είναι πως αυτές θα είναι πολύπλευρες και έντονες.

Η Ελλάδα λόγω της έγκαιρης και αποφασιστικής αντίδρασης της Κυβέρνησης συγκαταλέγεται ανάμεσα στις χώρες με τις καλύτερες επιδόσεις, όσον αφορά την αντιμετώπιση της πανδημίας. Ο Πρωθυπουργός Κυριάκος Μητσοτάκης έγκαιρα διέγνωσε το πρόβλημα, πήρε τολμηρές αποφάσεις και έδωσε εντολή για δύσκολα μέτρα, τα οποία έφεραν ικανοποιητικά αποτελέσματα.

Η ελληνική οικονομία ως αποτέλεσμα της υγειονομικής κρίσης συρρικνώθηκε το πρώτο τρίμηνο του 2020 κατά 0,9% πολύ χαμηλότερη του μέσου όρου της ευρωζώνης, που ήταν στο 3,6%. Αυτό γιατί η Κυβέρνηση από την ανάληψη της διακυβέρνησης της χώρας ξεκίνησε το μεταρρυθμιστικό της έργο. Έτσι η ελληνική οικονομία άρχισε να αναπτύσσει μία δυναμική, η οποία σε συνδυασμό των μέτρων που πάρθηκαν για την αντιμετώπιση της πανδημίας, για να στηρίξει εργαζόμενους και επιχειρηματίες κράτησαν πολύ χαμηλά την ύφεση.

Όλοι γνωρίζουμε, ότι η χρονιά που έρχεται, η χρονιά που περνάμε, θα είναι πάρα πολύ δύσκολη κυρίως για τον τουρισμό, όμως η Κυβέρνηση που κινείται βάσει σχεδίου και στρατηγικής είναι αποφασισμένη να εξαντλήσει κάθε δημοσιονομικό περιθώριο, για να στηρίξει επιχειρήσεις, εργαζόμενους, συνταξιούχους, κάθε πολίτη που αντιμετώπισε και αντιμετωπίζει τις συνέπειες από την κρίση.

Το οικονομικό επιτελείο σχεδίασε και υλοποιεί ένα ολοκληρωμένο ευέλικτο ρεαλιστικό πρόγραμμα, το οποίο εφαρμόζεται ανάλογα με τις ανάγκες που δημιουργεί η κρίση κάθε φορά. Αναλαμβάνει πρωτοβουλίες για να διευκολύνει και να στηρίξει όσους έχουν πραγματικά ανάγκη.

Με το νομοσχέδιο που εισάγεται στην Επιτροπή με τίτλο «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία οδηγιών και άλλες διατάξεις» και συζητάμε σήμερα, αποδεικνύεται ότι η Κυβέρνηση ακόμα και κάτω από τις δύσκολες συνθήκες που δημιούργησε ο κορονοϊός συνεχίζει με συνέπεια το μεταρρυθμιστικό της έργο. Παράλληλα, λαμβάνει μέτρα για να αντιμετωπίσει τις συνέπειες της νόσου με γνώμονα πάντα τη στήριξη της κοινωνίας και της επιχειρηματικότητας.

Στο πλαίσιο αυτό, εισάγονται με το παρόν σχέδιο νόμου, διατάξεις που αποσκοπούν στην προσέλκυση επενδύσεων και στη διαμόρφωση ευνοϊκού φορολογικού περιβάλλοντος, σε στοχευμένες φορολογικές απαλλαγές, σε εξορθολογισμό της φορολογίας αυτοκινήτων, με σκοπό να στηριχθούν θέσεις εργασίας και να ενισχυθεί η ανταγωνιστικότητα της ελληνικής οικονομίας. Διατάξεις που περιλαμβάνουν κίνητρα για την προσέλκυση συνταξιούχων από την αλλοδαπή να μεταφέρουν τη φορολογική κατοικία τους στη χώρα μας, κίνητρα για υβριδικά αυτοκίνητα, καθώς και την απαλλαγή των αγροτών από το τέλος επιτηδεύματος.

Περιλαμβάνει σημαντικές παρεμβάσεις στο πεδίο της εξώδικης επίλυσης των εκκρεμών φορολογικών διαφορών ενώπιον των δικαστηρίων, που αποσκοπούν στην ταχεία επίλυσή τους, την αποσυμφόρηση της διοικητικής δικαιοσύνης και την τόνωση των φορολογικών εσόδων. Σημαντικές παρεμβάσεις για την ενσωμάτωση των οδηγιών της Ευρωπαϊκής Ένωσης, οι οποίες αφορούν τη θεσμοθέτηση μηχανισμού επίλυσης φορολογικών διαφορών, σε επίπεδο Ευρωπαϊκής Ένωσης, την περαιτέρω διοικητική συνεργασία μεταξύ των κρατών μελών της Ευρωπαϊκής Ένωσης κατά του επιθετικού φορολογικού σχεδιασμού. Τη θεσμοθέτηση κανόνων κατά πρακτικών φοροαποφυγής, που έχουν άμεση επίπτωση στη λειτουργία της εσωτερικής αγοράς της Ευρωπαϊκής Ένωσης.

Με βάση τους νέους αυτούς κανόνες, επιδιώκεται να προσδιορίζεται ορθότερα το φορολογητέο εισόδημα στην Ελλάδα, όπως και σε κάθε άλλο κράτος μέλος και να διαφυλάσσεται η φορολογική βάση της χώρας. Επίσης, στο νομοσχέδιο περιλαμβάνονται ρυθμίσεις για την ενίσχυση της λειτουργίας του νομικού συμβουλίου του κράτους, τη σύσταση γραφείου νομικού συμβουλίου του κράτους στην επιτροπή ανταγωνισμού, καθώς και για την επίλυση θεμάτων, τα οποία είχαν απασχολήσει σημαντικά το νομικό συμβούλιο του κράτους από την πλευρά της απονομής ουσιαστικής δικαιοσύνης και εκτέλεσης των δικαστικών αποφάσεων.

Πιο αναλυτικά, το νομοσχέδιο προβλέπει την εναλλακτική φορολόγηση εισοδήματος φυσικών προσώπων, δικαιούχων εισοδήματος από συντάξεις που προκύπτουν στην αλλοδαπή, τα οποία μεταφέρουν τη φορολογική τους κατοικία στην Ελλάδα. Με τη συγκεκριμένη παρέμβαση, δίνονται κίνητρα σε αλλοδαπούς συνταξιούχους να μεταφέρουν τη φορολογική τους κατοικία στην Ελλάδα και να υπαχθούν σε εναλλακτική φορολόγηση τα εισοδήματα, που αποκτούν στην αλλοδαπή, με φορολογικό συντελεστή 7% για χρονικό διάστημα 10 ετών. Απαλλάσσονται επίσης, από την ειδική εισφορά αλληλεγγύης. Προϋπόθεση για τους αλλοδαπούς συνταξιούχους, προκειμένου να ενταχθούν στο μέτρο είναι να μην είναι φορολογικοί κάτοικοι Ελλάδος τα προηγούμενα 5 από τα 6 χρόνια πριν από τη μεταφορά της φορολογικής κατοικίας τους στην Ελλάδα, να μεταφέρουν τη φορολογική τους κατοικία από κράτος, με το οποίο είναι σε ισχύ συμφωνία διοικητικής συνεργασίας στον τομέα της φορολογίας με την Ελλάδα. Το μέτρο αυτό εφαρμόζεται ήδη, σε αρκετές χώρες της Ευρωπαϊκής Ένωσης με επιτυχία και εκτιμούν ότι θα συμβάλει σημαντικά στην αύξηση των δημοσίων εσόδων.

Προβλέπεται η απαλλαγή της δωρεάν διάθεσης μετοχών και διατακτικών εσωτερικού τουρισμού υπό όρους, από την φορολογία εισοδήματος από μισθωτή εργασία και συντάξεις. Είναι επίσης, μία ευνοϊκή ρύθμιση για εργαζόμενους και επιχειρήσεις. Δίνεται η δυνατότητα στις επιχειρήσεις με αυτόν τον τρόπο, να παρέχουν δωρεάν μετοχές στους εργαζόμενους ως κίνητρο επιβράβευσης. Προβλέπεται για τους εργαζόμενους η φορολόγηση της υπεραξίας από την πώληση των μετοχών, με συντελεστή 15%. Κατά συνέπεια, δίνεται επιπλέον κίνητρο στους εργαζόμενους να καταστούν παραγωγικότεροι, προς όφελος της επιχείρησης, στην οποία εργάζονται και εν τέλει, της οικονομίας ως σύνολο.

Με άλλη ρύθμιση, θεσπίζεται η απαλλαγή από τη φορολογία εισοδήματος των εργαζομένων των διατακτικών εσωτερικού τουρισμού, που παρέχονται από τους εργοδότες τους. Η συγκεκριμένη ρύθμιση διευρύνει ακόμη περισσότερο τις απαλλαγές για τους εργαζόμενους, από τον υπολογισμό του εισοδήματος από μισθωτή εργασία. Επιπλέον, στοχεύει και στην ενίσχυση του εσωτερικού τουρισμού, που τόσο πολύ έχει ανάγκη η χώρα μας, σήμερα.

Λαμβάνονται μέτρα για την στήριξη της Αθωνικής Πολιτείας, για την αναγκαία και αποτελεσματική εξυπηρέτηση της κοινωφελούς και θρησκευτικής αποστολής των ιερών μονών του Αγίου Όρους. Καταργείται η αυτοτελής φορολόγηση χρηματικών δωρεών και γονικών παροχών από γονείς προς τέκνα, για την αγορά πρώτης κατοικίας. Με τον τρόπο αυτό, αναγνωρίζεται κατ’ αρχήν η πραγματική συμβολή των γονέων στην αντιμετώπιση των αναγκών της στενής οικογένειας, ιδίως στην παρούσα οικονομική κατάσταση, ενώ ταυτόχρονα δίνεται ώθηση στην οικοδομική δραστηριότητα.

Θεσπίζεται η αναστολή υποχρέωσης καταβολής τέλους επιτηδεύματος για τους αγρότες κανονικού καθεστώτος. Υλοποιείται η δέσμευση της Κυβέρνησης για απαλλαγή, ειδικά για το φορολογικό έτος 2019, από το τέλος επιτηδεύματος για τους αγρότες και μετά την παρέλευση πενταετίας από την ημερομηνία ένταξης στο κανονικό καθεστώς ΦΠΑ. Η ρύθμιση αυτή στοχεύει στη φορολογική ελάφρυνση εκατοντάδων χιλιάδων κατά κύριο επάγγελμα αγροτών κανονικού καθεστώτος, οι οποίοι εντάχθηκαν από την 1η Ιανουαρίου του 2014 στο κανονικό καθεστώς ΦΠΑ και συμπλήρωσαν την πενταετία απαλλαγής από το τέλος επιτηδεύματος από την 31η Δεκεμβρίου του 2018 και οι οποίοι, με την εκκαθάριση της δήλωσης φορολογίας εισοδήματος του φορολογικού έτους 2019, θα είχαν την υποχρέωση καταβολής τέλους επιτηδεύματος εντός του 2020. Με τη συγκεκριμένη ρύθμιση απαλλάσσονται από την υποχρέωση αυτή.

Καθιερώνεται νέο σύστημα προοδευτικής φορολόγησης επιβατικών αυτοκινήτων και αναμορφώνονται σε συνάρτηση με την παλαιότητα του οχήματος οι προσαυξήσεις, οι οποίες επιβάλλονται με βάση την αντιρρυπαντική τεχνολογία euro. Με το ν.4389/2016, αναμορφώθηκε το φορολογικό καθεστώς που ίσχυε από το 2001 των αυτοκινήτων που προέρχονταν από χώρες της Ευρωπαϊκής Ένωσης. Με το νέο νόμο δημιουργήθηκαν 5 κλιμάκια φορολόγησης χωρίς προοδευτικότητα. Ο νόμος αυτός πέτυχε να έχουμε στη χώρα μας παλαιότερα αυτοκίνητα και λιγότερα έσοδα για το Κράτος και να σας εξηγήσω πολύ απλά γιατί. Αν ένα αυτοκίνητο είχε φορολογητέα αξία 14.000 ευρώ, επιβαλλόταν τέλος ταξινόμησης 4%. Αν είχε 14.001 ευρώ επιβαλλόταν τέλος ταξινόμησης 8%, δηλαδή διπλάσιο. Αυτό δημιουργούσε τεράστια προβλήματα. Κύριε. Αλεξιάδη ήσασταν Υφυπουργός τότε και συμπτωματικά ήμουν εισηγητής στο ίδιο νομοσχέδιο. Σας το είχα επισημάνει τότε, αλλά, δυστυχώς, δεν το αντιληφθήκατε και συνεχίσατε. Αυτό είχε σαν αποτέλεσμα να έχουμε στη χώρα μας εισαγωγή αυτοκινήτων μεταχειρισμένων κατά μέσο όρο δωδεκαετίας, διότι ο κόσμος ανέτρεχε σε παλαιότερα αυτοκίνητα για να είναι φθηνά ή και αυτοκίνητα καινούργια. Τα καθαρά αυτοκίνητα με 2 - 3 έτη κυκλοφορίας, δυστυχώς ήταν ασύμφορα για να εκτελωνιστούν στη χώρα μας.

Με αυτό τον τρόπο λοιπόν μειώνεται ακόμα περισσότερο το τέλος ταξινόμησης και των υβριδικών αυτοκινήτων χαμηλών ρύπων, καθώς και η πλήρης απαλλαγή για τα ηλεκτροκίνητα αυτοκίνητα. Με το νέο σύστημα αυτό της προοδευτικής φορολόγησης δίνονται κίνητρα για να ανανεωθεί ο στόλος των αυτοκινήτων που κυκλοφορούν, με νέα φιλικά προς το περιβάλλον μέτρα. Άρα ευνοείται η εισαγωγή νεότερων αυτοκινήτων και τονώνεται και η αγορά των αυτοκινήτων.

Επίσης καταργείται και η υφιστάμενη πρόβλεψη φορολόγησης αυτοκινήτων με κυκλοφορία πριν την 1/6/2016, το λεγόμενο ιστορικό τέλος, που δημιούργησε τεράστια προβλήματα στην πρακτική εφαρμογή του, με καθυστερήσεις που έφταναν μέχρι και τον ένα χρόνο. Μειώνεται ο συντελεστής ΦΠΑ στα εισιτήρια αστικών αγώνων με στόχο τη μείωση της τελικής τιμής του εισιτηρίου και την τόνωση της ζήτησης των αυτοκινήτων αυτών και ενισχύονται με αυτόν τον τρόπο οι ομάδες, ΠΑΕ και ερασιτεχνικές, που και αυτές επλήγησαν από την πανδημία. Χορηγούνται απαλλαγές από δασμούς, ειδικό φόρο κατανάλωσης και φόρο κατανάλωσης είδη για εφοδιασμό επαγγελματικών πλοίων.

Προβλέπεται σύσταση επιτροπής εξώδικης επίλυσης φορολογικών διαφορών. Πρόκειται για μία σημαντική αλλαγή και καινοτομία, που στοχεύει στην αποσυμφόρηση της διοικητικής δικαιοσύνης, στην ταχεία επίλυση των εκκρεμών φορολογικών διαφορών και στην τόνωση των φορολογικών εσόδων. Η αποσυμφόρηση των δικαστηρίων από τις εκκρεμείς υποθέσεις θα έχει ως αποτέλεσμα την ταχεία εκδίκαση νέων υποθέσεων, την ταχεία αποσαφήνιση των νομικών ζητημάτων από την νομολογία και την ασφάλεια δικαίου για επιχειρήσεις και πολίτες.

Μειώνεται η προκαταβολή φόρου εισοδήματος. Έχει ανέβει στο 100% επί ΣΥΡΙΖΑ. Με τις προτεινόμενες διατάξεις μειώνεται η προκαταβολή φόρου εισοδήματος φορολογικού έτους 2019 των νομικών προσώπων και φυσικών προσώπων που ασκούν επιχειρηματική δραστηριότητα, ανάλογα με το εύρος της ποσοστιαίας μείωσης του κύκλου εργασιών ΦΠΑ του πρώτου εξαμήνου του 2020 έναντι του πρώτου εξαμήνου του 2019. Σε ορισμένες περιπτώσεις η προκαταβολή φόρου και η υποχρέωση προκαταβολής φόρου μηδενίζεται. Με τις ρυθμίσεις που εισάγονται επιδιώκεται οικονομική ενίσχυση και η βιωσιμότητα των επιχειρήσεων μέσα από την τόνωση της ρευστότητας, προκειμένου να αντιμετωπιστούν οι δυσμενείς συνέπειες της πανδημίας από τον κορωνοϊό στο επιχειρηματικό περιβάλλον.

Τέλος, με το πρόγραμμα «Γέφυρα» η Κυβέρνηση δίνει μια βαθιά ανάσα στους δανειολήπτες στεγαστικών δανείων πρώτης κατοικίας. Ο ΣΥΡΙΖΑ το Φεβρουάριο του 2019, ως Κυβέρνηση, κατήργησε με νόμο την προστασία της πρώτης κατοικίας. Στη συνέχεια, διαμόρφωσε ένα πλαίσιο το οποίο δεν εξασφάλιζε προστασία από του συνόλου των δανειοληπτών. Η Κυβέρνηση της Νέας Δημοκρατίας δημιουργεί ένα νέο πρόγραμμα επιδότησης δανείων που περιλαμβάνει και ενήμερους δανειολήπτες και αυτό γιατί αντιλαμβάνεται την κατάσταση στην οποία έχουν περιέλθει εξαιτίας της υγειονομικής κρίσης.

Με το νέο πρόγραμμα οι δικαιούχοι είναι σημαντικά διευρυμένοι σε σχέση με το πρόγραμμα προστασίας πρώτης κατοικίας της προηγούμενης Κυβέρνησης, που θεσπίστηκε με το ν.4605/2019. Η νέα ρύθμιση περιλαμβάνει φυσικά πρόσωπα, εργαζόμενους σε κλάδους που έχουν πληγεί, άνεργους που λαμβάνουν έκτακτη στήριξη, ελεύθερους επαγγελματίες σε πληγέντες κλάδους, φυσικά πρόσωπα με μισθούς μείωση με μηνιαίο μισθού, λαμβάνοντας υπόψη το μέσο μηνιαίο μισθό Ιανουαρίου και Φεβρουαρίου του 2020 έναντι του μέσου μηνιαίου μισθού Απριλίου και Μαΐου του 2020. Περιλαμβάνει επαγγελματίες που παρουσίασαν μείωση της εμπορικής δραστηριότητας τους, δηλαδή παρουσίασαν μείωση ΦΠΑ άνω του 20%, λαμβάνοντας υπόψη το δεύτερο τρίμηνο του 2020 σε σχέση με το δεύτερο τρίμηνο του 2019. Περιλαμβάνει δικαιούχους που έλαβαν ενίσχυση με τη μορφή της επιστρεπτέας προκαταβολής, φυσικά πρόσωπα που εντάσσονται στο μηχανισμό ενίσχυσης της απασχόλησης «Συνεργασία» και ιδιοκτήτες ακινήτων που λαμβάνουν μειωμένο ενοίκιο. Για όλες τις ανωτέρω κατηγορίες πληγέντων παρέχεται κρατική επιδότηση, τόσο για τα εξυπηρετούμενα όσο και για τα μη εξυπηρετούμενα δάνεια, ενώ από το πρόγραμμα της προηγούμενης Κυβέρνησης επιδοτούσε τα μη εξυπηρετούμενα δάνεια στις 31/12/2018.

Με το πρόγραμμα «Γέφυρα» επιβραβεύονται για πρώτη φορά οι συνεπείς δανειολήπτες με εξυπηρετούμενα δάνεια που επλήγησαν, όμως και αυτοί από την υγειονομική κρίση. Καλύπτονται πολλαπλάσιοι δανειολήπτες σε σχέση με το πλαίσιο της προηγούμενης κυβέρνησης και ενισχύεται η κοινωνική συνοχή. Παράλληλα, περιορίζεται ο κίνδυνος δημιουργίας νέας γενιάς «κόκκινων» δανείων λόγω της πανδημίας, αφού επιδοτείται ένα σημαντικό κομμάτι της μηνιαίας δόσης του δανείου που φθάνει μέχρι και τα 600 ευρώ.

Κυρίες και κύριοι συνάδελφοι, με το υπό συζήτηση νομοσχέδιο αποδεικνύεται για μία ακόμη φορά ότι ο Πρωθυπουργός Κυριάκος Μητσοτάκης και η Κυβέρνηση, συνεπείς στις δεσμεύσεις τους ακόμα και μέσα στη δίνη της πανδημίας, συνεχίζουν το μεταρρυθμιστικό τους έργο. Συνεχίζουν να στέκονται δίπλα στις επιχειρήσεις, στους εργαζόμενους και στην κοινωνία, κοντά στις ευάλωτες κοινωνικές ομάδες, σε αυτούς που επλήγησαν από την πανδημία, ενισχύοντας την κοινωνική συνοχή, το αίσθημα ασφάλειας και δικαιοσύνης. Το συγκεκριμένο νομοσχέδιο, κύριε Υπουργέ, είναι μια ακόμη πετυχημένη παρέμβαση του οικονομικού επιτελείου και για αυτό σας αξίζουν συγχαρητήρια.

Φυσικά, το ψηφίζουμε και καλούμε και τα άλλα κόμματα να πράξουν το ίδιο. Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο Εισηγητής της Μειοψηφίας, κύριος Θάνος Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Κυρίες και κύριοι συνάδελφοι συζητάμε σήμερα ένα ακόμη πολυδιαφημισμένο νομοσχέδιο και κρατώντας το τέλος της τοποθέτησης του Εισηγητή της Πλειοψηφίας, θα μου επιτρέψετε να πω ότι είναι εντελώς σε διαφορετική κατεύθυνση. Ο Υπουργός μπορεί να έχει ανάγκη τα συγχαρητήρια, μπορεί πράγματι να έχετε αυτή τη διάθεση να πολύ διαφημίσετε αυτό το νομοσχέδιο αλλά θα μου επιτρέψετε να πω ότι μετά από μία μακρά περίοδο αδράνειας, μετά από μια μακρά περίοδο παροιμιώδους καθυστέρησης στη λήψη των μέτρων που θα θωράκιζαν την ελληνική οικονομία και κοινωνία, μετά από την υφεσιακή λαίλαπα, έρχεστε και καταθέτετε ένα νομοσχέδιο, το οποίο δεν έχει καμία συνοχή, και που μοιάζει με τρία, τέσσερα, πέντε, διαφορετικά νομοσχέδια μαζί, που απλά τα ενώσατε σε ένα πρόχειρα γρήγορα και επιφανειακά.

Ένα νομοσχέδιο πελατειακό με κεκαλυμμένες φωτογραφικές και ρουσφετολογικές διατάξεις. Ένα συνονθύλευμα κοπτοραπτικής, διάσπαρτων και ασύνδετων μεταξύ τους διατάξεων. Με αυτό το νομοσχέδιο, ακολουθείτε πιστά το δρόμο τον οποίο χαράξατε και με το φορολογικό σας νομοσχέδιο, το οποίο μάλιστα κάποια από τα κακώς κείμενα έρχεστε πολύ καθυστερημένα να διορθώσετε σήμερα. Κάνετε μπαλώματα σε προβλήματα που ήδη υπάρχουν χωρίς όμως να τα λύνετε. Παραδέχεστε, δηλαδή, εμμέσως τα αποτυχημένα σημεία του φορολογικού τα οποία σας επισημαίναμε από τότε. Ωστόσο αυτό το οποίο κάνετε όμως στην ουσία είναι να στήνετε ένα ακόμη επικοινωνιακό σόου ξανά, και με ευχολόγια και αυτοθαυμασμό πουλάτε δυστυχώς ασπιρίνη για τον καρκίνο.

Το νομοσχέδιο περιλαμβάνει κάποιες ρυθμίσεις που είναι προς τη σωστή κατεύθυνση, παρόλα αυτά όμως, σε καμία περίπτωση αυτά τα φειδωλά θετικά σημεία δεν συνθέτουν ένα νομοθέτημα τόσο ευεργετικό όπως προσπαθείτε να το παρουσιάσετε. Θετικές ρυθμίσεις όπως ο μηδενικός φόρος για χρηματικές δωρεές από γονείς προς παιδιά, η αναστολή καταβολής του τέλους επιτηδεύματος στους αγρότες δεν είναι σε καμία περίπτωση ικανές να δώσουν στην ελληνική οικονομία την πολυπόθητη τονωτική ένεση, την ανάσα την οποία χρειάζεται και μάλιστα να δικαιολογήσει κύριε Υπουργέ και τον τίτλο, τον οποίον έχετε βάλει στο νομοσχέδιό σας.

Φέρνετε επί της ουσίας ένα νομοσχέδιο που επικαλείστε ότι ενισχύει την αναπτυξιακή δυναμική. Εγώ σας λέω με λίγα λόγια ότι δεν υπάρχει καμία ανάπτυξη για να την ενισχύσετε γιατί ακριβώς σε αυτή την ανάπτυξη η πολιτική σας όλο το τελευταίο χρονικό διάστημα την έχει ρίξει στα τάρταρα. Δεν υπάρχει καμία διαδικασία για να τη βελτιώσετε γιατί απλά αντιμετωπίζετε την οικονομική παράλυση αποσπασματικά και θεωρούμε ότι αυτό ακριβώς είναι το λάθος στρατηγικής σας. Ουσιαστικά τι κάνετε; Μεταθέτετε σε επόμενο χρόνο μια σειρά από υποχρεώσεις. Δεν λύνετε θέματα αυτό θα πρέπει να το κατανοήσετε, βέβαια, το καταλαβαίνει ο πολίτης το πραγματικό κομμάτι της ελληνικής οικονομίας, αυτοί οι οποίοι δίνουν καθημερινά μια δύσκολη μάχη επιβίωση.

Κάτι το οποίο επίσης έχει αποτελέσει και πάγια τακτική των 59 πολυδιαφημισμένων μέτρων που τόσο πολύ μας λέτε κάθε μέρα. Με αυτά τα 59 νέα μέτρα έχετε πράγματι αναστείλει την πληρωμή ΦΠΑ, τις βεβαιωμένες οφειλές, τις ασφαλιστικές εισφορές ρυθμίζοντας τες για 24 δόσεις, έχετε δώσει παράταση προγραμματισμένων ρυθμίσεων οφειλών δόσεων, έχετε προτείνει την αναστολή αποπληρωμής δόσεων ενήμερων δανείων ως τον Σεπτέμβριο. Ουσιαστικά όμως, έχετε μεταθέσει το μάρμαρο για το επόμενο χρόνο. Δεν έχετε ελαφρύνει καμία μα καμία στην ουσία μέχρι σήμερα, μικρή μικρομεσαία ατομική επιχείρηση, κανέναν ελεύθερο επαγγελματία. Μας λέτε και μας το λέτε συχνά ότι εμείς μιλάμε για λεφτόδεντρα ενώ εσείς είστε αυτοί που θεωρείτε ότι οι επιχειρήσεις έχουν λεφτόδεντρα και θα κόψουν από κει για να σας δώσουν σε λίγους μήνες ή του χρόνου.

Με αυτά τα 59 μέτρα λοιπόν έχετε υποσχεθεί κεφάλαιο κίνησης μέσω του ΤΕΠΙΧ και άλλων χρηματοδοτικών εργαλείων, με την επιστρεπτέα προκαταβολή και διάφορα άλλα. Αν ήθελα να βάλω έναν τίτλο σε όλα αυτά τα πολυδιαφημισμένα μέχρι σήμερα χρηματοδοτικά εργαλεία, τα οποία τα περίμενε η πραγματική οικονομία, θα ήταν «μεγάλες προσδοκίες φρούδες ελπίδες». Πριν δεκαπέντε μέρες μαθαίναμε ότι ο συνολικός αριθμός των αιτήσεων στο ΤΕΠΙΧ 2 ήταν για 10,2 δις ευρώ και οι αιτήσεις για 98.622.

Θεωρώ αυτές τις ημέρες κύριε Υπουργέ, θα έχετε κι εσείς μια πλήρη ενημέρωση και θα είναι καλό και στην επιτροπή να μας ενημερώσετε πώς πάνε αυτά τα χρηματοδοτικά εργαλεία, τα οποία τα περίμενε η μικρομεσαία επιχειρηματικότητα και θέλω να μεταφέρω σήμερα παρουσία σας εδώ, αυτό το οποίο φτάνει σε εμάς αλλά και στους δικούς σας Βουλευτές για το πώς θα δοθούν αυτά τα χρήματα. Είμαι σίγουρος ότι δέχεστε πάρα πολλές εκκλήσεις από Βουλευτές και οι Βουλευτές από επιχειρήσεις, «βοήθησε με να δω πώς θα μπορέσω να μπω στο ΤΕΠΙΧ 2 ή στο πρόγραμμα το χρηματοδοτικό, το οποίο τρέχει». Και εδώ λοιπόν αν λάβουμε υπόψη μας αυτά, τα οποία μας μεταφέρουν τραπεζικά στελέχη και διευθυντές τραπεζών, μπορεί να μιλάμε για ένα πολύ μεγάλο σκάνδαλο και αυτό ποιο είναι η παρέμβαση που γίνεται στο ποιος μπορεί να έχει πρόσβαση σε αυτά τα χρηματοδοτικά εργαλεία. Αν δεν με πιστεύετε εμένα κύριε Υπουργέ να ρωτήσετε τους Βουλευτές σας, γιατί και αυτοί δέχονται μια μεγάλη πίεση από τις επιχειρήσεις στον τόπο του ο καθένας.

Πριν μια βδομάδα θέλω να θυμίσω σε όλους ότι ο Υπουργός, ο κύριος Γεωργιάδης, μας ενημέρωνε ότι στο ΤΕΠΙΧ 2 θα έχουμε πλήρη εκταμίευση δανείων ύψους 2 δισεκατομμυρίων μέχρι το τέλος Ιουλίου και εδώ πέρα πρέπει να μας δώσετε κάποια στοιχεία για το τι ισχύει τελικά. Θα μπορούσα να φέρω πάρα πολλά παραδείγματα θα περιοριστώ όμως να φέρω το παράδειγμα ενός κλάδου που αυτή τη στιγμή χτυπιέται και χτυπιέται πάρα πολύ σκληρά του ξενοδοχειακού. Το ξενοδοχειακό επιμελητήριο σε έκθεσή του αποκαλύπτει ότι οι χρηματοδοτήσεις στα ξενοδοχεία φτάνουν με το σταγονόμετρο και τελικά αυτοί, οι οποίοι θα μπορέσουν να πάρουν χρήματα από την μελέτη τους είναι τελικά ο ένας στους δέκα. Η Συνομοσπονδία των Τουριστικών Καταλυμάτων, το περιέγραψε πολύ γλαφυρά και σας έστειλε και σε σας αλλά και σε όλους μας ένα ξεκάθαρο μήνυμα, άνθρακας ο θησαυρός.

Με τα 59 μέτρα λοιπόν, διατηρείτε τον περσινό υπολογισμό ΕΝΦΙΑ αλλά μας προετοιμάζετε για τη μεταβολή τους στο άμεσο μέλλον καθότι και σε αυτή την περίπτωση αναβάλλετε για λίγο τον υπολογισμό των αντικειμενικών αξιών. Παρόμοιες ρυθμίσεις μετάθεσης και όχι λύσεις πρόσκαιρων αναβολών, φέρνετε και σε αυτό το πολυνομοσχέδιο.

Σχετικά με τη μείωση προκαταβολής του φόρου εισοδήματος του έτους 2019. Ουσιαστικά προτείνεται μία επιστρεπτέα μείωση. Δημιουργείτε μια κλίμακα μείωσης της προκαταβολής φόρου για ένα έτος και μάλιστα, όχι ενισχύοντας τις ατομικές επιχειρήσεις και τη μικρή επιχείρηση για να τα πάρετε πάλι πίσω με την επανανομοθέτηση της προκαταβολής του χρόνου. Ακόμα και στις περιπτώσεις που μηδενίζεται η προκαταβολή φόρου και αφορά μόνο σε επιχειρήσεις του τριτογενούς τομέα, νοιάζεστε μόνο για τις μεγάλες επιχειρήσεις παροχής υπηρεσιών. Δεν έχετε στα ραντάρ σας καμία νομοθετική σας παρέμβαση, καμία πολιτική που τρέχει εδώ και ένα χρόνο για την Ελλάδα, την οποία παράγει τη μικρομεσαία επιχειρηματικότητα της χώρας που αυτή τη στιγμή αυτή είναι που βάλλεται περισσότερο από όλους.

Ουσιαστικά δίνεται μια κατά τα φαινόμενα ένεση ρευστότητας που θα γίνει πρόβλημα ρευστότητας το επόμενο έτος όταν θα κληθούν οι επιχειρήσεις να πληρώσουν του χρόνου το 100%. Εμείς έγκαιρα και πολύ γρήγορα κάνουμε μια υπεύθυνη πρόταση πάνω στο θέμα της μείωσης της προκαταβολής του φόρου προτείνοντας το 50%. Δεν το αποδεχθήκατε, προχωράτε σε κάτι άλλο το οποίο δεν θα λύσει προβλήματα αλλά στο μέλλον θα δημιουργήσει πολύ μεγαλύτερα.

Σχετικά με τη νέα γέφυρα την πολυδιαφημισμένη και αυτή. Και εδώ φτιάχνετε ένα προσχηματικό πλαίσιο ενίσχυσης. Οι προτεινόμενες διατάξεις δεν αποτελούν ρύθμιση οφειλών αλλά επιδότηση και μάλιστα για περιορισμένο διάστημα. Το κυριότερο όμως είναι ότι την ώρα που δεν έχετε προχωρήσει κύριε Υπουργέ και εδώ μπαίνει ένα ερώτημα αν θα το κάνετε και πότε, σε γενική εκτίμηση της πρώτης κατοικίας, την ώρα που η προστασία αυτή λήγει στις 31 Ιουλίου.

Την ώρα που είναι στα σκαριά ο νέος Πτωχευτικός Κώδικας, «πτώχευσε για να σώσεις το σπίτι σου», εσείς δίνετε μια υποτιθέμενη ανάσα εννέα μηνών στους δανειολήπτες θα έλεγα και παραπλανητική, κάνοντας παράλληλα τα εξής: Όσοι εντάσσονται σε αυτό το πλαίσιο χάνουν όποια προϋπάρχουσα ρύθμιση. Κακώς έχουν συμπεριληφθεί στο συγκεκριμένο πρόγραμμα προβλέψεις ότι οι δικαιούχοι θα πρέπει να μην έχουν υπαχθεί ή να μην έχουν εκπέσει ή να παραιτηθούν από προηγούμενα προγράμματα, όπως ο εξωδικαστικός μηχανισμός ή ο ν.4605/2019. Μπορούν να ενταχθούν σε αυτήν μόνον όσοι αποδεδειγμένα έχουν πληγεί από την υγειονομική κρίση, κάτι το οποίο εξαιρεί τη μεγάλη κατηγορία που έχει πληγεί από την δεκαετή κρίση.

Διαμορφώνονται, λοιπόν, δύο κατηγορίες κακοπληρωτών και καλοπληρωτών, χαμηλώνοντας τα ποσοστά ενίσχυσης και το ποσό επιδότησης για όσους είχαν καθυστερήσει πέραν των 90 ημερών της καταβολής δόσεων. Και αυτό το τρίμηνο, κύριε Υπουργέ, θα ήθελα να το δείτε. Θα πρέπει να δείτε και εσείς και από τα στοιχεία, τα οποία υπάρχουν ότι και ο Φλεβάρης ήταν ένας μήνας αρκετά δύσκολος και δεν θα πρέπει για κάποιες ημέρες κάποιοι να «τιμωρηθούν».

Θέλω να επισημάνω, αγαπητοί συνάδελφοι ότι στους σχεδιασμούς της Κυβέρνησης, και νομίζω το γνωρίζετε οι περισσότεροι, είναι η κατάργηση της δυνατότητας προστασίας της πρώτης κατοικίας, όπως ισχύει σήμερα εντός του 2020 με την ενεργοποίηση του νέου πτωχευτικού κώδικα.

 Σύμφωνα με τα όσα μαθαίνουμε, η προστασία της πρώτης κατοικίας θα ρευστοποιείται στο πλαίσιο της διαδικασίας πτώχευσης. Θα περιέλθουν στην κυριότητα ενός φορέα που θα δημιουργηθεί για αυτόν τον σκοπό και η μεταβίβαση της κύριας κατοικίας του σε αυτό το φορέα θα γίνει σε τίμημα ίσο με την εμπορική αξία του ακινήτου. Ο οφειλέτης θα μπορεί να διαμένει σε αυτήν για 12 χρόνια καταβάλλοντας ενοίκιο. Εντός τριών ετών από την έναρξη της ενοικίασης θα έχει τη δυνατότητα να ζητήσει τη μετατροπή της σύμβασης σε μίσθωση με δικαίωμα επαναγοράς για εικοσαετή διάρκεια. Πρόκειται για το γνωστό «Seller Buyback» το οποίο το βλέπουμε να έρχεται, το οποίο θα δημιουργήσει τεράστια προβλήματα σήμερα στην ελληνική κοινωνία. Θέλω να ρωτήσω, κύριε Υπουργέ, μήπως το σχέδιο «Γέφυρα» είναι πραγματική γέφυρα για να οδηγηθούμε σε αυτό τον σχεδιασμό, τον οποίον έχετε μπροστά σας.

Κυρίες και κύριοι συνάδελφοι δεν θα μπορούσα να μην αναφερθώ και σε κάποια άλλα σημεία που προκαλούν ερωτηματικά. Στο ζήτημα του τέλους ταξινόμησης επιβατικών και φορτηγών αυτοκινήτων ιδιωτικής χρήσης δίνετε κίνητρα υπέρ των ακριβών οχημάτων. Να ξεκαθαρίσουμε κάτι και νομίζω ότι αυτή τη στιγμή αυτό ξεκαθαρίζεται και στην Ολομέλεια. Η «στροφή» σε περιβαλλοντικά πιο ουδέτερες τεχνολογίες, όπως η ηλεκτροκίνηση είναι θετική και θεωρώ ότι είναι μια προτεραιότητα. Ωστόσο, στην ελληνική πραγματικότητα όμως, εν μέσω κρίσης, τέτοιες φορολογικές πρακτικές που εκτινάσσουν το κόστος των οικονομικών λαϊκών αυτοκίνητων, καθώς και αυτοκινήτων που θεωρούνται μεσαίας κατηγορίας, δεν είναι πολιτική πρακτική υπέρ των μικρών και μεσαίων οικονομικά στρωμάτων.

 Σχετικά με τις απαλλαγές από δασμούς, για τον ειδικό φόρο κατανάλωσης, εδώ υπάρχει πάλι μια φωτογραφική διάταξη. Έρχεστε προφανώς να διορθώσετε δικό σας προηγούμενο λάθος, αλλά να υπερασπιστείτε μια συγκεκριμένη κατηγορία στον τομέα της αλιείας και μιλώ για τις μηχανότρατες. Ειδικά για την νέα κατηγορία, τα τροφοεφόδια συμπεριλαμβάνονται στα απαλλασσόμενα είδη. Στα υπόλοιπα αλιευτικά σκάφη τα τροφοεφόδια παραμένουν εκτός των απαλλασσομένων ειδών. Χαριστικά δημιουργείτε ειδική κατηγορία, προκειμένου να χορηγήσετε φοροαπαλλαγές.

Στο κομμάτι της εξώδικης επίλυσης φορολογικών διαφορών που είναι γενικά ένα θετικό μέτρο, υπάρχουν σημεία όμως που χρήζουν απαντήσεων, τόσο σχετικά με ό,τι αφορά σε αιτήματα που εκκρεμούν και δεν έχουν συζητηθεί ως τις 30 Οκτωβρίου του 2020 όσο και για το είδος της Επιτροπής που συστήνεται και αναλαμβάνει τις υποθέσεις και νομίζω υπάρχει περιθώριο δύο μηνών, κύριε Υπουργέ, καλά το λέω; Αυτό πρέπει να το δείτε, ποιοι θα προλάβουν μέσα σε αυτό το χρονικό διάστημα να ανταπεξέλθουν σε όλα αυτά, τα οποία χρειάζεται.

Κλείνω με το άρθρο σχετικά με τις ρυθμίσεις για το Νομικό Συμβούλιο του Κράτους. Εμείς προτείναμε και αύριο να είναι εκπρόσωπος των επιτυχόντων εδώ. Στη διαβούλευση υπήρχε ημερομηνία μέχρι την τελευταία στιγμή της κατάθεσης 12/04/2021, αλλά την τελευταία στιγμή αυτό άλλαξε και θέλουμε, κύριε Υπουργέ, να μας δώσετε κάποιες εξηγήσεις, γιατί την τελευταία στιγμή προχωρήσατε σε αυτή την αλλαγή και αυτή τη στιγμή 45 άνθρωποι δικηγόροι «είναι στον αέρα» και πρέπει να δούμε τι ακριβώς θα τους πείτε. Με αυτό, το οποίο κάνετε όμως, με την αλλαγή της ημερομηνίας, πώς θα μπορέσουν αυτοί να απορροφηθούν;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αφού δεν θα απορροφηθούν.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):**Aν δεν απορροφηθούν, λοιπόν, την ώρα που υπάρχουν κενές θέσεις, που υπάρχουν κενές οργανικές θέσεις, αυτό σημαίνει ότι θα προβείτε σε μια νέα προκήρυξη ακυρώνοντας αυτή, και αυτοί οι άνθρωποι, οι 45 θα βρεθούν στον «αέρα».

 Μετά, αναφορικά για την στελέχωση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ο διαγωνισμός έγινε για συγκεκριμένο αριθμό θέσεων, σωστά; Καλύφθηκαν οι θέσεις.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Είθισται, όμως.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είπατε, «είθισται».

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Ακούστε, κύριε Υπουργέ.

Τη στιγμή που υπάρχουν κενές οργανικές θέσεις θα μπορούσατε αυτόν τον διαγωνισμό να τον «τρέξετε» και να πάρετε από αυτές τις θέσεις και τους ανθρώπους αυτούς και τα άλλα και γι’ αυτό ακριβώς αλλάξατε και την ημερομηνία. Ενώ ήταν μέχρι τις 12/04.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και γι’ αυτό ακριβώς, δημόσια θέλω να δώσω.

Κύριε Μωραΐτη, όχι ακριβώς, γιατί θα δείτε ότι στο μεσοδιάστημα έχει βγει απόφαση, την οποία συνυπογράφω και έχουν μπει συν 10 άτομα, αλλά ρωτάω, ποια είναι η απάντηση της Αξιωματικής Αντιπολίτευσης απέναντι σε όλα τα παιδιά, τα οποία δεν έχουν δώσει στον διαγωνισμό του Νομικού Συμβουλίου του Κράτους; Πότε προτείνατε αυτά, τα παιδιά να έχουν στο σκεπτικό τους ότι μπορούν να μπουν στο Νομικό Συμβούλιο του Κράτους;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Μωραΐτη, θα παρακαλούσα πολύ να ολοκληρώσετε. Θα τοποθετηθεί ο Υπουργός και στη συνέχεια, μπορούμε να συζητήσουμε το εν λόγω θέμα.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Κύριε Υπουργέ, πρέπει να δείτε το θέμα της στελέχωσης των Γενικών Διευθύνσεων και των νησιών της Γενικής Γραμματείας Φορολογικής Πολιτικής και Δημόσιας Περιουσίας.

 Ένα μεγάλο θέμα, το οποίο υπάρχει, θα το συζητήσουμε στην κατ’ άρθρον συζήτηση, δεν έχω χρόνο, κύριε Πρόεδρε, αυτή τη στιγμή, είναι οι ρυθμίσεις των εκκλησιαστικών Ν.Π.Δ.Δ. που πρέπει να μας εξηγήσει ο Υπουργός σε τι ακριβώς αποσκοπούν;

Κλείνω, κύριε Πρόεδρε, λέγοντας ότι υπάρχει μια απόσταση μεταξύ προσπάθειας και επιτυχίας και αυτή η απόσταση λέγεται πρόθεση. Η επιτυχία, λοιπόν, στην στήριξη τόσο της οικονομίας όσο και της κοινωνίας βασίζεται στην πολιτική πρωτοβουλία. Βασίζεται στην επιθυμία να θέλει μια Κυβέρνηση να εφαρμόσει ένα πρόγραμμα τέτοιο, το οποίο θα ήταν για τη χώρα μια ασπίδα προστασίας, αλλά ταυτόχρονα και μια τονωτική ένεση.

Η Κυβέρνησή σας εδώ και ένα χρόνο μάς αποδεικνύει περίτρανα και τις προθέσεις της, αλλά και την ατζέντα της με νεοφιλελεύθερες πολιτικές, αποτυχημένες συνταγές του παρελθόντος και επικοινωνιακά «πυροτεχνήματα». Μια πλασματική επιτυχία, μια βιαστική πρόχειρη και «επιδερμική» νομοθέτηση, μια «εικονική πραγματικότητα» που εξασφαλίζει παράταση του χρόνου ζωής, αλλά όχι ανοσία, διότι από την πραγματικότητα που ζούμε, που ζουν καθημερινά οι άνθρωποι, κανείς δεν μπορεί να κρυφτεί.

Ο ΣΥΡΙΖΑ επιφυλάσσεται επί της αρχής.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα κάνουμε με τη σύμφωνη γνώμη των Εισηγητών και του ΚΙΝ.ΑΛ. και του Κομμουνιστικού Κόμματος Ελλάδος μία μικρή αλλαγή στην σειρά για να μπορέσει ο κύριος Βιλιάρδος να κατέβει και στην Ολομέλεια.

 Να δώσουμε τώρα τον λόγο στον κύριο Βιλιάρδο και μέχρι να ανέβει στο βήμα θα σας ενημερώσω για τους φορείς, τους οποίους θα καλέσουμε αύριο.

Θα έρθουν, λοιπόν, εκπρόσωποι του ΣΕΤΕ, της Ένωσης Πλοιοκτητών Παράκτιας Αλιείας, της Ελληνικής Συνομοσπονδίας Εμπορίου και Επιχειρηματικότητας, του Σ.Ε.Β., ο Γενικός Επίτροπος Διοικητικών Δικαστηρίων, ο Πανελλήνιος Σύνδεσμος Αγροτικών Φωτοβολταϊκών, ο Σύνδεσμος Εισαγωγέων Αντιπροσώπων Αυτοκινήτου, ο Σύνδεσμος Εμπόρων Εισαγωγέων Ελλάδος, το Οικονομικό Επιμελητήριο, ο εκπρόσωπος των επιτυχόντων στο Νομικό Συμβούλιο του Κράτους, η ομοσπονδία τελωνειακών, ΕΚΠΟΙΖΩ και το Εμπορικό και Βιομηχανικό Επιμελητήριο Αθηνών.

Τον λόγο έχει ο κ. Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ,κύριε πρόεδρε, και ιδιαίτερα τους συναδέλφους που μου έδωσαν τη θέση τους.

Εισαγωγικά, δεν θεωρούμε λογική την κατάθεση αλλεπάλληλων νομοσχεδίων και όχι ενός ενδιάμεσου έκτακτου προϋπολογισμού, όπως κατά την άποψή μας είναι υποχρεωμένη η κυβέρνηση. Πόσο μάλλον, όταν πολλές άλλες χώρες και ειδικά η Γερμανία το έχει κάνει, παρά το ότι βρίσκεται σε μία απείρως καλύτερη οικονομική κατάσταση από την Ελλάδα.

Αυτό που επείγει, πάντως όσο ποτέ μέχρι σήμερα, είναι η αλλαγή του οικονομικού μας μοντέλου, έτσι ώστε να πάψει να εξαρτάται η χώρα μας από την μονοκαλλιέργεια του τουρισμού.

Απαιτείται επειγόντως η στήριξη του πρωτογενούς μας τομέα, της μεταποίησης και της βιομηχανίας, ενώ ίσως η κρίση του COVID-19 εάν την αντιμετωπίσουμε ως ευκαιρία και όχι ως πρόβλημα, όπως είναι πιο ορθολογικό, μπορεί να στηρίξει μία τέτοια προσπάθεια. Ειδικά, επειδή η ευρωπαϊκή ένωση είναι πιο πρόθυμη να δεχτεί μέτρα που προηγουμένως μας τα απαγορεύεται εντελώς, ενώ μάλλον έχει εξασφαλιστεί η χρηματοδότηση του πακέτου αυτού των 650 δισεκατομμυρίων.

Στο νομοσχέδιο, τώρα, επί της αρχής, πρόκειται για ένα ακόμη με διάσπαρτες διατάξεις, από τα πολλά που κατατίθεται το τελευταίο διάστημα από όλα σχεδόν τα Υπουργεία.

Υποθέτουμε, λοιπόν, πως πρόκειται για ένα γενικότερο σχέδιο της κυβέρνησης με στόχο τον αποπροσανατολισμό των Ελλήνων, με τη έννοια πως προσποιείται ότι παράγει έργο, ενώ είναι απλά κενά σχέδια επί χάρτου. Όλα, βέβαια, έχουν το πρόσχημα της ανάπτυξης, όταν την ίδια στιγμή η οικονομία μας καταρρέει, ενώ τα δίδυμα ελλείμματα μας άρχισαν ξανά την ξέφρενη ανοδική τους πορεία. Η ήδη αμελητέα βιομηχανική μας παραγωγή υποχωρεί ακατάπαυστα και οι επενδύσεις παγίου εξοπλισμού επίσης.

Αντί να φαίνεται φως στην άκρη του τούνελ, σκοτεινιάζει ακόμη περισσότερο, ενώ το μόνο που αναπτύσσεται στη χώρα μας είναι η παραγωγή νομοσχεδίων. Τίποτε άλλο. Όλες οι ελπίδες, πάντως, της κυβέρνησης έχουν επικεντρωθεί στη στήριξη της οικονομίας μας από τους ευρωπαίους. Εννοώ το δημόσιο χρέος, το κόκκινο ιδιωτικό, καθώς επίσης οι τράπεζες, όπου υπάρχει μια απίστευτη αντιπαλότητα μεταξύ της κυβέρνησης και της Τράπεζας της Ελλάδος, είναι εκτός ελέγχου.

Φαίνεται λοιπόν, πως δεν είχε μάθει τίποτα μετά από 10 χρόνια βαθιάς κρίσης. Περιμένει ακόμη να σωθεί από αυτούς που στην κυριολεξία κατέστρεψαν την χώρα μας, προφανώς με τη δική της βοήθεια, αφού ήταν ο βασικός υποστηρικτής του P.S.I..

Εάν, πάντως, πιστέψουμε τα δημοσιεύματα - σύμφωνα με τα οποία το πρωτογενές έλλειμμα στο πρώτο εξάμηνο εκτοξεύτηκε στα 5,86 δισεκατομμύρια ευρώ, ενώ το δημοσιονομικό, με στοιχεία της Τράπεζας της Ελλάδας στα 11 δισεκατομμύρια ευρώ, δηλαδή στο 5% περίπου του ΑΕΠ μας, τότε καληνύχτα Ελλάδα. Αν και θα περιμένουμε τα επίσημα στοιχεία, για να μην προτρέχουμε.

Συνεχίζοντας στα περιεχόμενα του νομοσχεδίου, οι κυριότερες από τις διάσπαρτες διατάξεις είναι οι εξής:

 Πρώτον, στο πρώτο μέρος που εμφανίζονται τα δήθεν αναπτυξιακά μέτρα, συμπεριλαμβάνονται ευνοϊκές φορολογικές ρυθμίσεις για κεφάλαια που αποκτώνται στο εξωτερικό, για δωρεές αυτοκινήτων, καθώς επίσης για γονικές παροχές, κάτι που δύσκολα μπορεί να θεωρηθεί πως έχει σχέση με την ανάπτυξη που χρειάζεται η Ελλάδα.

Όσον αφορά στα χρήματα που απαιτούνται για τη διεξαγωγή επενδύσεων, δεν ελκύονται με τέτοιου είδους ρυθμίσεις, αλλά με τις προοπτικές της οικονομίας, οι οποίες είναι ανύπαρκτες αν συνεχιστεί η συγκεκριμένη κακοδιαχείριση.

Λίγο πιο κάτω, στο κεφάλαιο γ΄ του δεύτερου μέρους, υιοθετείται μια οδηγία για τη μεταφορά έρευνας στην Ε.Ε.. Ενώ υπάρχουν, επίσης, ευνοϊκές ρυθμίσεις για τη φορολόγηση της υπεραξίας των μετοχών, κάτι που μας φάνηκε κωμικό, με δεδομένη τη θλιβερή κατάσταση των εισηγμένων εταιριών και του χρηματιστήριου, το οποίο δεν λειτουργεί σχεδόν καθόλου τα τελευταία 11 χρόνια, όταν όλα τα υπόλοιπα χρηματιστήρια, σε όλο τον υπόλοιπο πλανήτη έχουν πετύχει όλο και μεγαλύτερα υψηλά.

Δεύτερον, μείωση της προκαταβολής φόρου ύψους 1,9 δισεκατομμυρίων ευρώ, στο άρθρο 18, καθώς επίσης αναστολή του τέλους επιτηδεύματος στον πρωτογενή τομέα, για το οποίο δεν υπάρχει εκτίμηση. Εάν ισχύουν, βέβαια, αυτά που διαβάζουμε, κατά τα οποία ανέρχεται σε 650 ευρώ για 150.000 αγρότες, τότε το συνολικό ποσό θα είναι της τάξης των 100 εκατομμυρίων ευρώ, ελπίζοντας να μην συμπεριλαμβάνονται στα 150 εκατομμύρια που εξήγγειλε η κυβέρνηση ως ενίσχυση του πρωτογενούς τομέα.

Σε κάθε περίπτωση, πρόκειται για θετικά μέτρα που ευχόμαστε να επιτρέπονται από τον προϋπολογισμό, που εννοούμε εξαντλημένο το ΤΕΠΙΧ και με τις τράπεζες σε άθλια κατάσταση, η μοναδική λύση που επιλέγεται είναι η μείωση των φόρων, που όμως θα κληθούν αργότερα οι Έλληνες να τους επιστρέψουν.

Τρίτο, ρυθμίσεις εξώδικης επίλυσης των εκκρεμών υποθέσεων ενώπιον των δικαστηρίων φορολογικών διαφορών για θέματα ενδοεταιρικής τιμολόγησης, κάτι που είναι πολύ σημαντικό φυσικά. Υπάρχουν κάποιες ανάλογες ρυθμίσεις σε ευρωπαϊκό επίπεδο με την εφαρμογή κοινοτικών οδηγιών, στο δεύτερο μέρος, όπως επίσης ανταλλαγή πληροφοριών και θέματα ΦΠΑ, στο δεύτερο μέρος του κεφάλαιο δ.

Τέταρτο, ρυθμίσεις για το Νομικό Συμβούλιο του Κράτους, καθώς επίσης οι συνήθεις προσλήψεις δημοσίων υπαλλήλων, που δ τελειώνουν καθόλου, σε μία πραγματικά φιλελεύθερη κυβέρνηση που έλεγε πάντοτε ότι θα μειώσει το κράτος. Επίσης, οι ανακατατάξεις και οι μεταθέσεις στο Υπουργείο Οικονομικών, κόστος 1,2 εκατομμυρίων ευρώ.

Πέμπτο, η αποπληρωμή των ληξιπρόθεσμων οφειλών των ΟΤΑ, αλλά με τη δέσμευση μελλοντικών καταβολών του προϋπολογισμού προς αυτούς από το 2022 και μετά, όπου προφανώς, προβλέπεται μεγάλη ανάπτυξη που θα τους επιτρέψει να επιστρέψουν τα δανικά χρήματα.

Έκτο, παροχή εγγυήσεων του δημοσίου για τα δάνεια της Ευρωπαϊκής Τράπεζας Επενδύσεων. Εδώ, θα θέλαμε να μας ενημερώσετε σχετικά με το ύψος τους.

Έβδομο, ως επίλογο, αφήσαμε το προβεβλημένο πρόγραμμα γέφυρα που μας θύμισε την ορολογία του Υπουργού Οικονομικών της δημιουργικής ασάφειας, το πρώτο εξάμηνο του 2015, όπου το δημόσιο ενισχύει την αποπληρωμή δανείων με εμπράγματες εξασφαλίσεις στην κύρια κατοικία σε δανειολήπτες που έχουν πληγεί από τις δυσμενείς επιπτώσεις της πανδημίας. Ακούγοντας το για πρώτη φορά στην επερώτηση του ΚΙΝ.ΑΛ., συμπεράνουμε πως δρομολογείται η απώλεια των υπόλοιπων σπιτιών των Ελλήνων, ακούσια, προφανώς, από το Υπουργείο, αλλά σίγουρα εκούσια από τους δανειστές που ανέκαθεν εποφθαλμιούσαν το υψηλό ποσοστό ιδιοκατοίκησης των Ελλήνων.

Αναλυτικότερα, το πρόγραμμα γέφυρα φαίνεται πως θα συμπεριλαμβάνει τα εξής:

Πρώτον, φυσικά πρόσωπα με μείωση του μηνιαίου μισθού τους, λαμβάνοντας υπόψιν το μέσο μηνιαίο μισθό Ιανουαρίου και Φεβρουαρίου του 2020 τουλάχιστον 10% για τα εισοδήματα έως 1.000 ευρώ, 20% για εισοδήματα από 1.000 ευρώ έως 2.000 ευρώ, καθώς επίσης τουλάχιστον 30% για εισοδήματα άνω των δύο χιλιάδων ευρώ.

Δεύτερον, επαγγελματίες που παρουσίασαν μείωση της εμπορικής δραστηριότητας τους, η οποία θα κρίνεται με βάση τη μείωση του ΦΠΑ πάνω από 20%.

Τρίτον, δικαιούχους που έλαβαν ενίσχυση με την μορφή της επιστρεπτέας προκαταβολής.

Τέταρτο, φυσικά πρόσωπα που εντάσσονται στον μηχανισμό ενίσχυσης της απασχόλησης στην εργασία και πέμπτο, ιδιοκτήτες ακινήτων που λαμβάνουν μειωμένο ενοίκιο.

Ουσιαστικά πρόκειται για 600.000 επιχειρήσεις, για 1,2 εκατομμύρια εργαζόμενους, καθώς επίσης για 550.000 ελεύθερους επαγγελματίες, με κριτήριο τις εξαγγελίες των μέτρων του COVID-19.

Εντούτοις, υπάρχουν οι παρακάτω περιορισμοί: πρώτον, για τα εξυπηρετούμενα δάνεια, επιδοτείται η μηνιαία δόση σε ποσοστό 90% κατά το πρώτο τρίμηνο, 80% κατά το δεύτερο τρίμηνο και 70% κατά το τρίτο τρίμηνο. Οι προϋποθέσεις είναι η αξία της κύριας κατοικίας τους να μην ξεπερνάει τις 300.000 ευρώ, το υπόλοιπο του δανείου να μην υπερβαίνει τις 300.000 ευρώ ανά τράπεζα, το οικογενειακό εισόδημα να μην ξεπερνά τις 57.000 ευρώ, οι καταθέσεις να μην υπερβαίνουν τις 40.000 ευρώ και η συνολική ακίνητη περιουσία τους να μην ξεπερνάει τις 600.000 ευρώ. Για τα δάνεια της κατηγορίας αυτής, το ανώτατο μηνιαίο όριο επιδότησης μπορεί να φτάσει έως τα 600 ευρώ.

Δεύτερον, για τα μη εξυπηρετούμενα δάνεια, εδώ συμπεριλαμβάνονται και τα δάνεια που ρυθμίστηκαν πρόσφατα, αν δεν κάνουμε λάθος, ενώ επιδοτείται η μηνιαία δόση σε ποσοστό 80% κατά το πρώτο τρίμηνο, 70% κατά το δεύτερο και 60% το τρίτο.

Οι προϋποθέσεις είναι οι εξής: η αξία της κύριας κατοικίας τους να μην ξεπερνά τις 250.000, το υπόλοιπο του δανείου τις 250.000 ανά τράπεζα, το οικογενειακό εισόδημα τις 45.000, οι καταθέσεις τις 25.000 ευρώ και η συνολική ακίνητη περιουσία τις 500.000. Για τα δάνεια της κατηγορίας αυτής το ανώτατο μηνιαίο όριο επιδότησης μπορεί να φθάσει στα 500 ευρώ.

Τέλος, τρίτον, για τα μη εξυπηρετούμενα δάνεια, που επιπλέον έχουν καταγγελθεί, παρέχεται επιδότηση με σκοπό να αποτραπεί ο πλειστηριασμός, δηλαδή, επιδοτείται η μηνιαία δόση σε ποσοστό 60 % κατά το πρώτο τρίμηνο, 50% κατά το δεύτερο τρίμηνο και 30% κατά το τρίτο.

Οι προϋποθέσεις είναι η αξία της κύριας κατοικίας τους να μην ξεπερνά τις 200.000, το υπόλοιπο του δανείου τις 130.000 ανά τράπεζα, το οικογενειακό εισόδημα τις 36.000, οι καταθέσεις τις 15.000 και η συνολική ακίνητη περιουσία τις 280.000.

Επομένως, αν και είναι κάπως περιοριστικό, φαίνεται πως θα καλύπτει τους περισσότερους του νόμου Κατσέλη, όσον αφορά στην αξία των ακινήτων. Aρκεί βέβαια να υλοποιηθεί, όσον αφορά τη λειτουργία της πλατφόρμας, τα δικαιολογητικά που θα ζητηθούν και λοιπά. Δυστυχώς, ως συνήθως, δεν έχει ποσοτικοποιηθεί από το Γενικό Λογιστήριο του Κράτους, κάτι που θεωρούμε πολύ σημαντικό, πρέπει να γίνει και οφείλει να προσκομισθεί. Δεν πρόκειται πάντως για κάτι αρνητικό, σημειώνοντας πως εμείς προτείναμε ανέκαθεν μία συνολική λύση για όλα και όχι το απαράδεκτο σχέδιο «ΗΡΑΚΛΗΣ» ή το ακόμη πιο απαράδεκτο σχέδιο «….», με το οποίο θα χαθεί η αξία του αναβαλλόμενου φόρου επί πλέον των 45 δισεκατομμυρίων ευρώ των ανακεφαλαιοποιήσεων των ωφελημένων τραπεζών, που συνεχίζουν να μη βοηθούν καθόλου την πραγματική οικονομία.

Κλείνοντας, δεν είναι κακό το πρόγραμμα «Γέφυρα», αφού καλύπτει αρκετούς για τα τρία τρίμηνα που ισχύει. Το θέμα όμως, είναι τι γίνεται μετά, εάν υπάρχουν τα χρήματα για την κάλυψη των δόσεων στο δημόσιο, καθώς, επίσης εάν λειτουργήσει η πλατφόρμα, επειδή ως σήμερα η διάδοχος πλατφόρμα του νόμου Κατσέλη, δεν έχει δουλέψει σωστά και απορρίπτει πάρα πολλούς χωρίς λόγο. Εκτός αυτού, αποτελεί ουσιαστικά μία ακόμη έμμεση ενίσχυση των τραπεζών, αφού θα πληρώνονται τα δάνεια τους για εννέα μήνες, κατά τη διάρκεια των οποίων, ίσως να μην μπορούν να πουλήσουν τα πακέτα των κόκκινων δανείων τους λόγω της διεθνούς αστάθειας.

Αναλυτικότερα θα αναφερθούμε στη συζήτηση επί των άρθρων, αν και οι χρόνοι προετοιμασίας που μας δίνονται είναι εξαιρετικά ασφυκτικοί.

Σας ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Το λόγο έχει ο κ. Σκανδαλίδης.

 **ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ(Ειδικός Αγορητής του Κινήματος Αλλαγής):** Κυρίες και κύριοι συνάδελφοι, ξεκινώντας, προφανώς, θα κάνω ένα γενικό πολιτικό σχόλιο που έχει σχέση με την απόφαση της Ευρωπαϊκής Επιτροπής. Καταρχήν, η απόφαση της Ευρωπαϊκής Επιτροπής, στις συνθήκες που πάρθηκε και στη συγκυρία αυτή που περνάει και η Ευρωπαϊκή Ένωση είναι θετική για την ίδια την πορεία της Ευρωπαϊκής Ένωσης. Είναι θετική γιατί για πρώτη φορά οι χώρες του Νότου κατάφεραν να διαμορφώσουν ένα πλαίσιο πολιτικής που έχει και θεσμικό αντίκρισμα το Ταμείο Ανασυγκρότησης, που δίνει τη δυνατότητα σε μια διαφορετική κατανομή των βαρών ανάμεσα στις χώρες. Ένα προανάκρουσμα μιας μεγαλύτερης πορείας εμβάθυνσης των χωρών της Ευρωπαϊκής Ένωσης, που νομίζω ότι μπορεί να ξεκινήσει μια καλύτερη μέρα για την πορεία αυτή και για την ολοκλήρωση της οικονομικής και της πολιτικής και θεσμικής της ένωσης. Νομίζω, λοιπόν, ότι από αυτή την άποψη για τη σύγκλιση των επιπέδων ανάπτυξης, η χρησιμοποίηση ενός τέτοιου πακέτου, που είναι αρκετά σημαντικό σε σχέση με τα μέχρι τώρα κρατούντα, δίνει τη δυνατότητα μιας πιο αισιόδοξης εικόνας στην πορεία των ευρωπαϊκών πραγμάτων.

Η απόφαση, επίσης, είναι θετική για την Ελλάδα, παρά τη μείωση κατά 4 περίπου δισεκατομμύρια των επιχορηγήσεων, το ύψος των πόρων δεν παύει να είναι ένα σημαντικό πακέτο, το οποίο θα πρέπει να αξιοποιήσει η χώρα μας. Βέβαια, η διαδικασία από εδώ και πέρα είναι βασανιστική, καθώς είναι πάρα πολύ άδηλο το πότε, πως, με ποια διαδικασία, δηλαδή, χρονικά προγραμματισμένα θα απορροφηθούν αυτοί οι πόροι όταν την ίδια στιγμή το μόνο σίγουρο για τη χώρα είναι το βάθεμα της ύφεσης και η οικονομική κρίση, που είναι μπροστά μας για τους επόμενους μήνες.

Άρα, κύριε Υπουργέ, τη γέφυρα που θέλετε για τους δανειολήπτες καλύτερα να τη δείτε στο επίπεδο το πως μπορεί να γεφυρωθεί αυτό το χάσμα ανάμεσα σε αυτό που μπορούμε να κάνουμε και σε αυτό που είμαστε έτοιμοι να κάνουμε. Επίσης, θα έλεγα ότι δεν θα πρέπει να εξαντληθεί η Κυβέρνηση σε μια θριαμβολογία και όπως το συνηθίζει σε μια επικοινωνιακή καταιγίδα διότι τα προβλήματα είναι μπροστά μας. Εξάλλου, περιμένουμε ένα σχέδιο αξιοποίησης των πόρων και ιδιαίτερα αυτών του Ταμείου Ανασυγκρότησης, για το οποίο η Επιτροπή Πισσαρίδη, δεν μας έδωσε και τις καλύτερες εξετάσεις και από την άλλη μεριά περιμένουμε ότι θα μπορέσετε να φέρετε επιτέλους εδώ ένα πρόγραμμα ανάπτυξης τέτοιο, που να ανταποκρίνεται στις συνθήκες της σημερινής κρίσης σε σχέση πια με την αξιοποίηση του πακέτου. Και εδώ, χρειάζεται ένας πολύ σημαντικός διάλογος που πρέπει να κάνουν τα κόμματα και στο επίπεδο του Κοινοβουλίου και των Επιτροπών.

Βέβαια, ούτε το σχέδιο Πισσαρίδη ούτε ο τρόπος που νομοθετείτε μας δίνουν και μεγάλη αισιοδοξία για το πώς θα εξελιχθούν τα πράγματα από εδώ και πέρα.

 Κύριε Υπουργέ, ακόμη η χώρα περιμένει ένα πραγματικό σχέδιο φορολογικής μεταρρύθμισης, το οποίο να είναι οριστικό, μεγάλο, να αφορά συνολικά τις ρυθμίσεις που χρειάζεται για την αποκατάσταση των αδικιών και παράλληλα το πώς ενσωματώνονται οι φορολογικοί πόροι στο φορολογικό μας σύστημα, έτσι ώστε να μπορέσει η χώρα να ζήσει επιτέλους και σε ένα καθεστώς που θα μπορούσε και να προσελκύσει επενδύσεις, χωρίς να χρειάζεται όλη αυτή η ατέρμονη αλυσίδα νομοθετημάτων που γίνεται από τη μια μέρα στην άλλη.

Πρέπει να ομολογήσω ότι και το σημερινό νομοσχέδιο σας είναι ένα νομοσχέδιο, το οποίο δεν κάνει τίποτα άλλο παρά αποσπασματικά να προσπαθεί να επιλύσει και με τρόπο ανεπαρκή, βασικά προβλήματα που έχει σήμερα το φορολογικό μας σύστημα. Νομίζω, λοιπόν, ότι συνεχίζεται η κακή νομοθέτηση, ένα πολύ χαρακτηριστικό γνώρισμα της σημερινής Κυβέρνησης, μια νομοθέτηση που στον συγκεκριμένο νόμο βάζει μαζί και τσουβαλιάζει τρεις Οδηγίες τεχνικού χαρακτήρα, τεράστιες, που δεν μπορεί κανείς εύκολα ούτε να τις μελετήσει ούτε να προβάλλει το πραγματικό τους περιεχόμενο. Με τη γέφυρα των 59 ή 10 ή 15 μέτρων, που έχετε πει και που πολύ σωστά περιλαμβάνεται εδώ, μαζί με μια σειρά από άλλες φορολογικές ρυθμίσεις που αφορούν επιμέρους θέματα, κατά τη γνώμη μου αποσπασματικά. Ένα τέτοιο φορολογικό νομοσχέδιο δεν συνιστά μια καλή νομοθέτηση. Δεν συνιστά μια καλή νομοθέτηση. Πρέπει επιτέλους να αποφασίσετε το πως νομοθετείτε.

Έρχομαι τώρα στο συγκεκριμένο και θα ήθελα, κύριε Υπουργέ, να θυμίσω τον τίτλο του νόμου 4646/2019 «Φορολογική Μεταρρύθμιση για την Ελλάδα του Αύριο», όπου υποτίθεται ότι εκφράζει τον έντονο, αναπτυξιακό χαρακτήρα και την αποκατάσταση της φορολογικής δικαιοσύνης. Απευθυνόταν στην προσέλκυση μεγαλοεισοδημάτων. Αυτή η προσέλκυση μέχρι τώρα δεν έχει κανένα αντίκρισμα. Θα έλεγα, δε, ότι η Κοινή Υπουργική Απόφαση που προέβλεπε εκείνος ο νόμος, δεν την έχω δει εγώ, δεν έχει εκδοθεί; Έχει εκδοθεί και δεν την ξέρουμε; Έχει εκδοθεί και δεν έχει εφαρμοσθεί; Δεν έχει καν εκδοθεί ή δεν έχει εφαρμοσθεί η Κοινή Υπουργική Απόφαση, που προέβλεπε εκείνος ο νόμος, που θα ενίσχυε τον αναπτυξιακό του χαρακτήρα και που πραγματικά σήμερα φαίνεται ότι δεν υπάρχει.

Αντίθετα, πώς εκφράζει τη φορολογική δικαιοσύνη; Εξαντλήθηκε στη μείωση της φορολογίας των νομικών προσώπων και των μερισμάτων, ενώ η ωφέλεια για τα φυσικά πρόσωπα μεταφέρεται στο 2021, δεν γίνεται κανένας λόγος για σταδιακή μείωση του τέλους επιτηδεύματος και της εισφοράς αλληλεγγύης, όπως ήταν η δική μας πρόταση. Αντίθετα, κάνει χαριστικές ρυθμίσεις σε προνομιούχους χώρους όπως είναι καλοπληρωμένοι αθλητές, προπονητές, εταιρείες στοιχημάτων, ξένες επιχειρήσεις εταιρείες κ.λπ..

Θέλω, λοιπόν, να κάνω μερικές παρατηρήσεις που αφορά την σημερινή σας πρόταση. Ποια είναι η προσέλκυση των κεφαλαίων στο συγκεκριμένο σχέδιο νόμου. Από ό,τι αντιλήφθηκα, είναι οι συνταξιούχοι που θα φέρουν τη φορολογική τους έδρα εδώ, θα φορολογούνται με μόλις 7% για το σύνολο των εισοδημάτων τους. Πολύ ισχνή προοπτική, και θα έλεγα, αδικαιολόγητα προνομιακή χωρίς ιδιαίτερο κέρδος. Αντίθετα, σαν συνέχεια του προηγούμενου νόμου θα περιμέναμε μια πιο γενναία και διαφορετική ρύθμιση σε ότι αφορά την προσέλκυση κεφαλαίων.

Δεύτερον. Στην εξώδικη επίλυση των φορολογικών διαφορών. Εκτός από μηχανισμούς είσπραξης της Ανεξάρτητης Αρχής Δημοσίων Εσόδων, όπου λειτουργούν και άλλες Επιτροπές με ομοειδείς αρμοδιότητες, σήμερα εμφανίζεται και μια Επιτροπή στο πλαίσιο της Γενικής Γραμματείας Φορολογικής Πολιτικής και Δημόσιας Περιουσίας. Όλοι ορίζονται με απόφαση του Υπουργού Οικονομικών, χωρίς διαφάνεια και τυποποιημένο σύστημα κριτηρίων και διαδικασιών επιλογής. Μέχρι τώρα ξέραμε, ότι η Γενική Γραμματεία Φορολογικής Πολιτικής και Δημόσιας Περιουσίας διαμορφώνει προτάσεις δεν εισπράττει δημόσια έσοδα.

Θα ήθελα, όμως εδώ, κάνω και μια πιο γενική παρατήρηση που έχει σχέση με αυτή τη ρύθμιση και πάνω στην αρχή που ακολουθείται στην κατασκευή αυτής της Επιτροπής. Η μεταπήδηση Δικαστικών Λειτουργών σε θέσεις Επιτροπών με αποφασιστική αρμοδιότητα τα μέλη των οποίων ορίζονται από τον Υπουργό Οικονομικών, συνεχίζει την αμοιβαία εξάρτηση Δικαστικών Λειτουργών και πολιτικού συστήματος. Αυτό δεν σας απασχολεί; Τέτοιοι νόμοι «δένουν» βαθύτερα τους εν ενεργεία δικαστές με την ευαρέσκεια του πολιτικού συστήματος. Άρα, είναι νόμοι που «ανοίγουν παράθυρα».

Μάλιστα, όταν σε ήδη συνταξιοδοτηθέντες Δικαστές, τους δίνετε το δικαίωμα να παίρνουν πέραν της συντάξεως τους ένα δυσανάλογα μεγάλο προς τη σύνταξη τους επιμίσθιο, που μπορεί να ξεπερνά θα έλεγα κάποιες χιλιάδες ευρώ, δεν θα ήταν προτιμότερο να προσληφθούν νέοι μόνιμοι Δικαστές και να ανοίξουν θέσεις στα Εφετεία και να επιταχυνθούν τέτοιες υποθέσεις; Και να ενισχυθούν οι Επιτροπές που υπάρχουν στην Ανεξάρτητη Αρχή Δημοσίων Εσόδων; Τα ερωτήματα αυτά, δεν είναι ερωτήματα απορριπτικά της ανάγκης. Είναι όμως ερωτήματα εύλογα, που έχουν σχέση με το πώς διαμορφώνεται μια θεσμική πολιτική στον ευαίσθητο χώρο της δικαιοσύνης.

Τρίτον. Η εξεύρεση από τον υπολογισμό από μισθούς εργασία και συντάξεις, χωρίς ποσοτικά και χρονικά όρια της παροχής σε είδη, αυτά τα περίφημα μπόνους, που μπορούν να δίνουν οι επιχειρήσεις και εργαζόμενους, σε στελέχη διευθυντικά στελέχη κ.λπ.. Έτσι, με τους όρους που εγγράφονται στο νομοσχέδιο και πρέπει να το διορθώσετε, κύριε Υπουργέ, είναι μια προνομιακή καθαρά και σκανδαλώδης μεταχείριση. Διότι, χωρίς χρονικά και ποσοτικά όρια αυτά τα μπόνους μπορούν να δίνουν το δικαίωμα, ουσιαστικά, φοροαπαλλαγής τεραστίων διαστάσεων ιδιαίτερα σε μεγάλες επιχειρήσεις, σε ανώνυμες εταιρείες που έχουν τεράστιες δυνατότητες και όπως ξέρετε, με βάση την αρχή του μπόνους, λειτουργούν με κύριο κανόνα αυτό.

Ταυτόχρονα, το ότι βάλατε στο ίδιο άρθρο το αφορολόγητο των 300 ευρώ συνολικής αξίας για τον εσωτερικό τουρισμό, που εντάξει είναι ένα αυτονόητο μέτρο, δεν μπορεί να αντισταθμίσει αυτή τη χαριστική ουσιαστικά πράξη.

Τέταρτον. Η μείωση προκαταβολής φόρου εισοδήματος το 2019, ανάλογα με το ποσοστό μείωσης του κύκλου εργασιών που δηλώνεται για Φ.Π.Α ανάμεσα στο πρώτο εξάμηνο του 2019 και στο πρώτο εξάμηνο του 2020. Δεν είναι αρνητική. Είναι θετικό μέτρο. Απλά, θυμίζω, τη δική μας πρόταση που ήταν 100% για όλες τις θιγόμενες επιχειρήσεις και 50% για τις υπόλοιπες, ότι είναι σε μεγάλη απόσταση από αυτό, παρόλα αυτά, την θεωρούμε θετική.

Θέλω, επίσης, να κάνω και δύο ακόμα επιμέρους παρατηρήσεις-ερωτήματα. Το πρώτο, αφορά ένα θέμα που το συζητήσατε προηγούμενα, με τον κ . Μωραΐτη. Αυτό το θέμα του Νομικού Συμβουλίου του Κράτους και των υπαλλήλων του.

Συνηθίζεται, μέχρι τώρα, να εξαντλείται ο κατάλογος των επιτυχόντων σε μία εξέταση και μέχρι να εξαντληθεί δεν υπάρχει καινούργια διαδικασία. Εσείς, λέτε ένα επιχείρημα για τους νέους, σωστό είναι αυτό αλλά είναι και αυτοί που ξέρετε; Θεωρούνται ότι έχουν μπει και δεν έχουν αποτύχει.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μου επιτρέπετε; Επειδή, κάνουμε έναν « ζωντανό» διάλογο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Σταίκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Επειδή είπατε για ανάγκες για να κλείνουμε αυτό το κεφάλαιο.

Έχω επιστολή του Προέδρου του Νομικού Συμβουλίου του Κράτους που λέει ότι: «με την πρόσληψη των δέκα επιτυχόντων στο διαγωνισμό που προκηρύχθηκε» αυτό που πήρε ΦΕΚ την Παρασκευή, «και τέσσερις θέσεις οργανικών που προκύπτουν από αποχώρηση Αντιπροέδρου», όμως, «και τριών Νομικών Συμβούλων του Κράτους στις 30/6 καλύπτονται όλες οι ανάγκες του Νομικού Συμβουλίου του Κράτους μέχρι 12/4/2021».

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ότι, δηλαδή, δεν έχουν ανάγκη να προσλάβουν μέχρι τις 12/4/2021. Είναι μια άποψή τους. Μπορεί εσείς να έχετε μια διαφορετική άποψη.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της μειοψηφίας):** (Ομιλεί εκτός μικροφώνου)

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Μωραΐτη,θα μιλήσει στη συνέχεια ο Υπουργός θα δώσει τις δικές του απόψεις επί του θέματος.

Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Το δεύτερο επιμέρους θέμα το οποίο θέλω, επίσης, να ρωτήσω, θέλουμε κάποιες διευκρινίσεις, που έχουν σχέση με τη λειτουργία των Νομικών Προσώπων της Εκκλησίας.

 Υπάρχουν, απ’ ότι έχω αντιληφθεί και ενδοεκκλησιαστικές αντιπαραθέσεις σε ότι αφορά αυτή τη διαδικασία, και νομίζω, ότι ο νόμος απελευθερώνει πλήρως τη δυνατότητα της Εκκλησίας να διαχειριστεί τις οφειλές, ποιες, είναι οι οφειλές; Πόσοι οφείλουν; Ποιοι είναι αυτοί που οφείλουν στην Εκκλησία και δεν τα δίνουν; Επειδή, μπορεί να υπάρχει και μια συναλλαγή που να είναι αθέμιτη, και πιστεύω ότι θα έπρεπε και η ίδια Εκκλησία με ευαισθησία να δει το θέμα και εσείς, να μας φέρετε μια εξήγηση εδώ, για το τι είναι αυτό που κρύβεται κάτω από αυτήν τη συγκεκριμένη διάταξη. Γιατί είναι τόσο γενική, και τόσο ισοπεδωτική, που υπάρχει ένας έντονος προβληματισμός.

Τέλος, για το πρόγραμμα «Γέφυρα» και τις ρυθμίσεις για τους δανειολήπτες. Εμείς, έχουμε θετική γνώμη γι’ αυτό, πιστεύουμε, ότι κάθε τι που γίνεται υπέρ των δανειοληπτών, ιδιαίτερα αυτών που έχουν πληγεί, είναι σημαντικό και είναι σε μία θετική κατεύθυνση, παρά την όχι τόσο μεγάλη δυνατότητά της να καλύψει όλες τις καταστάσεις. Υπάρχουν περιπτώσεις που φαντάζομαι δεν υπάγονται, όπως για παράδειγμα, άνεργοι και μακροχρόνια άνεργοι, στους οποίους δεν δόθηκε οικονομική ενίσχυση, δάνεια πληγέντων από φυσικές καταστροφές που εκκρεμούν εδώ και πάρα πολύ καιρό, είναι μερικές περιπτώσεις που πρέπει, επίσης, να καλυφθούν, κύριε Υπουργέ, και νομίζω ότι πρέπει να το δείτε αυτό στην πορεία από τη συζήτηση του νομοσχεδίου.

 Εμείς είμαστε, καταρχήν, θετικοί επί της αρχής, αλλά πιστεύουμε, ότι θα πρέπει να γίνει μια πολύ σοβαρή συζήτηση, προκειμένου να υπάρξει ουσιαστική βελτίωση σε συγκεκριμένα άρθρα και αλλαγές εκεί όπου υπάρχει ανάγκη.

 Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δούνια Παναγιώτα (Νόνη), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Φίλης Νικόλας, Παπαδόπουλος Αθανάσιος, Παπανάτσιου Αικατερίνη, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Αρσένης Ηλίας - Κριτών.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε, τον κ. Σκανδαλίδη.

 Το λόγο έχει, η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Ευχαριστώ κύριε Πρόεδρε, ξεκινώντας, να κάνω ένα σχόλιο ότι ούτε αυτό το νομοσχέδιο μπορεί να δικαιολογήσει τις προσδοκίες που προσπάθησε η κυβέρνηση να δημιουργήσει στα λαϊκά στρώματα, στους αυτοαπασχολούμενους αγρότες, ευρύτερα λαϊκά στρώματα, ότι πρόκειται ουσιαστικά για μέτρα που πρόκειται να τους ελαφρύνει από τα τεράστια βάρη που φορτώθηκαν και όλο αυτό το διάστημα της πανδημίας και του νέου γύρου της κρίσης. Όπως, βέβαια ,είναι γνωστό ότι τέτοια προσδοκία δεν έχουν να περιμένουν και από τα πακέτα ενίσχυσης, που τρία μερόνυχτα σκληρά διαπραγματεύονται υποτίθεται οι ηγέτες της Ευρωπαϊκής Ένωσης . Γι’ αυτούς είναι δεδομένο ότι γράφεται ξανά ο λογαριασμός για να πληρώσουν το μάρμαρο αυτής της κρίσης.

 Ο τίτλος του φορολογικού νομοσχεδίου ουσιαστικά λέει τη μισή αλήθεια για το τι πράγματι εξυπηρετεί . Γιατί μπορεί μεν οι φορολογικές παρεμβάσεις που κάνει η κυβέρνηση να ενισχύουν αυτό που θεωρείτε εσείς αναπτυξιακή διαδικασία αλλά δεν λέει το νομοσχέδιο για ποιον προετοιμάζεται αυτή ανάπτυξη και ποιον αφήνει για ακόμη μια φορά στα μεγάλα αδιέξοδα .

Γιατί πράγματι έρχεται να συμπληρώσει τις φοροελαφρύνσεις και διευκολύνσεις και παχυλές ενισχύσεις, που έχουν λάβει κατ’ επανάληψη επιχειρηματικοί όμιλοι εφοπλιστές, για ακόμα μια φορά. Μεγάλη πρόκληση. Κάνει ουσιαστικά το μεγαλύτερο δώρο στις τράπεζες με το υποτιθέμενο πρόγραμμα, για την στήριξη των κόκκινων δανείων. Ενώ τα μόνιμα υποζύγια οι αυτοαπασχολούμενοι οι αγρότες, οι μισθωτοί μένουν με ημίμετρα, με προσωρινές και μόνο περιορισμένες διευκολύνσεις, τις οποίες παρουσιάζετε ως σωτήριες και οι οποίες δεν αντιμετωπίζουν τα πραγματικά αδιέξοδα με τα οποία είναι αντιμέτωποι τώρα και θα είναι βέβαια και στο επόμενο διάστημα στο οποίο μεταθέτετε τα φορολογικά αυτά και άλλα βάρη.

Η κυριότερη, η μεγαλύτερη βαρύτητα στο νομοσχέδιο έχει το περιβόητο πρόγραμμα γέφυρα που παρουσιάζεται ουσιαστικά από την κυβέρνηση ως πρόγραμμα για την προστασία «δήθεν της πρώτης κατοικίας . Όμως είναι πράγματι έτσι προστατεύει ουσιαστικά τους δανειολήπτες; Εμείς λέμε όχι, γιατί έχει μια σειρά από όρους και προϋποθέσεις που θέτουν ουσιαστικά εμπόδια αλλά λειτουργούν και εκβιαστικά αφού οι ποινές που προβλέπει σε περίπτωση που κάποιος οφειλέτης δεν καταφέρει να είναι συνεπής είναι εξοντωτικές .

Για μας είναι καθαρό, ότι ουσιαστικά το συγκεκριμένο πρόγραμμα αποτελεί τη γέφυρα για την οριστική κατάργηση της προστασίας της πρώτης κατοικίας, όταν έχετε κάνει ξεκάθαρο σε όλους τους τόνους ότι το επόμενο διάστημα παίρνετε μέτρα για τη διευκόλυνση των πλειστηριασμών .

Ποιο είναι το κυριότερο στοιχείο. Το πρόγραμμα ουσιαστικά έχει προσωρινό χαρακτήρα όταν μάλιστα δεν υπάρχει μέχρι σήμερα ρυθμισμένη άλλη προστασία της κύριας κατοικίας. Η δυνατότητα που δίνεται με το συγκεκριμένο πρόγραμμα για αιτήσεις μέχρι 30 Σεπτεμβρίου αφήνει ουσιαστικά ξεκρέμαστους τους οφειλέτες που στο επόμενο διάστημα και μάλιστα όταν είναι γνωστό ότι οι βαριές συνέπειες της κρίσης θα αρχίσουν πιο έντονα να εκδηλώνονται από Σεπτέμβριο-Οκτώβριο. Αφήνει, άλυτο, το τι θα γίνει με ενδεχόμενο οφειλέτες που θα δημιουργηθούν και με δυσκολίες που θα αντιμετωπίσουν το επόμενο διάστημα. Αν δηλαδή, κάποιος που δεν εντάσσεται στις σημερινές κατηγορίες απολυθεί τον Οκτώβριο που γνωρίζετε πολύ καλά ότι θα είναι πολλοί αυτοί μετά και την καλοκαιρινή περίοδο. Ήδη, είναι πολλοί εργαζόμενοι που είναι εποχιακά εργαζόμενοι και άλλοι που δεν ξεκίνησαν καν να δουλεύουν το διάστημα αυτό αλλά είναι και πολλοί αυτοί που θα βρεθούν εκτός εργασίας το επόμενο διάστημα. Τι θα γίνει με όλους αυτούς με τα βάρη και τα χρέη που θα δυσκολευτούν εκείνο το διάστημα να αντιμετωπίσουν. Δεν καλύπτει το διάστημα αυτό, το νομοσχέδιο .

Επίσης, το νομοσχέδιο, προβλέπει ότι το κράτος θα επιδοτεί ένα ποσοστό του δανείου ανάλογα που κλιμακώνεται ανάλογα με το αν ήταν συνεπείς οι δανειολήπτες το προηγούμενο διάστημα . Θεωρούμε, κι αυτό προβληματικό γιατί άνθρωποι που είχαν πραγματικά αδυναμία άνθρωποι που είχαν βρεθεί ήδη αντιμέτωποι με συνέπειες της προηγούμενης κρίσης και είχαν καταγγελμένα τα δάνειά τους ουσιαστικά θα έχουν μικρότερη ελάφρυνση από άλλους. Και λέτε, έχουν και μία κλιμάκωση ανάλογα και με τις αποδεδειγμένες απώλειες εισοδημάτων τους κατά τη διάρκεια των περιοριστικών για την πανδημία μέτρων .

Κι εδώ υπάρχει ένα ζήτημα για τα κριτήρια, για το ποιοι θεωρούνται πραγματικά αποδεδειγμένα πληγέντες από την πανδημία γιατί είναι γνωστό ότι η μείωση της οικονομικής δραστηριότητας, δεν αφορά ουσιαστικά μόνο τους κλάδους και άρα, και τους ΚΑΔ, για τους οποίους ανακοινώθηκαν τα μέτρα αφού η αναδουλειά ήταν γενικευμένη το διάστημα αυτό. Υπήρχαν και πολλές κατηγορίες που ενώ θεωρητικά δεν βρίσκονταν σε αναστολή εργασιών ωστόσο αυτοαπασχολούμενοι ορισμένες κατηγορίες είχαν κατακόρυφη πτώση του τζίρου .

Προϋπόθεση, λοιπόν, για την προστασία είναι ο δανειολήπτης να μπορεί να καλύπτει το υπόλοιπο ποσό της δόσης και μάλιστα και για το διάστημα το ενιάμηνο και για όλο το επόμενο διάστημα.

Οι χιλιάδες άνεργοι του τουρισμού της εστίασης αυτοαπασχολούμενοι με μικρομάγαζα που δεν καλύπτουν ούτε τα καθημερινά έξοδα πως ακριβώς θα εξασφαλίσουν έστω και το υπόλοιπο των δόσεων όταν πραγματικά σήμερα πολλοί από αυτούς έχοντας ήδη ξεκινήσει τις εργασίες τους αδυνατούν να καλύψουν βασικά έξοδα επιβίωσης .

 Και το αποκορύφωμα του εμπαιγμού είναι ουσιαστικά το διάστημα παρακολούθησης που προβλέπεται στο άρθρο 79 μετά την ολοκλήρωση του ενιάμηνου της συνεισφοράς του δημοσίου.

Στο άρθρο αυτό προβλέπεται ότι αν ουσιαστικά ο οφειλέτης δεν καταφέρει να είναι συνεπής στις δόσεις μετά το 9μηνο, για διάστημα που φτάνει για τα καταγγελμένα δάνεια μέχρι και τους 18 μήνες, όχι μόνο θα διακόπτεται η συνεισφορά του Δημοσίου, αλλά ουσιαστικά θα αναζητείται αναδρομικά το σύνολο της συνεισφοράς που κατέβαλε επί εννιά μήνες το δημόσιο και μάλιστα έντοκα με ποσοστό 2 έως 5% επιπλέον από τις υπόλοιπες δόσεις του δανείου που θα χρειαστεί να καταβάλει.

Τώρα, σοβαρά; Ποιος θα είναι σε θέση να καταβάλει τα ποσά αυτά από όλους αυτούς που τους έχετε τσακίσει μισθούς συντάξεις όταν έχετε χαρατσώσει κατ’ επανάληψη το εισόδημα τους. Αυτός ο όρος ουσιαστικά θα λειτουργεί για μεγάλη μερίδα του κόσμου εκβιαστικά, ο οποίος φοβούμενος τις βαριές συνέπειες που θα έχει αν δεν μπορέσει να ανταποκριθεί στους όρους, θα μπαίνει και στο δίλημμα, αν πρέπει και μπορεί να ενταχθεί στη συγκεκριμένη ρύθμιση .

Είναι απαράδεκτο το εκβιαστικό αυτό μέτρο, που χρησιμοποιείτε και γι’ αυτό λέμε ότι ουσιαστικά μεταφέρει τα αδιέξοδα για το αμέσως επόμενο διάστημα, το οποίο θα είναι εντελώς απροστάτευτη η κύρια κατοικία. Όμως αν δεν ωφελούνται οι δανειολήπτες, ποιοι ωφελούνται τελικά από αυτή τη ρύθμιση; Ωφελούνται οι μόνιμα κερδισμένοι που δεν είναι άλλοι από τις τράπεζες. Γιατί και ουσιαστικά δίνουν μια διέξοδο στα συσσωρευμένα κόκκινα δάνεια αλλά κυρίως διαμέσου της υποτιθέμενης στήριξης των οφειλετών ακόμη μια φορά δίνεται ζεστό και εξασφαλισμένο, αυτό δεν επιστρέφεται πίσω, χρήμα στις τράπεζες. Δώρο στις τράπεζες ουσιαστικά είναι δηλαδή, η περιβόητη γέφυρα. Δώρο, πεντακοσίων εκατομμυρίων ευρώ και χωρίς κίνδυνο αυτό να αναζητηθεί πίσω. Γράφετε χαρακτηριστικά στην έκθεση στο νομοσχέδιο ότι 210 εκ. προβλέπονται για το 2020 και 308 εκ. για το 2021 .

Είναι πραγματικά, πρόκληση και εμπαιγμός, για τα λαϊκά στρώματα που καλούνται να πληρώσουν τα σπασμένα και αυτής της κρίσης, να βαφτίζετε και αυτή την ενίσχυση των τραπεζών, ως δήθεν προστασία της λαϊκής κατοικίας. Οι εργαζόμενοι οι αυτοαπασχολούμενοι, οι αγρότες, η λαϊκή οικογένεια αυτοί που ζουν την πραγματική σκληρή πραγματικότητα που διαμόρφωσε η αντιλαϊκή πολιτική που εφάρμοσαν και οι προηγούμενες κυβερνήσεις και συνεχίζει και σήμερα η Νέα Δημοκρατία. Όλοι αυτοί που ανεβαίνουν ένα πραγματικά Γολγοθά δόσεων πολλοί από αυτούς βρίσκονται ξαφνικά χωρίς καθόλου εισόδημα έχουν ανάγκη ουσιαστικής ανακούφισης από τα βάρη και αυτό δεν εξασφαλίζεται με το παρόν νομοσχέδιο .

Το Κ.Κ.Ε θα καταθέσει στο νομοσχέδιο τροπολογία επαναφέροντας ουσιαστικά πρόταση νόμου που είχε κατατεθεί και απορρίφθηκε πανηγυρικά από το ΣΥΡΙΖΑ το 2015 με μέτρα ουσιαστικής ανακούφισης της λαϊκής οικογένειας.

Είναι μια πρόταση που αφορά ουσιαστικά οικογένειες με οικογενειακό εισόδημα ως 40.000 ευρώ προσαυξημένο κατά 5.000 ευρώ για κάθε παιδί και περιλαμβάνει μέτρα που δίνουν διέξοδο και για αντιμετώπιση των χρεών και στο διάστημα αυτό της κρίσης και μια δυνατότητα να ανταποκριθούν και στο επόμενο διάστημα.

 Μιλάμε για συνολική διαγραφή των τόκων και των ποσών που αντιστοιχούν στον ανατοκισμό και κεφαλαιοποίηση, ένα γενναίο κούρεμα του κεφαλαίου με βάση τα εισοδηματικά κριτήρια και τις δυσκολίες στο διάστημα αυτό της κρίσης.

 Μιλάμε για αναστολή των πλειστηριασμών για όσους είναι άνεργοι όλο το διάστημα της κρίσης, αλλά και τα μέτρα αυτά να μην αφορούν μόνο την κύρια κατοικία, αλλά να επεκτείνονται και σε οφειλές επαγγελματικών δανείων των αυτοαπασχολούμενων και φτωχών αγροτών που να φθάνουν με μειώσεις ως το 30% ή με κάποια κλιμάκωση ανάλογα με τα εισοδηματικά κριτήρια. Βέβαια, για αυτές τις κατηγορίες σε όλη τη διάρκεια της κρίσης θεωρούμε, ότι πρέπει να προβλεφθεί οριστική παύση των μέτρων αναγκαστικής εκτέλεσης.

 Αυτή η πρόταση θεωρούμε ότι αποτελεί ουσιαστική ανάσα, θα την αναπτύξω ξανά και όταν κατατεθεί ως τροπολογία και στην επί των άρθρων συζήτηση, για τα λαϊκά νοικοκυριά, αλλά και για αυτοαπασχολούμενους και αγρότες που βρίσκονται κυριολεκτικά σε απόγνωση. Φτάνει πραγματικά τα όσα έχουν πληρώσει στα τόσα χρόνια της κρίσης, ας πληρώσουν μια φορά και οι τράπεζες που στηρίχθηκαν τα προηγούμενα χρόνια με πακτωλό χρημάτων και τέλος πάντων να αναλάβουν και το κόστος του επαγγελματικού τους ρίσκου.

Ακόμα στο νομοσχέδιο υπάρχουν μια σειρά άλλα φορολογικά μέτρα που δείχνουν και το χαρακτήρα του και ποιόν πραγματικά ενδιαφέρεστε να βγάλετε από αυτήν την κρίση.

 Είναι χαρακτηριστικό, για παράδειγμα στο άρθρο 2, ότι προβλέπεται απαλλαγή φορολογίας εισοδήματος στις κεφαλαιουχικές εταιρείες για τη δωρεάν διάθεση με τη μορφή μετοχών σε εργαζόμενους ή εταίρους ή μετόχους ακόμα, δηλαδή, ποσά που δίνονται ως bonus για την επίτευξη συγκεκριμένων στόχων.

Η ρύθμιση αυτή έχει διπλό στόχο με βασικότερο το να καλλιεργήσει τον κοινωνικό εταιρισμό. Την ώρα, δηλαδή, που τσακίζονται οι μισθοί, διαλύονται οι εργασιακές σχέσεις με τέτοια μέτρα στοχεύετε ουσιαστικά να γίνεται ακόμα περισσότερο λάστιχο ο εργαζόμενος για να κυνηγάει τους στόχους της επιχείρησης. Με ένα σμπάρο δύο τρυγόνια. Να εντατικοποιείται, δηλαδή, ακόμα περισσότερο η εργασία για να βγάζουν υπερκέρδη οι επιχειρηματίες και να ευνουχίζεται από την άλλη το εργατικό κίνημα και οι διεκδικήσεις των εργαζομένων που αντί να διεκδικούν την επαναφορά των μισθών τους στα προ κρίσης επίπεδα, να δουλεύουν με ρυθμούς-λάστιχο για να πετύχουν όχι αύξηση μισθού, αλλά κίνητρα επιβράβευσης, δηλαδή, να γίνουν μέτοχοι στην επιχείρηση.

Η ίδια μάλιστα απαλλαγή προβλέπεται και για εταίρους και μετόχους και αυτό είναι ακόμη πιο προκλητικό στοιχείο στη ρύθμιση, αν λάβει κανείς υπόψη του, ότι, ήδη, έχετε μειώσει τη φορολόγηση των διανεμόμενων κερδών στα 5% για τους μετόχους. Δηλαδή, για αυτούς οι μετοχές που δίνονται υπό τη μορφή bonus, δεν αποτελεί έσοδο;

Είναι πραγματικά προκλητικό την ώρα που τέτοιου είδους ελαφρύνσεις δεν υπάρχουν για τα υπόλοιπα λαϊκά στρώματα.

 Βέβαια, ακόμα πιο προκλητικό και ουσιαστικά πέρασε στον αφρό από όλα τα άλλα Κόμματα είναι το νέο δώρο που κάνετε στο άρθρο 10 στους εφοπλιστές. Αλήθεια μας γεννά ερωτηματικά, εάν έχει παραμείνει ο παραμικρός φόρος για να πληρώνουν οι εφοπλιστές. Δεν έφταναν τα αφορολόγητα καύσιμα, οι τόσες ατέλειες, τώρα τους απαλλάσσετε και από δασμούς στον ειδικό φόρο κατανάλωσης και στο φόρο κατανάλωσης για όλα τα είδη, τα οποία προορίζονται για τον εφοδιασμό των επαγγελματικών πλοίων.

Αυτού του είδους τα μέτρα είναι, τουλάχιστον, προκλητικά, όταν κατ΄ επανάληψη απορρίπτετε προτάσεις του Κ.Κ.Ε. για να καταργηθεί ο ΦΠΑ σε είδη πλατιάς λαϊκής κατανάλωσης ή να καταργηθούν οι ειδικοί φόροι κατανάλωσης σε άλλες μερίδες εργαζομένων, όπως αγρότες κ.λπ., να προβλέπετε άλλη μια ελάφρυνση για τους εφοπλιστές.

Έλεος, δηλαδή. Έχουν άλλο Θεό οι εφοπλιστές μέχρι σήμερα.

Σε αυτή την κατεύθυνση και δείχνει, αν θέλετε, και την αντίληψή σας, κινείται και το άρθρο 1 που ουσιαστικά επιδιώκει να διαμορφώσει τους όρους για να μετατρέπεται και με το νόμο η χώρα σε φορολογικό παράδεισο.

 Σας έκανε κριτική ο Ειδικός Αγορητής του ΚΙΝΑΛ ότι δεν είναι τόσο τολμηρό για να προσελκύσει επενδυτές.

Εμείς αυτό ακριβώς από την αντίθετη σκοπιά λέμε, ότι αυτό το κίνητρο έχετε, ότι διαμορφώνετε ουσιαστικά κίνητρα για να αναζητούν ξένα κεφάλαια χαμηλότερη φορολογία στη χώρα, δηλαδή, για συνταξιούχους που φέρνουν τα εισοδήματα τους στη χώρα προβλέπεται 7% σταθερή φορολογία κάθε χρόνο σε όλα τους τα εισοδήματα, την ώρα που οι συνταξιούχοι στην Ελλάδα φορολογούνται, οι μισθωτοί εργαζόμενοι έχουν υποστεί πολλαπλή φορολεηλασία όλα τα προηγούμενα χρόνια.

Για όλες αυτές τις κατηγορίες θεωρούμε, ότι τα μέτρα που αντίστοιχα παίρνονται από το νομοσχέδιο είναι, τουλάχιστον, ανεπαρκή και ημίμετρα. Δηλαδή, για παράδειγμα η πολυδιαφημιζόμενη αναστολή του τέλους επιτηδεύματος στους αγρότες για ένα μόνο χρόνο δεν μπορεί να θεωρείται λύση, όταν το τέλος επιτηδεύματος είναι ένα άδικο μέτρο, ένα μέτρο που επιβλήθηκε στα χρόνια των Μνημονίων και θα έπρεπε όχι μόνο για τους αγρότες να μην ισχύσει, αλλά να καταργηθεί και για τους αυτοαπασχολούμενους που ισχύει μέχρι σήμερα.

 Είναι απαίτηση τόσο των αγροτών όσο και των αυτοαπασχολούμενων να καταργηθεί συνολικά αυτό το χαράτσι και όχι βέβαια να αναστέλλεται ή να περιορίζεται για συγκεκριμένο διάστημα.

Αντίστοιχα και για την προκαταβολή φόρου θεωρούμε, ότι δεν είναι λύση η μείωσή της, αλλά θα έπρεπε αυτή να καταργείται, όταν οι αυτοαπασχολούμενοι που δεν ξέρουν αν θα βγάλουν καν εισόδημα τη φετινή χρονιά και αν θα επιβιώσουν την επόμενη καλούνται να προκαταβάλουν φόρο για εισοδήματα που καθόλου βέβαιο δεν είναι, αν θα τα κάνουν. Μάλιστα, όταν για όλη αυτή τη μερίδα εργαζομένων δεν έχετε ουσιαστικά προβλέψει και από την περίοδο των περιορισμών, μέτρα όπως αυτά που κατ΄ επανάληψη σας καταθέσαμε, όπως την επαναφορά του αφορολόγητου ορίου στα 12.000 ευρώ, την κατάργηση και του τέλους επιτηδεύματος και του ΕΝΦΙΑ και, βέβαια, τη διαγραφή και όχι την αναστολή ατομικών εισφορών για το διάστημα που ίσχυσαν τα περιοριστικά μέτρα.

 Σε αυτήν την κατεύθυνση θεωρούμε, ότι διευκολύνει και η πρόταση που θα καταθέσει το Κ.Κ.Ε. για την ελάφρυνση της λαϊκής οικογένειας.

 Από αυτή την άποψη δεν θα μπορούμε να ψηφίσουμε το παρόν νομοσχέδιο. Δεν θεωρούμε ότι είναι ουσιαστικά σε θετική κατεύθυνση και κλείνω με ένα σχόλιο μόνο για το ζήτημα αυτό που βάζετε για τους επιτυχόντες του διαγωνισμού για το Νομικό Συμβούλιο του Κράτους.

Θεωρώ, ότι και οι απαντήσεις που δώσατε τώρα δεν καλύπτουν το γεγονός, ότι μέχρι σήμερα ήταν πάγια τακτική που ακολουθείτο, το ότι σύνολο των επιτυχόντων ενός απαιτητικού διαγωνισμού, δεν μιλάμε για ανθρώπους που δεν μπορούν να βρεθούν σε αυτές τις θέσεις και μάλιστα, όταν οι αποκλίσεις των επιτυχόντων βαθμολογικά είναι ελάχιστες στον παρόντα πίνακα, οι άνθρωποι που με βάση αυτή την τακτική που ακολουθείτο πάγια όλα τα προηγούμενα χρόνια, είχαν ακολουθήσει ένα συγκεκριμένο προγραμματισμό και μάλιστα βασιζόμενοι και στην απόφαση της ίδιας της Κυβέρνησης που είχε πει με την ΚΥΑ του Μαρτίου, ότι πρόκειται να παρατείνει τον πίνακα των επιτυχόντων μέχρι τον Απρίλιο του 2021, βρίσκονται ξαφνικά ξεκρέμαστοι, την ώρα που σε άλλους διαγωνισμούς, όπως για παράδειγμα στον διαγωνισμό των Ειρηνοδικών έχει παραταθεί για έξι συνεχόμενα χρόνια και μέχρι να εξαντληθεί ο πίνακας.

 Θεωρούμε, λοιπόν, ότι είναι άδικο για τους εργαζόμενους αυτούς το μέτρο που εισάγετε.

Ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Υπουργός.

 **ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρίες και κύριοι συνάδελφοι, η σημερινή μέρα είναι μια καλή μέρα. Είναι μια καλή μέρα για την Ευρώπη, είναι μια καλή μέρα για την Ελλάδα. Μετά από δύσκολες και επίπονες συζητήσεις, υπήρξε μια πολύ καλή συμφωνία για την ανάκαμψη των ευρωπαϊκών οικονομιών και των οικονομιών των κρατών μελών της Ε.Ε. Η Ελλάδα είναι ιδιαίτερα ωφελημένη από αυτή τη συμφωνία. Θα εισρεύσουν στη χώρα μας από το σύνολο των διαθέσιμων ευρωπαϊκών κονδυλίων τα επόμενα χρόνια, περισσότερα από 70 δισεκατομμύρια ευρώ.

Απαιτείται από εμάς σχέδιο, υπευθυνότητα, σοβαρότητα, διορατικότητα, σκληρή δουλειά, ώστε οι πόροι να αξιοποιηθούν το ταχύτερο δυνατόν κατά το βέλτιστο τρόπο, με στόχο την επίτευξη υψηλής, διατηρήσιμης, έξυπνης και δίκαιης ανάπτυξης, την ενίσχυση της παραγωγικότητας και της ανταγωνιστικότητας της ελληνικής οικονομίας, τη δημιουργία πολλών καλών θέσεων απασχόλησης και την ενίσχυση της κοινωνικής συνοχής.

Για τη διαμόρφωση αυτού του σχεδίου, προσβλέπουμε και στη δημιουργική συμβολή της αντιπολίτευσης. Επαναλαμβάνω, συνεπώς, κ. Πρόεδρε, αυτό που έχω πει σε προηγούμενη συνεδρίασή μας. Σας καλώ τον Σεπτέμβριο να προχωρήσετε στην πρόσκληση συνεδρίασης με αντικείμενο αυτό το σχέδιο. Ένα βιώσιμο, φιλόδοξο, αλλά ρεαλιστικό εθνικό αναπτυξιακό σχέδιο.

Κυρίες και κύριοι, θα ξεκινήσω από δύο σύντομες παρατηρήσεις-τοποθετήσεις ως προς την εισήγηση, καταρχήν, του Εισηγητή της Αξιωματικής Αντιπολίτευσης. Μίλησε για καθυστέρηση στη λήψη των μέτρων και για ανεπαρκή μέτρα. Εγώ θα θέσω έναν εύλογο προβληματισμό, που τον είχα θέσει και στο ΚΙΝ.ΑΛ. κατά τη διάρκεια της συζήτησης της Παρασκευής.

Αν ήταν ανεπαρκή τα μέτρα, η Ευρωπαϊκή Επιτροπή γιατί ήρθε και μείωσε το βάθος της ύφεσης στην Ελλάδα, όταν έκανε πιο βαθιά την ύφεση στα Ευρωπαϊκά Κράτη-μέλη. Προφανώς, κάποια μέτρα που πήρε η Κυβέρνηση ήταν προς τη σωστή κατεύθυνση. Όταν όλες οι άλλες χώρες, που μας φέρνεται ως παράδειγμα προς μίμηση στο προηγούμενο χρονικό διάστημα και μας λέγατε, κοιτάξτε πακτωλοί χρημάτων στις άλλες χώρες, εσείς δεν παίρνετε σωστά μέτρα, έχουν πιο βαθιά ύφεση. Άρα, μόνο αυτό το στοιχείο καταδεικνύει την ορθότητα της πολιτικής .

Είπατε για τη ρευστότητα στην οικονομία, «φρούδες ελπίδες», «άνθρακας ο θησαυρός». Μάλιστα. Θα ήθελα, κ. συνάδελφε, να μου πείτε τι θα πείτε στους συμπατριώτες σας, τους 9.001 στο νόμο σας, που στις Δ.Ο.Υ. Μεσολογγίου και Αγρινίου, έχουν μοιραστεί μέχρι τώρα μόνο από το Υπουργείο Οικονομικών 17,8 εκατομμύρια ευρώ.

Οκτακόσιες πενήντα δύο επιχειρήσεις πήραν αυτήν και την προηγούμενη βδομάδα επιστρεπτέα προκαταβολή. Πήραν 4,2 εκατομμύρια, αυτή την εβδομάδα. «Άνθρακας ο Θησαυρός»; Δηλαδή, δεν πήγε ούτε ένα ευρώ στο νομό σας; 17,8 εκατομμύρια, μόνο από το Υπουργείο Οικονομικών. Αφήνω στην άκρη ό,τι έδωσε το Υπουργείο Εργασίας στους εργαζόμενους. Συνεπώς, αν μου επιτρέπετε, αυτές οι 9.001 ελεύθεροι επαγγελματίες και επιχειρήσεις ήδη έχουν βοηθηθεί, για πρώτη φορά τις τελευταίες δεκαετίες, από το δημόσιο.

Και πώς αποδεικνύεται η ορθότητα των μέτρων; Διαλέγω ενδεικτικά δύο περιοχές, τα Χανιά και τη Ρόδο. Μας λέγατε, «δώσε μπροστά τα λεφτά». Το είπα ως επιχείρημα και στο ΚΙΝ.ΑΛ προχθές. Αν δίναμε όλη την επιστρεπτέα προκαταβολή τον Απρίλιο, όπως μας καλούσατε, ποια θα ήταν μόνο τα διαθέσιμα στοιχεία; Θα ήταν του Μαρτίου. Οι ξενοδοχειακές επιχειρήσεις που πλήττονται στα νησιά τους τελευταίους μήνες, δεν θα έπαιρναν τίποτα.

Σήμερα όμως που μιλάμε, στα Χανιά έχουν μοιραστεί 35,8 εκατομμύρια ευρώ. Έχουν πάρει 1.655 επιχειρήσεις επιστρεπτέα 2 αυτή την εβδομάδα και την προηγούμενη. Έχουν πάρει 15,8 εκατομμύρια στα Χανιά τις τελευταίες δύο εβδομάδες. Στη Ρόδο, ΔΟΥ Ρόδου, υπάρχει και η Κω, αλλά ας μιλήσουμε για τη Ρόδο, σε 2581 επιχειρήσεις μοιράστηκαν 22,1 εκατομμύρια, αυτή και την προηγούμενη βδομάδα, μόνο από το Υπουργείο Οικονομικών. Στη Ρόδο 10.026 επιχειρήσεις έχουν πάρει αποζημίωση ειδικού σκοπού, ως επιχειρήσεις, και επιστρεπτέα προκαταβολή. Συνεπώς, μόνο και μόνο από αυτά τα στοιχεία αποδεικνύεται ότι δεν είναι «άνθρακας ο θησαυρός» και θα μου επιτρέψετε να σας πω, θα έπρεπε να ρωτήσετε αυτούς τους ίδιους που έχουν πιστωθεί στους λογαριασμούς τους.

Ζητήσαμε να σας ενημερώσω και πάντα το κάνω, το έκανα και την Παρασκευή, για τα πλήρη στοιχεία σχετικά με τα άλλα προγράμματα μέσω του τραπεζικού συστήματος. Είπατε ότι δεν υπάρχουν εκταμιεύσεις δανείων από το ΤΕΠΙΧ. Σε 7.736 επιχειρήσεις έχουν πιστωθεί στους λογαριασμούς τους μέχρι προχθές 1 δισ. 54 εκατομμύρια. Θέλουμε, προσδοκούμε και σήμερα το πρωί είχαμε και άλλη συνάντηση με τις τράπεζες, μέχρι το τέλος Ιουλίου, όπως σωστά είπατε, ο συναρμόδιος Υπουργός, ο κ. Γεωργιάδης έχει επισημάνει, 1,8 δις. να πάνε στην πραγματική οικονομία. Άρα σε ότι αφορά το ΤΕΠΙΧ, ναι θέλουμε να υπάρξει εκταμίευση περίπου 1,8 δις. μέχρι τέλος Ιουλίου, δηλαδή στις επόμενες 10 ημέρες. Έχουν συμβασιοποιηθεί ήδη 9.379, από ένα σύνολο 12.920 επιχειρήσεων.

Εγγυοδοτικά προγράμματα. Εκεί ξεκίνησαν πιο αργά, όμως ήδη έχουμε τις πρώτες εκταμιεύσεις. Έχουμε εκταμιεύσεις πεντακοσίων επτά δανείων, σημαντικού ποσού όμως, 494 εκατομμυρίων ευρώ. Από αυτές τις 507 επιχειρήσεις, οι 41 είναι μεγάλες και οι 466 είναι μικρομεσαίες. Θα επιταχυνθεί η διαδικασία το επόμενο χρονικό διάστημα.

Άρα, σας παρουσίασα πλήρη εικόνα του πού βρισκόμαστε με την επιστρεπτέα προκαταβολή, που βρισκόμαστε στο ΤΕΠΙΧ και πού βρισκόμαστε στο εγγυοδοτικό πρόγραμμα. Θέλουμε, δε, το δεύτερο 1 δις, που με μόχλευση θα πάει 3.5 δις, να κατευθυνθεί, κατά κύριο λόγο, στις μικρές και τις μικρομεσαίες επιχειρήσεις.

Αυτά για τα ερωτήματα που ετέθησαν εκτός του νομοσχεδίου. Κυρίες και κύριοι συνάδελφοι όμως, το νομοσχέδιο αποδεικνύει ότι το Υπουργείο Οικονομικών συνεχίζει με συνέπεια, υπευθυνότητα και μεθοδικότητα το μεταρρυθμιστικό έργο της Κυβέρνησης, ακόμα και στις δύσκολες συνθήκες που έχει δημιουργήσει η πανδημία του κορονοϊού. Μάλιστα, οι παρούσες συνθήκες καθιστούν ακόμα πιο επιτακτική την ανάγκη μεταρρυθμίσεων, προκειμένου να βελτιώσουμε το οικονομικό κλίμα, το οικονομικό περιβάλλον, στο οποίο ενεργούν πολίτες και επιχειρήσεις. Παράλληλα, όμως, λαμβάνει μέτρα και για την αντιμετώπιση των δυσμενών επιπτώσεων της υγειονομικής κρίσης, με γνώμονα την οικονομική αποτελεσματικότητα και πρωτίστως την κοινωνική ανταποδοτικότητα.

Το υπό συζήτηση σχέδιο νόμου επιτυγχάνει αυτούς τους στόχους. Περιλαμβάνει φορολογικές μεταρρυθμίσεις με στόχο την ενίσχυση της αναπτυξιακής διαδικασίας της ελληνικής οικονομίας, ενσωματώνει στην ελληνική νομοθεσία Οδηγίες της Ε.Ε. και εισάγει ένα νέο πρόγραμμα για δανειολήπτες που έχουν πληγεί από τις δυσμενείς συνέπειες του κορονοϊού.

Συγκεκριμένα. Πρώτον, δίνονται κίνητρα σε συνταξιούχους που έχουν την φορολογική κατοικία στην αλλοδαπή ακολουθώντας τις βέλτιστες ευρωπαϊκές πρακτικές, να μεταφέρουν τη φορολογική τους κατοικία στην Ελλάδα. Αυτοί θα υπαχθούν σε εναλλακτική φορολόγηση του εισοδήματος αλλοδαπής προέλευσης με φορολογικό συντελεστή 7%, για χρονικό διάστημα 15 ετών και με την απαλλαγή τους από την ειδική εισφορά αλληλεγγύης. Επαναλαμβάνω, ακολουθούμε τις βέλτιστες ευρωπαϊκές πρακτικές συμβατές με το ευρωπαϊκό δίκαιο, γι’ αυτό και δίνουμε αυτά τα κίνητρα. Ούτε λιγότερα, ούτε περισσότερα. Πρέπει να είμαστε συμβατοί με το ευρωπαϊκό δίκαιο.

Δεύτερον, καταργείται η αυτοτελής φορολόγηση 10% των χρηματικών γονικών παροχών και δωρεών από τους γονείς προς τα τέκνα τους, προκειμένου να υποστηριχθεί η οικονομική αυτοτέλειά τους και παράλληλα να αναθερμανθεί η αγορά των ακινήτων.

Τρίτον, μειώνεται ή ακόμα και μηδενίζεται η προκαταβολή φόρου για το έτος 2019, ανάλογα με την πτώση του τζίρου που εμφάνισαν φέτος οι επιχειρήσεις, ένα μέτρο που συμβάλλει στην ενίσχυση της ρευστότητας των επιχειρήσεων.

Για τα φορολογικά θέματα, πολύ πιο αναλυτικά θα μιλήσει ο αρμόδιος Υφυπουργός, ο κ. Βεσυρόπουλος.

Τέταρτον, απαλλάσσονται ειδικά για το φορολογικό έτος 2019 από την υποχρέωση καταβολής του τέλους επιτηδεύματος οι αγρότες, για τους οποίους έχει παρέλθει πενταετία από την ημερομηνία ένταξής τους στο κανονικό καθεστώς ΦΠΑ, καθώς και για τους αλιείς παράκτιας αλιείας που εκμεταλλεύονται, είτε ατομικά είτε με άλλες μορφές, αλιευτικά σκάφη.

Πέμπτον, ευνοϊκότερο το καθεστώς των τελών ταξινόμησης αυτοκινήτων για την πλειονότητα των οχημάτων με στόχο την ανανέωση του σημερινού στόλου των αυτοκινήτων που βρίσκονται σε κυκλοφορία με νέο φιλικότερο προς το περιβάλλον.

Καθιερώνεται δε νέο σύστημα προοδευτικής φορολόγησης επιβατικών αυτοκινήτων και μειώνεται ακόμα περισσότερο το τέλος ταξινόμησης υβριδικών αυτοκινήτων.

Ακούσαμε την αγορά, μελετήσαμε τα σχόλια στη διαβούλευση και θέλω να σας πω ότι προσπαθήσαμε να βρούμε την βέλτιστη λύση. Θα ήθελα όμως αν υπάρχουν διαφορετικές προσεγγίσεις, όπως άκουσα μια τέτοια από την Αξιωματική Αντιπολίτευση, πριν την ακρόαση φορέων αύριο, να έχω την εναλλακτική πρόταση. Να έχω συγκεκριμένη με ποσοστά την εναλλακτική πρόταση πριν την ακρόαση φορέων, για να την ακούσουν και οι φορείς, για να δούμε πώς την αξιολογούν και οι φορείς και οι μεν και οι δε.

Έκτον, δεν προσμετρώνται στο εισόδημα του εργαζόμενου ή του εταίρου ή του μετόχου οι μετοχές που του παραχωρούνται άνευ ανταλλάγματος από την επιχείρηση στα πλαίσια δωρεάν διάθεση μετοχών.

Ειδικά για το φορολογικό έτος 2020 απαλλάσσονται από κάθε φόρο η αξία των διατακτικών εσωτερικού τουρισμού συνολικής αξίας ως 300 ευρώ, που παρέχονται από τους εργοδότες. Η ανάγκη θέσπισης της συγκεκριμένης ρύθμισης κρίνεται απαραίτητη για λόγους ενίσχυσης του εσωτερικού τουρισμού.

Έβδομον, μετατάσσονται στον υπερμειωμένο συντελεστή ΦΠΑ 6% τα βιβλία μουσικής.

Όγδοον, υπάγονται στον μειωμένο συντελεστή ΦΠΑ 13% τα εισιτήρια των αθλητικών αγώνων για την επόμενη σεζόν, δηλαδή από τις αρχές Σεπτεμβρίου του 2020 μέχρι το τέλος Ιουνίου του 2021.

Ένατον, διευρύνεται ο κατάλογος των ειδών για τα οποία ορίζεται δασμολογική απαλλαγή, εφόσον προορίζονται για τον εφοδιασμό ή τον εξοπλισμό των πλοίων καθώς και για την κάλυψη των αναγκών των επιβαινόμενων σε αυτά.

Δέκατον, συστήνεται Επιτροπή εξώδικης επίλυσης των εκκρεμών φορολογικών διαφορών ενώπιον του Συμβουλίου της Επικρατείας και των τακτικών Διοικητικών Δικαστηρίων με στόχο την ταχεία επίλυση των διαφορών αυτών, την αποσυμφόρηση της διοικητικής δικαιοσύνης και την τόνωση των φορολογικών εσόδων.

Ενδέκατον, χορηγούνται φορείς της Γενικής Κυβέρνησης προκειμένου, να αποπληρώσουμε ακόμα πιο γρήγορα ληξιπρόθεσμες οφειλές.

Για το Νομικό Συμβούλιο του Κράτους σας απάντησα, σας έδειξα και την επιστολή του Προέδρου του Νομικού Συμβουλίου του Κράτους 01/06/2020, ότι καλύπτονται απόλυτα οι ανάγκες του Νομικού Συμβουλίου του Κράτους μέχρι 12/04/2021 με τις 10 ουσιαστικά προσλήψεις που κάναμε την Παρασκευή το βράδυ και υπάρχουν σε ΦΕΚ.

Δωδέκατον, παρέχεται εγγύηση του Ελληνικού Δημοσίου προς όργανα και οργανισμούς της Ευρωπαϊκής Ένωσης. Αυτό κάνουμε, ώστε η Ελλάδα να συμμετάσχει στο πανευρωπαϊκό ταμείο εγγυήσεων της Ευρωπαϊκής Τράπεζας Επενδύσεων.

Δέκατο τρίτον, περιλαμβάνονται διατάξεις για την ενσωμάτωση των Οδηγιών που αφορούν στη θεσμοθέτηση μηχανισμού επίλυσης φορολογικών διαφορών σε επίπεδο Ευρωπαϊκής Ένωσης, διατάξεις για την περαιτέρω διοικητική συνεργασία μεταξύ των κρατών-μελών κατά του επιθετικού φορολογικού σχεδιασμού και για τη θέσπιση κανόνων και πρακτικών κατά της φοροαποφυγής, που έχουν άμεση επίπτωση στη λειτουργία της ενιαίας αγοράς. Με βάση τους νέους αυτούς κανόνες επιδιώκεται, να ορίζεται και να προσδιορίζεται καλύτερα, ορθότερα το φορολογητέο εισόδημα στην Ελλάδα με βάση και διεθνείς πρακτικές και να διαφυλάσσεται η φορολογική βάση της χώρας.

Δέκατο τέταρτον, εισάγεται πρόγραμμα παροχής υποστήριξης μέσω της συνεισφοράς του δημοσίου για την αποπληρωμή δανείων με εμπράγματες εξασφαλίσεις στην κύρια κατοικία, σε δανειολήπτες που έχουν πληγεί από τις δυσμενείς επιπτώσεις του κορονοϊού.

Και σε αυτό το σημείο θα επιμείνω περισσότερο δίνοντας στοιχεία, γιατί πρέπει να μιλάμε με ειλικρίνεια σε αυτή την αίθουσα, να μιλάμε ευθύνη, με σοβαρότητα, με στοιχεία και με ρεαλισμό για ένα τεράστιο πρόβλημα, για ένα τεράστιο πρόβλημα, το πρόβλημα του ιδιωτικού χρέους.

Πρώτον, από το Φεβρουάριο του 2019 δεν υπάρχει προστασία της πρώτης κατοικίας, έχει καταργηθεί η προστασία της πρώτης κατοικίας. Η προστασία της πρώτης κατοικίας ξεκίνησε με την ψήφιση του ν.3869/2010 μέσω δικαστικής διαδικασίας, στα τέλη του 2015 συμφωνήθηκε η λήξη της προστασίας και θεσπίστηκε ο ν.4346/2015 που έθετε ως καταληκτική ημερομηνία την 31η Δεκεμβρίου 2018.

Στις αρχές του 2019 δόθηκε πράγματι μονομερώς παράταση της λήξης για δύο μήνες. Τελικά η προστασία της πρώτης κατοικίας έληξε τον Φεβρουάριο του 2019 με νόμο από την Κυβέρνηση ΣΥΡΙΖΑ.

Να υπενθυμίσω μάλιστα δηλώσεις του Υπουργού Οικονομικών, εκείνης της περιόδου, που υποστήριζε, ότι «οι ηλεκτρονικοί πλειστηριασμοί είναι σημαντικοί, όχι μόνο για να έχουμε καλές τράπεζες αλλά και για αναπτυξιακούς και κοινωνικούς λόγους», περισσότερα στοιχεία στην Ολομέλεια.

Δεύτερον, δεύτερη αλήθεια μέχρι σήμερα παραμένουν δεκάδες χιλιάδες υποθέσεις σε εκκρεμότητα, εξαιτίας της συσσώρευσης σε ειρηνοδικεία. Μεγάλος αριθμός υποθέσεων απορρίπτεται, όταν φτάσει στα δικαστήρια είτε διότι ο πελάτης, ο πολίτης δεν είναι επιλέξιμος ή γιατί διαπιστώνεται, ότι δεν έχει οικονομική αδυναμία.

Η προστασία, λοιπόν, που έδωσε ο νόμος Κατσέλη, ήταν προσωρινή και απλώς μετέθετε το πρόβλημα σε μεταγενέστερο χρόνο, δηλαδή στην έκδοση της απόφασης του δικαστηρίου. Έτσι εκμεταλλεύονταν το πλαίσιο και το ξέρετε όλοι σας και οι λεγόμενοι στρατηγικοί κακοπληρωτές, για να κερδίσουν χρόνο χωρίς να πληρώνουν εξαιτίας των καθυστερήσεων στα δικαστήρια.

Επίσης, για να μη ξεχνιόμαστε, ο νόμος Κατσέλη έδινε ρύθμιση του δανείου, δηλαδή ο πολίτης έπρεπε να καταβάλει τις δόσεις, που ορίζει το δικαστήριο στην τράπεζα για να διασώσει το σπίτι του. Και προϊδεάζω, ότι θα εισαχθεί τροπολογία αρμοδιότητας του Υπουργείου Δικαιοσύνης σε αυτό το νομοσχέδιο, για την επίσπευση της συζήτησης των αιτήσεων ρύθμισης οφειλών στο πλαίσιο του νόμου Κατσέλη, που εκκρεμούν ενώπιον των πρωτοβάθμιων δικαστηρίων με δικάσιμο μετά την 15η Ιουνίου 2021.

Τρίτον, στη συνέχεια η προηγούμενη Κυβέρνηση με το ν.4605/2019, που ενεργοποιήθηκε τον Ιούλιο του 2019 παρείχε πράγματι προστασία μόνο για έξι μήνες, τα έγγραφα στην Ολομέλεια, καλύπτοντας μάλιστα συγκεκριμένη περίμετρο δανειοληπτών. Ποιους κάλυπτε; Μόνο αυτούς που είχαν μη εξυπηρετούμενο δάνειο κατά την 31η Δεκεμβρίου του 2018. Συνεπώς, όταν ακούω κάποιοι σήμερα να λένε δώσε παράταση, εννοούν μόνο στους κόκκινους μέχρι το τέλος του 2018. Για να ξέρουμε, γιατί μιλάμε.

Επίσης, έθετε μια σειρά από αυστηρά κριτήρια εισοδήματος και περιουσίας που αποτελούσαν απαραίτητη προϋπόθεση συμμετοχής. Για αυτό και οι εκτιμήσεις έλεγαν, εκτιμήσεις, κανένας δεν μπορεί, να είναι απολύτως σίγουρος, ότι περίπου 90.000 ήταν οι δυνητικοί δανειολήπτες, που θα μπορούσαν να κάνουν χρήση αυτής της παρέμβασης. Ο νόμος δε αυτός έδινε επίσης, ρύθμιση του δανείου, δηλαδή ο πολίτης έπρεπε να καταβάλει την αξία του σπιτιού του στην τράπεζα, για να μπορέσει να το διατηρήσει. Αυτές είναι οι αλήθειες του θεσμικού πλαισίου.

Τέταρτον, όπως είπαμε ο νόμος αυτός που ψηφίστηκε από την τότε Αξιωματική Αντιπολίτευση και από άλλα κόμματα τον Απρίλιο του 2019 είχε διάρκεια 6 μηνών και έληγε στις 31/12/2019. Καλό είναι κάποιοι, να θυμόμαστε τις υπογραφές μας έξι μήνες συνεπώς.

Η σημερινή Κυβέρνηση παρέτεινε τη διάρκειά του για επιπλέον 7 μήνες, μέχρι πότε; Μέχρι 31/07/2020. Παράλληλα εντόπισε μια σειρά προβλημάτων στην εφαρμογή του νόμου, όπως η κατάθεση πλήθους εγγράφων που ο πολίτης αδυνατούσε να προσκομίσει και με σχετικές, είχαν μια αλληλουχία, νομοθετικές πρωτοβουλίες θεραπεύτηκαν καταργώντας εντελώς την υποχρέωση προσκόμισης δικαιολογητικών.

Πέμπτη παρατήρηση, θα κάνουμε αξιολόγηση αυτού του προγράμματος. Παρά τις πολλές σημαντικές βελτιώσεις που επήλθαν, νομοθετικές και λειτουργικές, καθώς και την άμεση ενεργοποίηση της κρατικής επιδότησης για την προστασία των ευάλωτων συμπατριωτών μας, το πλαίσιο προστασίας δεν είχε, δεν έχει τα προσδοκώμενα αποτελέσματα που περίμενε και η προηγούμενη κυβέρνηση και η σημερινή. Από τον Ιούλιο του 2019, θα καταθέσω όλα τα στοιχεία στα πρακτικά, όταν ξεκίνησε το πρόγραμμα, μέχρι τα μέσα Ιουλίου του 2020, υποβλήθηκαν 5.064 αιτήσεις. Από αυτές τις αιτήσεις, σε πάνω από τις μισές, έχουν ήδη υποβληθεί από τις τράπεζες και τους διαχειριστές δανείων, προτάσεις ρύθμισης. Συγκεκριμένα έχουν υποβληθεί 2.691 προτάσεις, εκ των οποίων 1770 έχουν γίνει ήδη δεκτές από τους δανειολήπτες. Αν συγκρίνουμε βέβαια, αυτά τα νούμερα με τα στοιχεία που είχαμε το Δεκέμβριο 2019, όταν και προχωρήσαμε στους προηγούμενους μήνες, στις βελτιώσεις που αναφέρθηκαν, τότε γίνεται αντιληπτό ότι χωρίς αυτές τις παρεμβάσεις τα πράγματα θα ήταν πολύ χειρότερα. Συγκρατήστε, το νούμερο 5.000 αιτήσεις, γιατί θα επανέλθω. Συμπέρασμα, η προστασία της πρώτης κατοικίας για το σύνολο των δανειοληπτών, έληξε επί διακυβέρνησης ΣΥΡΙΖΑ τον Φεβρουάριο του 2019. Επίσης, δεν έδινε οριστική προστασία σε όλους, αλλά αντίθετα όσοι απορρίφθηκαν ήρθαν αντιμέτωποι με συσσωρευμένες οφειλές. Διαδέχθηκε την κατάσταση αυτή ένα προσωρινό πλαίσιο προστασίας, που δεν ήταν για όλους αλλά για μία μόνο μικρή περίμετρο δανειοληπτών, το οποίο και εμείς παρατείναμε για μεγαλύτερο χρονικό διάστημα, από την αρχική λήξη που όρισε ο ΣΥΡΙΖΑ, αλλά και πάλι ένα μικρό κομμάτι αυτής της περιμέτρου έκανε αξιοποίηση του προγράμματος.

Συνεπώς, το Υπουργείο Οικονομικών μελετώντας αυτά τα στοιχεία και τη δυναμική αυτών των στοιχείων, θέλησε να κάνει κάτι ουσιαστικό για την οριστική διευθέτηση του ιδιωτικού χρέους και κινούμαστε σε τρεις κατευθύνσεις. Το ένα είναι οι τράπεζες και οι διαχειριστές, το άλλο είναι η «Γέφυρα» και το άλλο είναι ο πτωχευτικός νόμος, τρία πράγματα. Δουλεύουμε πάνω σε τρεις άξονες, για να επιλύσουμε οριστικά - παρά το γεγονός ότι η πανδημία του κορονοϊού δημιουργεί πρόσθετα προβλήματα, το πρόβλημα του ιδιωτικού χρέους. Εντόπισε καταρχήν, ότι η πλέον βιώσιμη λύση για τη διατήρηση της πρώτης κατοικίας, αφού είχαμε αυτά τα στοιχεία από το πρόγραμμα της προηγούμενης κυβέρνησης, είναι η ρύθμιση της οφειλής με τον χρηματοδοτικό φορέα ή τον διαχειριστή, κατά τρόπο που να λαμβάνει υπόψη την οικονομική κατάσταση του δανειολήπτη και την τήρηση από αυτόν, ενός πλάνου αποπληρωμής. Όπως, δηλαδή, έκαναν όλα τα προστατευτικά νομοθετικά πλαίσια που είχαμε χτίσει τα προηγούμενα χρόνια, τα οποία όμως δεν είχαν αξιοποιηθεί. Έτσι με συντονισμένες, εβδομαδιαίες ενέργειες με τις τράπεζες, ενθαρρύνθηκαν οι απευθείας ρυθμίσεις των τραπεζών και των διαχειριστών με τους πολίτες.

Όσον αφορά τα στοιχεία, σας είχα πει ότι στο πρόγραμμα που βρήκαμε, κληρονομήσαμε και λειτουργεί μέχρι σήμερα, έχουν μπει περίπου 5000 πολίτες. Οι πολίτες ρύθμισαν 270.000 δάνεια, ύψους άνω των 13 δισεκατομμυρίων ευρώ, κατευθείαν με τις τράπεζες και τους διαχειριστές, συμπεριλαμβανομένων αυτών που αφορούν την πρώτη κατοικία, 5000 στη μία πλατφόρμα, 270.000 την ίδια περίοδο κατευθείαν σε τράπεζες και σε services ρύθμιση και κούρεμα. Αυτό αποτελεί ένα θετικό γεγονός, που το επικροτούμε και θέλουμε να το υποστηρίξουμε ακόμα περισσότερο και πιέζουμε τράπεζες και διαχειριστές.

Έτσι, οι πολίτες έσωσαν στην πράξη τα σπίτια τους, επειδή ρύθμισαν και πλήρωναν τα χρέη τους, γιατί τους δώσαμε τη δυνατότητα, τόσο διαδικαστικά όσο και οικονομικά, με τη βελτίωση του διαθέσιμου εισοδήματος τους τον τελευταίο χρόνο, αφού μειώναμε σταθερά φόρους και λοιπές επιβαρύνσεις. Στο ίδιο πλαίσιο, το Υπουργείο Οικονομικών ήρθε να στηρίξει την προσπάθεια των πολιτών να κάνουν συμφωνία ρύθμισης με την τράπεζα και να την τηρήσουν, για να διασώσουν την κατοικία τους.

Είναι αυτό που συζητάμε, στο παρόν σχέδιο νόμου. Συνεπώς, με διατάξεις επιδοτούμε για 9 μήνες όλα τα στεγαστικά και επιχειρηματικά δάνεια, με υποθήκη στην κύρια κατοικία. Οι δικαιούχοι του προγράμματος, αυτό το ομολογεί και η αξιωματική αντιπολίτευση, είναι πολλαπλάσιοι του προγράμματος, που ίσχυε μέχρι τώρα. Φυσικά πρόσωπα, εργαζόμενοι σε κλάδους που έχουν πληγεί, άνεργοι που λαμβάνουν έκτακτη στήριξη, ελεύθεροι επαγγελματίες σε πληγέντες κλάδους, φυσικά πρόσωπα με σημαντική μείωση του μηνιαίου εισοδήματός τους, επαγγελματίες που παρουσίασαν μείωση της εμπορικής δραστηριότητας τους, δικαιούχοι που έλαβαν ενίσχυση της επιστρεπτέας προκαταβολής, φυσικά πρόσωπα που εντάσσονται στον μηχανισμό ενίσχυσης του προγράμματος «συν – εργασία», ιδιοκτήτες ακινήτων που λαμβάνουν μειωμένο ενοίκιο. Όσοι έχουν πάρει δάνειο με κρατική εγγύηση, όπως για παράδειγμα άκουσα τα πυρόπληκτα, δεν μπορούν να πάρουν και επιδότηση, λόγω των κανόνων περί κρατικών ενισχύσεων. Αυτά εξαιρούνται, λόγω της νομοθεσίας της Ευρωπαϊκής Ένωσης. Για όλες αυτές τις κατηγορίες πληγέντων παρέχουμε επιδότηση, τόσο για τα εξυπηρετούμενα όσο και για τα μη εξυπηρετούμενα δάνεια, ενώ το πρόγραμμα της προηγούμενης κυβέρνησης επιδοτούσε μόνο τα μη εξυπηρετούμενα, υπό μία αυστηρή περίμετρο και μόνο τα μη εξυπηρετούμενα μέχρι 31/12/2018. Εμείς, όλα τα κόκκινα και μετά το 2018 και όλα τα πράσινα. Πολύ μεγάλη διαφορά. Για πρώτη φορά κυβέρνηση επιβραβεύει τη συνέπεια. Όταν ξεκινήσαμε να θέτουμε το ζήτημα, με ρωτάγατε αν η δόση θα είναι για τους ενήμερους πάνω από 50 και η δόση είναι 90, 80 και 70 σε τριμηνιαία βάση.

Σε ό,τι αφορά τα μη εξυπηρετούμενα δάνεια, τα κριτήρια επιλεξιμότητας είναι διευρυμένα. Να δούμε ένα μέτρο σύγκρισης, μεταξύ αυτού του προγράμματος και του προγράμματος της προηγούμενης κυβέρνησης; Η αξία της κύριας κατοικίας δεν αλλάζει, να μην ξεπερνά τις 250.000 ευρώ. Το υπόλοιπο του δανείου να μην ξεπερνά τις 250.000 ευρώ, το προηγούμενο πρόγραμμα, του ΣΥΡΙΖΑ, είχε 130.000 ευρώ. Το οικογενειακό εισόδημα να μην ξεπερνά τις 45.000 ευρώ, το πρόγραμμα του ΣΥΡΙΖΑ είχε 36.000 ευρώ. Οι καταθέσεις να μην ξεπερνούν τις 25.000 ευρώ, το πρόγραμμα του ΣΥΡΙΖΑ είχε 15.000 ευρώ. Η συνολική ακίνητη περιουσία να μη ξεπερνά τις 500.000 ευρώ, το πρόγραμμα του ΣΥΡΙΖΑ είχε 280.000 ευρώ. Άρα, νομίζω ότι αντιλαμβανόμαστε όλοι, την διαφορά των δύο προγραμμάτων. Σημειωτέον δε, ότι για τα εξυπηρετούμενα δάνεια, τα κριτήρια είναι ακόμη ευνοϊκότερα.

Συμπερασματικά, με το πρόγραμμα αυτό επιτυγχάνουμε πολλαπλούς στόχους. Επιβραβεύονται, καταρχήν, οι συνεπείς δανειολήπτες με εξυπηρετούμενα δάνεια, οι οποίοι έχουν πληγεί από την πανδημία. Αυτό συμβαίνει για πρώτη φορά, στη χώρα μας. Το ΚΚΕ είπε ότι αυτό το κάναμε για τις τράπεζες. Για να δώσει χρήματα ο προϋπολογισμός στις τράπεζες όπως λέτε, θα πρέπει ο πολίτης να κάνει αίτηση και να πληρώσει χαμηλότερη δόση. Άρα, πως δεν εξυπηρετείται ο πολίτης, αφού ο πολίτης δεν θα πληρώσει τη δόση. Θα πάει να πληρώσει τη δόση, με τα κριτήρια αυτά, ο ενήμερος πολίτης και θα πληρώσει το 10% της δόσης. Για παράδειγμα, αν έχει 100 ευρώ δόση θα πληρώσει 10 ευρώ και τα 90 θα τα πληρώσει ο προϋπολογισμός και μου λέτε, ότι βοηθάμε τις τράπεζες και δεν βοηθάμε τον πολίτη; Έλεος.

Δεύτερον, υποστηρίζεται το σύνολο των δανειοληπτών που επλήγησαν από την υγειονομική κρίση και έχουν μη εξυπηρετούμενο δάνειο, ακόμα και μετά το τέλος του 2018. Δίνουμε λύση σε μία ομάδα δανειοληπτών, που είχε αφήσει ο ΣΥΡΙΖΑ χωρίς καμία προστασία στο ν.4605/2019. Καμία προστασία για τους κόκκινους, από 1/1/2019 και μετά. Ενθαρρύνονται και ενισχύονται οι διμερείς συμφωνίες με τα χρηματοπιστωτικά ιδρύματα και τις εταιρείες διαχείρισης πιστώσεων και απαιτήσεων. Καλλιεργείται η κουλτούρα πληρωμών με την έμπρακτη στήριξη του κράτους, αφού επιδοτούμε ένα σημαντικό κομμάτι της μηνιαίας δόσης του δανείου. Αποτρέπεται η κατάχρηση του νέου πλαισίου από στρατηγικούς κακοπληρωτές. Περιορίζεται, όσο είναι δυνατόν, ο κίνδυνος δημιουργίας μιας νέας γενιάς κόκκινων δανείων, λόγω της κρίσης που επέφερε ο κορονοϊός. Ενισχύεται η κοινωνική συνοχή, καθώς καλύπτονται πολλαπλάσιοι δανειολήπτες, σε σχέση με το πλαίσιο της προηγούμενης κυβέρνησης.

Φυσικά, να τονίσω ότι επεξεργαζόμαστε, ο τρίτος πυλώνας, ένα νέο θεσμικό πλαίσιο ρύθμισης χρεών, το οποίο θα αντικαταστήσει όλα τα επιμέρους εργαλεία ρύθμισης οφειλών που υπάρχουν σήμερα. Ένα πλαίσιο ρύθμισης οφειλών και πτώχευσης φυσικών και νομικών προσώπων που θα περιλαμβάνει τη δυνατότητα συνολικής ρύθμισης και αναδιάρθρωσης όλων των χρεών, τη δυνατότητα απαλλαγής από όλες τις οφειλές και παροχής δεύτερης ευκαιρίας για υπερχρεωμένους δανειολήπτες, οι οποίοι αδυνατούν να εξυπηρετήσουν τις οφειλές τους, πρόνοιες για δανειολήπτες που ανήκουν σε ευάλωτες κοινωνικά ομάδες και πρόνοιες για τον εντοπισμό των στρατηγικών κακοπληρωτών. Όλα τα παραπάνω συνιστούν σημαντικές δράσεις προς την κατεύθυνση αντιμετώπισης αυτού του κρίσιμου κοινωνικού προβλήματος. Στόχος είναι η προστασία των ευάλωτων νοικοκυριών, χωρίς περιθώρια εκμετάλλευσης του πλαισίου από στρατηγικούς κακοπληρωτές, αλλά, ταυτόχρονα, η διατήρηση της αναγκαίας κουλτούρας πληρωμών, η οποία πρέπει και να ενισχυθεί.

Το Υπουργείο Οικονομικών τον τελευταίο μήνα έχει φέρει προς ψήφιση στη Βουλή τρία σημαντικά νομοσχέδια. Στα δύο από αυτά, που έχουν ήδη ψηφιστεί, είχαμε και τη συμβολή κομμάτων της Αντιπολίτευσης. Είναι νομοσχέδια που προωθούν τη μεταρρυθμιστική ατζέντα της Κυβέρνησης. Μέσα σε ένα τόσο σύντομο χρονικό διάστημα, υλοποιούμε νομοθετικό έργο που συμβάλλει επιτυχώς στη στήριξη της αγοράς εργασίας, στην τόνωση της ρευστότητας των επιχειρήσεων, στην προσέλκυση νέων επενδύσεων και στην ενίσχυση της κοινωνικής συνοχής, όμως η Κυβέρνηση δεν σταματάει εδώ. Η προσπάθεια αυτή θα συνεχιστεί με υπευθυνότητα, σοβαρότητα και κοινωνική ευαισθησία, μακριά από λαϊκισμούς.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε τον κύριο Υπουργό. Με χαρά, κύριε Υπουργέ, κρατάμε την πρότασή σας για συνεδρίαση τον ερχόμενο Σεπτέμβριο με θέμα συζήτησης τις αποφάσεις που ελήφθησαν στο Ευρωπαϊκό Συμβούλιο για το Ταμείο Ανάκαμψης. Είναι μια ιστορική στιγμή για την Ευρώπη και θεωρώ και εγώ προσωπικά μια πολύ μεγάλη επιτυχία για την Ελλάδα. Το λόγο έχει τώρα ο Ειδικός Αγορητής του ΜέΡΑ25, ο κύριος Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Ευχαριστώ, κύριε Πρόεδρε. Χρειάστηκε να απουσιάσω γιατί ήμουν ομιλητής στην Ολομέλεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το επιβεβαιώνω, έτσι για να μη δημιουργηθεί κάποιο θέμα.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Ήδη από το πρώτο δεκαήμερο του Μαρτίου του 2020, πριν ακόμα από την επιβολή των περιοριστικών μέτρων, το ΜέΡΑ25 προειδοποιούσε την Κυβέρνηση, τονίζοντας ότι, όπως επισημάναμε από το καλοκαίρι του 2019, η επίπλαστη μεγέθυνση των τελευταίων ετών εντός του 2020 θα έδινε τη θέση της σε μια νέα υφεσιακή φάση. Στην πράξη, αυτό ξεκίνησε στην Ελλάδα το τελευταίο τρίμηνο του 2019. Η πανδημία απλά μετέτρεψε ένα σταδιακό ξεφούσκωμα σε ξαφνικό σκάσιμο αυτής της διεθνούς φούσκας και έτσι επέσπευσε και βάθυνε την προδιαγεγραμμένη ύφεση για το 2020. Η πρωτοτυπία του εν εξελίξει υφεσιακού κλίματος είναι ότι πρόκειται για την πρώτη οικονομική ύφεση, η οποία έρχεται μέσα από ένα ταυτόχρονο πλήγμα τόσο στη ζήτηση της παγκόσμιας οικονομίας, όσο και στην προσφορά.

Βασικός μηχανισμός μετάδοσης αυτής της οικονομικής επιδημίας είναι το ιδιωτικό χρέος. Η ύφεση, εφόσον δεν αντιμετωπιστεί έγκαιρα από τις κυβερνήσεις, θα φέρει δημοσιονομική ασφυξία μέσω της μείωσης των δημοσίων εσόδων και της αύξησης των δημόσιων δαπανών και ούτω καθεξής. Έναν φαύλο κύκλο δηλαδή. Κάθε μέρα καθυστέρησης λήψης προληπτικών δημοσιονομικών μέτρων και τόνωσης των οικονομιών μας στην Ευρώπη, αυξάνει το δημοσιονομικό κόστος της αντιμετώπισης αυτής της νέας ύφεσης.

Δυστυχώς, όπως είδαμε και από τα αποτελέσματα και της χθεσινής συνόδου, η Ευρώπη δεν φαίνεται να λαμβάνει αυτά τα μηνύματα και το Eurogroup, πριν από τους Πρωθυπουργούς, είχε αποφασίσει ομόφωνα ότι είναι τόσο σοβαρή η κατάσταση που δεν θα κάνει τίποτα. Αντιμετωπίζουμε, δηλαδή, ως Ευρώπη την οικονομική κρίση με την ίδια εγκληματική ευθυνοφοβία και παράλυση που αντιμετωπίσαμε την κρίση του ευρώ το 2010. Όταν λέω ότι αντιμετωπίσαμε το λέω προφανώς χάριν του λόγου. Αντιμετωπίζουμε.

Σε αυτό το πλαίσιο και με αυτά τα δεδομένα, το ΜέΡΑ25 καλούσε την Ελληνική Κυβέρνηση να αναθεωρήσει τις τότε εξαγγελίες της, καθώς κρίναμε ασύμβατα τα μέτρα πρόληψης της οικονομικής επιδημίας, δηλαδή αναστολής πληρωμής ΦΠΑ και φόρων για επιχειρήσεις που έχουν διακόψει τη λειτουργία τους, με εντολή του κράτους. Από τότε είχαμε προτείνει την άμεση λήψη 7+1 μέτρων, δηλαδή την κατάργηση προπληρωμής φόρου, από το 95% στο 0% για το 95% των επιχειρήσεων και συγκριμένα όλων των προσωπικών επιχειρήσεων και επιχειρήσεων με κέρδη μικρότερα των 120 χιλιάδων ευρώ. Είχαμε προτείνει την ακύρωση φορολόγησης τουριστικών επιχειρήσεων που αποδεδειγμένα έχουν πληγεί ή θα πληγόντουσαν κατά τη διάρκεια του καλοκαιριού από μαζικές ακυρώσεις κατά τη διάρκεια του 2020. Είχαμε προτείνει έκπτωση 50% στο ΦΠΑ για τα νησιά του Αιγαίου και των παραμεθόριων περιοχών, με εξαίρεση μόνο τα νησιά μεγάλων αντικειμενικών αξιών. Όλα αυτά είναι κοστολογημένα όπως τα παρουσιάσαμε στην Ολομέλεια.

Χαρακτηριστικά ο Γραμματέας του ΜέΡΑ25 είχε αναφέρει ότι, όπως στο ιατρικό σκέλος της επιδημίας η πρόληψη είναι καθοριστική και όσο πιο γρήγορα αντιμετωπίσουμε αυτή την επιδημία τόσο λιγότερες θα είναι οι επιπτώσεις για την κοινωνία, το ίδιο ισχύει και για την οικονομία. Όποτε δεν παίρνουμε έγκαιρα μέτρα, οι επιπτώσεις που καλούμαστε να αντιμετωπίσουμε είναι και πολλαπλάσιες, αλλά τα προβλήματα που δημιουργούνται είναι δυσεπίλυτα. Για αυτό η Κυβέρνηση δεν δικαιούται να περιμένει.

Τους επόμενους μήνες, όμως, που μεσολάβησαν, τόσο κατά τη διάρκεια της καραντίνας όσο και μετά, επανερχόμασταν ως ΜέΡΑ25 σε κάθε ΠΝΠ, που επέλεγαν τα ίδια ημίμετρα, επιμένοντας ότι οι αναβολές καταβολής φόρων και εισφορών όχι μόνο δεν βοηθούν, αλλά επεκτείνουν το πρόβλημα. Καθώς, δεν μπορείς να περιμένεις να έχεις έσοδα από τους ανθρώπους που είναι κλεισμένοι στα σπίτια τους. Η Κυβέρνηση επέλεξε να μην ακούει, φοβούμενη να αντιπαρατεθεί με την Τρόικα, παρά το γεγονός ότι αυτά που προτείναμε ως ΜέΡΑ25 δεν απαιτούσαν χρηματοδότηση. Ήταν χρήματα, τα οποία βρισκόταν στα ταμεία του Ελληνικού Κράτους.

Ήδη πριν από την ψήφιση του σχεδίου «Ηρακλής», το ΜέΡΑ25 επιχειρηματολόγησε εναντίον του σχεδίου. Το Δεκέμβριο του 2019 σημειώσαμε ότι πρόκειται για ένα σχέδιο όπου μέρα με τη μέρα θα οδηγήσει στην επιτάχυνση των εξώσεων, όπου, μονά - ζυγά, η κοινωνική οικονομία θα βρεθεί ζημιωμένη και όπου για άλλη μια φορά οι ζημιές των τραπεζών θα μετεφέρνονται στις πλάτες των φορολογουμένων. Το Φεβρουάριο του 2020 οργανώσαμε και ημερίδα, παρουσιάζοντας το δικό μας σχέδιο, στο σχέδιο «Οδυσσέας», με μια δημόσια εταιρία διαχείρισης, που δεν θα αντιμετωπίσει τους δανειολήπτες ως την «κόπρο» που πρέπει να καθαρίσουν, όπως προφανώς συμβολίζει το σχέδιο «Ηρακλής».

Με την πανδημία και τα περιοριστικά μέτρα που επιβλήθηκαν, η ανάγκη κατάργησης του «Ηρακλή» έγινε ακόμα πιο προφανής και το ζητήσαμε ξανά και ξανά και εγώ και όλα τα μέλη του ΜέΡΑ25 από το βήμα της Βουλής. Παρόλα αυτά, η Κυβέρνηση δεν θέλει να παραδεχθεί ότι στην πράξη το σχέδιο «Ηρακλής» έχει πεθάνει λόγω της οικονομικής κατάστασης. Όποια και να ήταν τα προβλήματά του, αυτήν τη στιγμή είναι αδύνατο να εφαρμοστεί, καθώς είναι τέτοια η πτώση της αγοράς ακινήτων έτσι και αλλιώς, που δεν μπορεί να προχωρήσει καν το καταστροφικό σχέδιό σας για τις εκποιήσεις των σπιτιών των πολιτών, αλλά και όταν προχωρήσετε, θα οδηγήσει στην εκταμίευση των εγγυήσεων 12 δισεκατομμυρίων από τη Ελληνική Πολιτεία προς τις τράπεζες.

Άρα, τι θα κάνουμε θα έχουμε αυτά τα funds τα οποία θα πάρουν στα χέρια τους τα σπίτια των πολιτών εν μέσω του μένουμε σπίτι θα μένουν χωρίς σπίτι και θα λάβουν και τα 12 δις παραπάνω απ’ ότι είχε ανακοινώσει η Κυβέρνηση ότι δαπανά για την αντιμετώπιση της κρίσης, το οποίο το θεωρώ σκανδαλώδες. Αν έχουμε 12 δις να δώσουμε στην οικονομία ας τα δώσουμε στην οικονομία στην πραγματική οικονομία, στις μικρές και μεσαίες επιχειρήσεις με αυτοαπασχολούμενους που παράγουν και την απασχόληση, τις θέσεις εργασίας δηλαδή, αλλά και τα δημόσια έσοδα. Όχι σε κερδοσκοπικά funds και στους Έλληνες μετόχους τους.

Εντωμεταξύ όμως οι πωλήσεις πακέτων κόκκινων δανείων από τις τράπεζες σε αρπακτικά ταμεία, συνεχίζονται με επιταχυνόμενους ρυθμούς με τίμημα κατά πολύ πολλαπλάσιο της λογιστικής τους αξίας. Και σαν να μην έφτανε αυτό, αποκαλύφθηκε ακόμα ένα δείγμα για το πώς αντιλαμβάνονται οι διαπλεκόμενοι την κυβερνητική παρασιτική ολιγαρχία. Η μητρική εταιρεία της EUROBANK ιδρύει εταιρεία σφραγίδα που αποτελείται μόνο από κόκκινα δάνεια των δανειοληπτών. Αυτή την εταιρεία σφαγείο την εισάγουν στο χρηματιστήριο και τις μετοχές τις χαρίζουμε ως μερίσματα στους μετόχους της μητρικής της EUROBANK. Αν αναρωτιέστε τι αξία μπορεί να έχουν οι μετοχές της εταιρείας που αποτελείται εξολοκλήρου από σπασμένα δάνεια στο κόκκινο στο βαθύ κόκκινο, η απάντηση πρέπει να αναζητηθεί στο ότι εμείς όλοι οι πολίτες αυτής της χώρας, στο πλαίσιο του νόμου «ΗΡΑΚΛΗ» για τα κόκκινα δάνεια θα μας βάλουν να δανειστούμε τα 12 δις από την τρόικα προκειμένου να στηρίξουμε τις μετοχές αυτών των παρασιτικών funds.

Οπότε τα δικά μας 12 δις που ανέφερα κύριε Υπουργέ, θα στηρίξουν την αξία των μετοχών των εταιριών ως φαγητό που θα χαρίζονται στους τραπεζίτες. Εμείς κάνουμε πράξη τη δέσμευσή μας για ρεαλιστική και βιώσιμη εναλλακτική λύση στις δεδομένες συνθήκες που απαιτούν την προστασία των πολιτών από τις συνέπειες της ολοκληρωμένης και της εντεινόμενης οικονομικής κρίσης. Και στο πλαίσιο της πρότασης νόμου που έχουμε καταθέσει, προτείνουμε μεταξύ άλλων την ίδρυση εθνικής εταιρείας διαχείρισης ιδιωτικού χρέους, την εξυγίανση των τραπεζών και προστασία των δανειοληπτών με την επωνυμία «ΟΔΥΣΣΕΑΣ» μια δημόσια εταιρεία, που στην πράξη θα κάνει το αυτονόητο, θα κρατάει στην διαχείριση της μάλλον, τις κατοικίες των πολιτών ώσπου να περάσει αυτή η κρίση να αποκατασταθούν οι αξίες της γης, θα μπορούν να αποπληρώνουν κάποιο ενοίκιο οι πολίτες για τη χρήση χωρίς όμως να υπάρχουν διαδικασίες έκδοσης. Ενοίκια με κοινωνικά κριτήρια, με βάση τις δυνατότητες κάθε πολίτη και όταν αποκατασταθεί η αγορά, θα μπορούν αυτοί οι πολίτες να έχουν την ικανότητα είτε να αποπληρώσουν το δάνειό τους είτε να πουλήσουν την κατοικία τους και να έχουν όμως μια δίκαιη δημοκρατική διαχείριση του προβλήματος, δίκαιοι προς τους πολίτες και όχι δίκαιη προς τις τράπεζες και τα funds κύριε Υπουργέ.

 Γι’ αυτό εμείς προτείνουμε την κατάργηση του σχεδίου «ΗΡΑΚΛΗΣ», τον τερματισμό της πώλησης των κόκκινων δανείων και την αναίρεση των εγγυήσεων του ελληνικού δημοσίου τα 12 δις προς αυτά τα funds. Την ίδρυση της εταιρείας με την επωνυμία «ΟΔΥΣΣΕΑΣ» εθνική εταιρεία διαχείρισης ιδιωτικών χρεών. «ΟΔΥΣΣΕΑΣ» προφανώς γιατί όπως είπαμε πριν εμείς δεν βλέπουμε τους δανειολήπτες ως τον «κόπρο» όπως παρουσιάζετε εσείς με το σχέδιο «ΗΡΑΚΛΗΣ», δεν καλούμε τον «ΗΡΑΚΛΗ» να μας σώσει από τους δανειολήπτες. Εμείς βλέπουμε τους δανειολήπτες ως πολίτες που έχουν ένα τιτάνιο αγώνα μια οδύσσεια, για να φτάσουν σπίτι τους και το σπίτι αυτό να είναι δικό τους.

Την απόδοση στις τράπεζες και δημόσιων εγγυήσεων από τον «ΟΔΥΣΣΕΑ», την μόνιμη προστασία της κύριας κατοικίας και των μικρομεσαίων με την καταβολή μηνιαίου παγίου που δεν θα ξεπερνά το ένα τρίτο των καθαρών εισοδημάτων και το ύψος θα προσδιορίζεται όπως είπαμε με κοινωνικά κριτήρια και από τις δημοτικές αρχές, τη διατήρηση των ποσοστών ιδιοκτησίας των δανειοληπτών έως την έναρξη της κανονικής αποπληρωμής των δανείων μετά τα κουρέματα που θα συμφωνηθούν με την «ΟΔΥΣΣΕΑΣ».

Με το παρόν νομοσχέδιο, αναδεικνύεται περίτρανα ότι η κυβέρνηση είναι είτε ανίκανη καθώς δεν διαθέτει την διορατικότητα που απαιτείται ώστε να εκτιμά σωστά, να προλαμβάνει τις καταστάσεις και να δίνει ουσιαστικές λύσεις σχεδιάζοντας μεσομακροπρόθεσμα είτε διαπλεκόμενη αφού εξυπηρετεί συγκεκριμένα συμφέροντα της παρασιτικής ολιγαρχίας, της οποίας είναι δέσμια αδιαφορώντας για την χειμαζόμενη πλειοψηφία των πολιτών.

Σε κάθε περίπτωση, αυτή η κυβέρνηση είναι άκρως επικίνδυνη και ετοιμάζεται αυτή τη στιγμή να βυθίσει τους Έλληνες πολίτες σε ένα πέμπτο μνημόνιο, χειρότερο από οτιδήποτε έχει προηγηθεί με την απλή και ξεκάθαρη δέσμευσή της για πρωτογενή πλεονάσματα το 2021 που σημαίνει κύριε Υπουργέ μια πρωτοφανή δημοσιονομική προσαρμογή της τάξης του 10 ίσως και πλέον τα 100. Εμείς θα σταθούμε απέναντι σε αυτή την προσπάθεια και θα προσπαθήσουμε να θυμίζουμε κάθε στιγμή στην κυβέρνηση ποιος είναι ο δρόμος που μπορεί να την κάνει, αν είναι ποτέ αυτή η πρόθεσή της, θετική προς την κοινωνία και τους πολίτες.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Υπάρχει ένα θέμα με το χρόνο στη μία η ώρα θα πρέπει να παραδώσουμε την αίθουσα γιατί συνεδριάζει η Επιτροπή Παραγωγής και Εμπορίου. Είναι 5 συνάδελφοι, οι οποίοι έχουν γραφτεί να μιλήσουν θα μιλήσει και ο Υφυπουργός γι’ αυτό θα παρακαλέσω πολύ να είμαστε σύντομοι. Προτείνω να έχουν οι συνάδελφοι από τρία λεπτά με μια άνεση χρόνου. Ο κύριος υφυπουργός θα μιλήσει αύριο. Εντάξει ωραία συνεπώς θα περάσουμε στους συναδέρφους.

Το λόγο έχει η κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ:** Κυρίεςκαι κύριοι συνάδελφοι η συστηματική δουλειά του πρωθυπουργού μας, Κυριάκου Μητσοτάκη, η επαναφορά της αξιοπιστίας της χώρας μας στις διεθνείς αγορές, η επιτυχία στην αντιμετώπιση της πανδημίας του κορωνοϊού, το γεγονός ότι η χώρα μας αποτελεί διεθνές παράδειγμα, οδήγησε σε μία ακόμα θετική απόφαση για τη χώρα μας και την Ευρωπαϊκή Ένωση. Ύστερα από πέντε ημέρες σκληρών διαπραγματεύσεων κατά τη διάρκεια των οποίων η χώρα μας συμμετείχε ενεργά και αποφασιστικά η συμφωνία που επετεύχθη στις Βρυξέλλες δίνει μια νέα πνοή, μία νέα αφετηρία για την αντιμετώπιση των οικονομικών επιπτώσεων της πανδημίας και τη δημιουργία ενός νέου αναπτυξιακού πλαισίου για τη χώρα μας. Ο πρωθυπουργός Κυριάκος Μητσοτάκης, η Κυβέρνηση της ΝΔ και το οικονομικό επιτελείο, εξασφάλισαν για τη χώρα μας ένα πακέτο που ξεπερνά τα 70 δισεκατομμύρια ευρώ συνολικά ένα μέγεθος πρωτοφανές για τη χώρα μας. Από αυτά τα 19 δισεκατομμύρια αφορούν σε επιχορηγήσεις, τα 12,5 δισεκατομμύρια σε δάνεια και τα υπόλοιπα από τον ευρωπαϊκό προϋπολογισμό.

Όλα αυτά, έχοντας καταφέρει να προστατευθούν πάνω από όλα τα προγράμματα, τα οποία έχουν σημαντικές εθνικές κατανομές και καμία χώρα να μην έχει το δικαίωμα βέτο σε σχέση με τις εκταμιεύσεις. Ανοίγεται, λοιπόν, μπροστά μας ένας ουσιαστικός ορίζοντας ανάπτυξης, μια και η Κυβέρνηση έχει αποδείξει αυτόν τον χρόνο ότι κινείται με σχέδιο, όραμα και αποφασιστικότητα.

Στο πλαίσιο αυτό εντάσσεται και το παρόν νομοσχέδιο, το οποίο περιέχει σημαντικές φορολογικές παρεμβάσεις, οι οποίες δείχνουν τη δέσμευση της Κυβέρνησης και το σταθερό προσανατολισμό της να χρησιμοποιήσει και τη φορολογία ως εργαλείο ανάπτυξης και προόδου για όλους τους Έλληνες πολίτες και ειδικά για τη νησιωτική Ελλάδα, όπως ανέφερε προηγουμένως και ο Υπουργός μας, κ. Σταϊκούρας, τα Δωδεκάνησα, τα οποία, περισσότερο από ποτέ, χρειάζονται τη στήριξη και το σχεδιασμό μιας αναπτυξιακής πολιτικής, η οποία δεν θα βασίζεται αποκλειστικά στον τουρισμό.

Θα επεκταθώ στο νομοσχέδιο αναλυτικότερα και σε ρυθμίσεις, στην επόμενη συνάντησή μας, αφού ακούσουμε τους φορείς και βεβαίως αφού τοποθετηθεί και ο κ. Βεσυρόπουλος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Σπανάκης.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ:** Κύριε Υπουργέ, κυρίες και κύριοι συνάδελφοι, θα μπορούσε κανείς να πει πάρα πολλά πράγματα για αυτό το νομοσχέδιο. Τα άρθρα δεν είναι λίγα, είναι πολλά και η ουσία είναι ακόμη μεγαλύτερη.

Ένα πράγμα φαίνεται με αυτό το νομοσχέδιο, ότι η Κυβέρνηση με συνέπεια απέναντι στις δεσμεύσεις της και στις δηλώσεις της, φέρνει πριν τις θερινές διακοπές της Βουλής, ένα σχέδιο νόμου που περιλαμβάνει διατάξεις για την ενίσχυση της ελληνικής οικονομίας με αναπτυξιακή δυναμική, μέτρα για επιχειρήσεις και κλάδους που επλήγησαν από τον COVID-19, όπως αντίστοιχα και για τους δανειολήπτες, ενώ παράλληλα έχουμε την ενσωμάτωση στην ελληνική νομοθεσία εξίσου σημαντικών ευρωπαϊκών οδηγιών, που αφορούν μεταξύ άλλων στον ορθότερο προσδιορισμό του φορολογητέου εισοδήματος, στη θεσμοθέτηση μηχανισμού επίλυσης φορολογικών διαφορών σε επίπεδο Ευρωπαϊκής Ένωσης και στη θέσπιση κανόνων για την φοροαποφυγή.

Στο Πρώτο Μέρος του σχεδίου νόμου «Φορολογικές παρεμβάσεις για την ενίσχυση της αναπτυξιακής διαδικασίας» περιλαμβάνονται διατάξεις, για την παροχή κινήτρων με στόχο την προσέλκυση εισοδημάτων στη χώρα μας, πολιτών, συνταξιούχων που έχουν τη φορολογική τους κατοικία στο εξωτερικό. Πρόκειται σίγουρα για θετική διάταξη, ίσως πρέπει να μπούμε σε λεπτομέρειες για να υπάρχει και ακόμη περισσότερο αποτέλεσμα, θα τα πούμε και στη συζήτηση επί των άρθρων.

Περιλαμβάνονται διατάξεις για τον εξορθολογισμό της φορολογίας των οχημάτων και σύμφωνα με την αιτιολογική έκθεση στόχος της Κυβέρνησης είναι η ανανέωση του στόλου των Ι.Χ. στη χώρα μας, καθώς και η προώθηση μη ρυπογόνων οχημάτων. Παρόλη την προσπάθεια, όμως, η φορολογία των Ι.Χ. παραμένει υψηλή, αυξάνοντας σημαντικά την τελική τιμή ενός νέου αυτοκινήτου, κάτι που κάνει δύσκολη την ανανέωση των οχημάτων που κινούνται στους δρόμους μας, με ό,τι αυτό συνεπάγεται τόσο για την ασφάλεια, όσο και το περιβάλλον.

Έχουμε, όμως, μια σειρά διατάξεων με φορολογικές απαλλαγές και μειώσεις με στόχο τόσο την ενίσχυση της ανταγωνιστικότητας και της επιχειρηματικής δραστηριότητας συγκεκριμένων κλάδων, όσο και την ελάφρυνση προς όσους επλήγησαν από την πρόσφατη πανδημία.

Θετική, για παράδειγμα, είναι η διάταξη του άρθρου 11 για υπαγωγή στον υπερμειωμένο συντελεστή ΦΠΑ 6% των βιβλίων μουσικής της δασμολογικής κλάσης ΔΚ4904, για την ίση μεταχείριση των βιβλίων στο σύνολό τους και την ενίσχυση της μουσικής παιδείας. Το ίδιο ισχύει και για τα εισιτήρια των αθλητικών αγώνων.

Στο Δεύτερο Μέρος αυτού του νομοσχεδίου έχουμε σημαντικές διατάξεις για την εξώδικη επίλυση εκκρεμών φορολογικών διαφορών, καθώς και διατάξεις για τη μείωση της προκαταβολής φόρου εισοδήματος για επιχειρηματίες και επαγγελματίες. Και χωρίς τα προβλήματα που δημιούργησε ο COVID-19 το ποσοστό της προκαταβολής φόρου ήταν ιδιαίτερα υψηλό, τώρα, όμως, βλέπουμε ότι έρχεται μέχρι και στο 100% η μείωση της προκαταβολής του φόρου.

Στη συνέχεια έχουμε την ενσωμάτωση στην ελληνική νομοθεσία Οδηγιών της Ευρωπαϊκής Ένωσης.

Τέλος, σε ότι αφορά στα μέτρα στήριξης των δανειοληπτών, το σημαντικό και διαφορετικό που έχουμε σε αυτό το νομοσχέδιο είναι πως, για πρώτη φορά ίσως, ενισχύονται και λαμβάνουν βοήθεια και οι συνεπείς δανειολήπτες, σε αντίθεση με τα όσα γίνονταν μέχρι τώρα, όπου πάντοτε τα μέτρα αφορούσαν μη εξυπηρετούμενες υποχρεώσεις, δανειακές ή φορολογικές, ενισχύοντας το φαινόμενο των στρατηγικών κακοπληρωτών.

Επιτρέψτε μου όμως να πω, ότι με το νομοσχέδιο αυτό στην ουσία ανοίγει ένας ουσιαστικός διάλογος, ένας ουσιαστικός διάλογος με την κοινωνία, διότι φέρνουμε και διατάξεις για την κατάργηση του φόρου δωρεάς, όσον αφορά την απόκτηση πρώτης κατοικίας.

Εδώ, αν θέλετε, κύριε Υπουργέ, γνωρίζω πολύ καλά και την ευαισθησία σας, ανοίγει και ένας διάλογος, κάτι που είχαμε υποσχεθεί και προεκλογικά, ένας διάλογος ουσιαστικός, γιατί τα μέτρα τα θετικά θα έχουν και συνέχεια δεν σταματούν εδώ.

Σήμερα είναι μια μέρα ιστορική, που η χώρα μας, με την αξιοπιστία που έχει αυτή η Κυβέρνηση και ο Πρωθυπουργός μας προς το εξωτερικό, κατάφερε να φέρει μια ιστορική συμφωνία που θα έρθουν πάνω από 70 δις στην ελληνική οικονομία.

Ανοίγει ουσιαστικά ο διάλογος και για την κατάργηση των τεκμηρίων για την πρώτη κατοικία, αλλά ανοίξαμε με το νομοσχέδιο αυτό μια ομπρέλα προστασίας της πρώτης κατοικίας, διότι βάζουμε κριτήρια, ανοίγουμε τη βεντάλια της προστασίας για πολλούς και όχι για τους λίγους. Διότι, εσείς του ΣΥΡΙΖΑ, αγαπητοί συνάδελφοι, μιλάγατε για τους λίγους ή τους πολλούς, εμείς μιλάμε για όλους και το κάνουμε πράξη, διότι εδώ έχουμε το εξής.

Έχουμε εύστοχες φορολογικές παρεμβάσεις από τη μία από την άλλη έχουμε και φιλόδοξα χρηματοδοτικά εργαλεία και μάλιστα με το πρόγραμμα «ΓΕΦΥΡΑ» ερχόμαστε να συνδέσουμε και να δώσουμε και τη δεύτερη ευκαιρία, όπως είπε προηγούμενος ο Υπουργός.

Άρα, λοιπόν, νομίζω ότι με όλα αυτά, τα οποία φέρνουμε και επειδή και ο Εισηγητής μας προέρχεται από τον κλάδο των τελωνειακών και ο Υπουργός μας από τον κλάδο των εφοριακών, βλέπουμε ότι διευκολύνουμε και διαδικασίες, προκειμένου να γίνονται οι μεταβιβάσεις πιο εύκολα. Βλέπουμε, ότι φέρνουμε μειώσεις συντελεστών και βελτιώσεις στον Τελωνειακό Κώδικα, ώστε να μπορέσουν οι συναλλαγές να διευκολυνθούν.

Άκουσα σ’ αυτήν την αίθουσα, ότι διευκολύνουμε τους εφοπλιστές ή διευκολύνουμε άλλες ομάδες και απαντώ. Όταν μειώνεις την έμμεση φορολογία, διευκολύνεις την ελληνική οικονομία. Αυτό κάνουμε με αυτό το νομοσχέδιο και γι’ αυτό το λόγο πρέπει όλοι να το υπερψηφίσουμε.

Αύριο θα έχουμε μια συζήτηση αναλυτική επί των άρθρων και θα αναφερθούμε πολύ πιο συγκεκριμένα, άρθρο - άρθρο και θα ακούσουμε φυσικά και τους φορείς και νομίζω ότι στην Ολομέλεια πρέπει όλες οι παρατάξεις να υπερψηφίσουμε αυτό το νομοσχέδιο, που είναι μία αρχή φορολογικών παρεμβάσεων, διότι η Νέα Δημοκρατία προεκλογικά υποσχέθηκε, ότι θα φέρει μια σταθερή φορολογική πολιτική πάνω σε σωστές βάσεις και αυτό κάνουμε με αυτό το σχέδιο νόμου και νομίζω ότι όλοι πρέπει να το αναγνωρίσουν.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα προσπαθήσω να είμαι σύντομος γιατί ο Υπουργός ήταν αναλυτικότατος και εμφανίστηκε ως «ο μάγος με τα δώρα» και θα περιοριστώ μόνο στο κομμάτι των άρθρων 71 - 83, εξάλλου ο κ. Σκανδαλίδης ανέλυσε τις διαφοροποιήσεις μας και τις επιφυλάξεις μας για το άρθρο 18 και το άρθρο 66 με το Νομικό Συμβούλιο του Κράτους και στο κομμάτι του τέλους επιτηδεύματος.

Πρέπει να έχουμε μία αίσθηση το τι συζητάμε σε αυτή την αίθουσα. Αυτή τη στιγμή η Κυβέρνηση για πρώτη φορά από το 2010 νομοθετεί την κατάργηση της προστασίας πρώτης κατοικίας και της αναστολής πλειστηριασμών. Από το 2010 και τον ν. 3869, νόμο του ΠΑΣΟΚ, σήμερα έρχεται η Κυβέρνηση του κ. Μητσοτάκη και μας λέει επισήμως, ότι από 31/7/2020, δεν θα υπάρχει προστασία πρώτης κατοικίας, δεν θα υπάρχει αναστολή πλειστηριασμών.

Μας έχει μπερδέψει κύριε Πρόεδρε, η Κυβέρνηση γιατί κάποια στιγμή υιοθετεί τη λογική ότι είμαστε με τους συνεπείς φορολογούμενους και δανειολήπτες, βλέπε την άποψή της για τα δάνεια που θα δίνονταν με κρατική εγγύηση ΤΕΠΙΧ 2 και Ταμείο Εγγυοδοσίας, όπου αποκλείσθηκαν όσοι χρωστούσαν σε τράπεζες, εφορίες και ασφαλιστικά ταμεία, την ίδια στιγμή, ορθώς, κατά την άποψή μας, επιστρατεύει την επιστρεπτέα προκαταβολή, που πάει σε όλους ανεξάρτητα αν χρωστάνε, σήμερα εμφανίζεται στο πρόγραμμα επιδότηση δανείων και σε ενήμερους και σε μη ενήμερους δανειολήπτες. Ας ξεκαθαρίσει, λοιπόν, η Κυβέρνηση με ποιους είναι, ποιους υπερασπίζεται; Γιατί κάποιους μήνες υπερασπίζεται αυτούς που είναι συνεπείς, μετά από κάποιες μέρες δίνει σε όλους, ορθώς, κατά την άποψη μας. Είναι, λοιπόν, δικό σας θέμα να το ξεκαθαρίσετε.

Επειδή ελέχθησαν από τον Υπουργό, διάφορα πράγματα, τα οποία νομίζω ότι πρέπει να απαντηθούν, ελέχθησαν την Παρασκευή και επανελήφθησαν σήμερα, εμείς είχαμε επισημάνει κύριε Πρόεδρε και κύριε Υπουργέ, από το Νοέμβριο ήδη, την αναποτελεσματικότητα του ν. 4605/2019 του ΣΥΡΙΖΑ, τον οποίο, όπως είπε ο κ. Σταϊκούρας, εσείς ψηφίσατε, υιοθετήσατε, προσπαθήσατε επάνω από ένα χρόνο να μας πείσετε ότι έχει βελτιώσει τους όρους εισδοχής στην πλατφόρμα και αποδοχής των ρυθμίσεων, φθάσαμε στο «εξωφρενικό» κοινωνικά νούμερο των 1.715 ρυθμίσεων, που ανακοίνωσε σήμερα Υπουργός, κ. Σταϊκούρας, σε μια περίμετρο 90.000 τουλάχιστον δυνητικών δικαιούχων. Εμείς από τον Νοέμβριο σας είχαμε πει, ότι είναι αναποτελεσματικός ο νόμος, είχαμε καταθέσει νομοθετική ρύθμιση για παράταση του ν.3869/2010, με νέα επικαιροποιημένα κριτήρια, όπως επίσης και για δικαίωμα επαναγοράς των δανείων πριν καταλήξουν στα funds προσθέτοντας και το δικαίωμα να κρατηθεί το 30% της αγροτικής ιδιοκτησίας για τα δάνεια που έχουν αγρότες ως μοναδικό μέσο επιβίωσης. Εσείς, λοιπόν, εδώ, στα άρθρα 71 έως 83, περιμένουν το πτωχευτικό δίκαιο, υιοθετείται και εφαρμόζεται ένα πρόγραμμα για εννέα μόνο μήνες, ενώ θέλετε να το εμφανίσετε ως μία μόνιμη λύση στο πρόβλημα του ιδιωτικού χρέους, την ίδια στιγμή αφού το πρόγραμμα έχει διάρκεια εννέα μηνών, άγνωστο γιατί για δανειολήπτες που έχουν 600.000 ακίνητη περιουσία και 40.000 ευρώ καταθέσεις στις τράπεζες, εσείς προβλέπετε 90% επιδότηση, όταν ξέρετε πολύ καλά ότι με βάση τον Κώδικα Δεοντολογίας των τραπεζών, αν οι συνεπείς δανειολήπτες βρεθούν σε αδυναμία λόγω της κατάστασης, λόγω του κορωνοϊού, είναι υποχρεωμένες οι τράπεζες να προβούν σε πρόταση αναδιάρθρωσης και επαναρύθμισης.

Είπε ο κ. Υπουργός, για 200.000 ρυθμίσεις, εγώ θυμάμαι είχε στείλει μια επιστολή το Δεκέμβριο στις τράπεζες και στα funds, γιατί δεν κάνουν ρυθμίσεις. Σήμερα, μίλησε για 200.000 ρυθμίσεις, δεν μας είπε όμως αυτό που αναφέρθηκε στην ενδιάμεση Έκθεση του Διοικητή της Τράπεζας της Ελλάδος, το Μάρτιο του 2020, ότι στις βραχυχρόνιες αυτές ρυθμίσεις δύο στις τρεις ξανά κοκκινίζουν εντός τριμήνου. Άρα, να είμαστε λίγο πιο φειδωλοί όταν μιλάμε για χιλιάδες ρυθμίσεις, διότι αυτό είναι εκτός πραγματικότητας.

Ξαφνικά, λοιπόν, η Κυβέρνηση θεωρεί ότι στα δάνεια που έχουν καταγγελθεί και οδεύουν προς πλειστηριασμό, ότι με την επιδότηση 40%, όλοι αυτοί οι αδύναμοι δανειολήπτες, που, ειρήσθω εν παρόδω, το νομοσχέδιο καταλαμβάνει μόνο τις περιπτώσεις όσων έχουν πληγεί από τον κορωνοϊό. Για παράδειγμα, μακροχρόνια άνεργοι, το είχε πει το Κίνημα Αλλαγής, δύο στους τρεις δεν ήταν δικαιούχοι κάποιας στήριξης από τα μέτρα στήριξης που εξήγγειλε η Κυβέρνηση, άρα αυτόματα τίθενται και εκτός των μέτρων προστασίας για την επιδότηση του δανείου. Αλήθεια, όμως, οι μακροχρόνια άνεργοι, αυτοί που έχουν κλείσει επιχειρήσεις, που έχουν καταγγελθεί τα δάνειά τους, πιστεύει η Κυβέρνηση ότι σε αυτή τη συγκυρία με την ύφεση να οδεύει στο 10%, θα μπορέσουν να προβούν σε ρυθμίσεις με τις τράπεζες;

 Τελειώνω, κύριε Πρόεδρε, θα επανέλθω και στην κατ’ άρθρoν συζήτηση, θα ήθελα, όμως ενδεικτικά να αναφέρω, για να δούμε ότι αυτές οι διατάξεις δεν είναι και τόσο λυτρωτικές όσο η Κυβέρνηση θέλει να τις εμφανίσει. Sτο άρθρο 75 παράγραφος 11, αναφέρεται ρητά ότι η οποιαδήποτε διαδικασία του Κώδικα Δεοντολογίας των τραπεζών, κύριε Πρόεδρε, που επαναλαμβάνω υποχρεώνει τις τράπεζες να πάνε σε αναδιαρθρώσεις δανείων όταν υπάρχει αντικειμενική αδυναμία του δανειολήπτη, διακόπτεται και με μόνη την αίτηση, ακόμη και αν δεν επιτευχθεί ρύθμιση. Μιλάει για αχρεωστήτως καταβληθέντα με επιτόκιο 5%, που θα επιστραφούν από τους δανειολήπτες, αν δεν τηρηθεί η ρύθμιση για όλο το διάστημα της επιδότησης και βεβαίως, τόκοι υπερημερίας, τα χρήματα του δημοσίου θα καλύψουν μόνο τόκους και έξοδα για τις περιπτώσεις των δανείων που έχουν καταγγελθεί. Για το ν.3869, που αναφέρθηκε ο κ. Υπουργός, δεν δίνει το δικαίωμα όσοι έχουν προβεί σε ρύθμιση να τύχουν επιδότησης δανείου, όπως, επίσης και τα δάνεια τα πυρόπληκτα που όχι μόνο στην Ηλεία, αλλά σε πέντε νομούς σε όλη τη χώρα αυτή τη στιγμή μένουν αρρύθμιστα τα εξαιρεί κύριε Πρόεδρε, όταν έχω απάντηση από τις 26 Νοεμβρίου από τον κ. Σκυλακάκη, ότι επίκειται ρύθμιση το επόμενο διάστημα, το επανέλαβε ο κ. Ζαββός, σε επίκαιρη ερώτηση την 20η Μαΐου και σήμερα λέει ο Υπουργός ότι δεν μπορούν να επιδοτηθούν αυτά τα δάνεια στο πρόγραμμα το εννεάμηνο, γιατί λέει υπάρχει καθεστώς κρατικών εγγυήσεων. Αλήθεια, μήπως λόγω κορωνοϊού δεν κάναμε ειδικά αιτήματα να εξαιρεθούν από το καθεστώς κρατικών ενισχύσεων όλα τα προηγούμενα και σε σχέση με το κομμάτι της επιδότησης των αγροτών και των επαγγελματιών; Η Κυβέρνηση, γιατί δεν κάνει αίτημα να εξαιρεθούν από τον κανόνα κρατικών ενισχύσεων αυτά τα δάνεια και να μπορέσουν να ρυθμιστούν;

Κύριε Πρόεδρε, λυπάμαι που θα το πω και είμαι πάντα προσεκτικός στις διατυπώσεις μου, η Κυβέρνηση αυτή τη στιγμή εμφανίζεται εντελώς αφερέγγυα στο θέμα της ρύθμισης των πυρόπληκτων δανείων. Εδώ και οκτώ μήνες έχει υποσχεθεί ότι θα προβεί σε ρύθμιση είτε σε αυτά που έχουν καταπέσει οι εγγυήσεις είτε σε αυτά που είναι αυτή τη στιγμή ακόμη στις τράπεζες. Ο χρόνος περνάει, αυτοί οι δανειολήπτες είναι εγκλωβισμένοι, δεν μπορούν να μπουν στα εργαλεία ρευστότητας, δεν μπορούν να ρυθμίσουν τα δάνειά τους, δεν μπορούν να μπουν σε μια ρύθμιση με την εφορία και περνάει τελευταίο νομοσχέδιο του Υπουργείου Οικονομικών και δυστυχώς, ο χρόνος περνάει ανεκμετάλλευτος εις βάρος αυτών των δανειοληπτών.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε.

Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Κύριε Πρόεδρε, ευχαριστώ.

Κύριε Υπουργέ, επειδή σας άκουσα εν χορώ και τον Πρόεδρο και τον απερχόμενο Υπουργό Οικονομικών, τον κύριο Σταϊκούρα και τους συναδέλφους από την συμπολίτευση που μίλησαν, για πoια ιστορική μέρα ακριβώς της Ευρώπης μιλάτε; Αυτό που συνέβη χθες στις Βρυξέλλες ήταν ένας ιστορικός ακόμη συμβιβασμός και αν θέλετε υπέρ των τεσσάρων συντηρητικών δυνάμεων της Ευρώπης, που πανηγυρίζουν στην ουσία σήμερα. Ποια είναι αυτά τα 70 δις, που μιλάτε ότι δήθεν φέρατε ως πακέτο στήριξης για τον κορωνοϊό, στα οποία έχετε βάλει μέσα όλες τις συνήθεις ενισχύσεις ακόμη και το υπόλοιπο ΕΣΠΑ της επόμενης προγραμματικής περιόδου από το 2021 μέχρι το 2027 και μας το βαπτίζετε δήθεν εμάς τώρα πακέτο στήριξης για τον κορωνοϊό; Πήρατε 19 δις από τα 22,5 εκατομμύρια που υπολόγιζε αρχικά η Ευρωπαϊκή Επιτροπή για τη χώρα μας κύριε Υπουργέ, επιχορηγήσεις και 12,5 δις δάνεια από τα 9,4 δις που υπολογίζω στο αρχικό μείγμα. Μάλιστα, για να επιτευχθεί συμφωνία χθες, θυσιάστηκαν ή υπέστησαν περικοπές σημαντικά προγράμματα της Ευρωπαϊκής Ένωσης για την εκπαίδευση, για την έρευνα, για την καινοτομία, ενώ το πρόγραμμα EU4Health την περίοδο του κορωνοϊού, που υποτίθεται ότι για αυτό έγινε το πακέτο στήριξης, θυσιάστηκε και εξανεμίστηκε, 9,4 δισεκατομμύρια. Αυτή είναι η ιστορική μέρα για την Ευρώπη; Θα έπρεπε να κλαίμε, πολλώ δε μάλλον, οι δυνάμεις του Νότου σήμερα για αυτό που επιτεύχθηκε χθες.

Όσον αφορά στο νομοσχέδιο κύριε Πρόεδρε, είναι η συνήθης πρακτική της Νέας Δημοκρατίας σε ένα νομοσχέδιο με το οποίο ενσωματώνεται οι κοινοτικές Οδηγίες στο εγχώριο νομοθετικό πλαίσιο, η Νέα Δημοκρατία φέρνει ένα πλαίσιο διατάξεων, το οποίο ευνοεί σκανδαλωδώς τους πλούσιους υποστηριχτές της, πιστή στο νεοφιλελεύθερο δόγμα της να κάνει τους πλούσιους πλουσιότερους, αδιαφορώντας για τα εκατομμύρια των Ελλήνων που βρίσκονται στα πρόθυρα πλήρους οικονομικού αδιέξοδου, συνεπεία των λανθασμένων χειρισμών της, εκ μέρους της Κυβέρνησης, της οικονομικής διαχείρισης.

Θα ήθελα να σταθώ σε μερικά μόνο σημεία του νομοσχεδίου, ξεκινώντας από αυτό το άρθρο 18, για το οποίο πανηγυρίζετε, περί των εκπτώσεων της επιστρεπτέας προκαταβολής, όπου τι φέρνετε; Μηδενισμό για κάποιες κατηγορίες και μείωση προκαταβολής του φόρου μόνο για το οικονομικό έτος 2021, δηλαδή για το τρέχον οικονομικό έτος, με έναν τρόπο αδικαιολόγητο και κατά την άποψή μου, θα έλεγα, ανάρμοστο. Την ίδια στιγμή που ορθώς μηδενίζεται η προκαταβολή φόρου για το σύνολο των εμπλεκομένων στον τουρισμό επιχειρήσεων, η Κυβέρνηση απαιτεί το 50% της προκαταβολής από εκατοντάδες χιλιάδες επιστημόνων και ελεύθερων επαγγελματιών είτε υποκείμενων είτε μη υποκείμενων σε υποβολή δηλώσεων ΦΠΑ, λες και αυτοί θα βγουν από την κρίση κατά το δεύτερο εξάμηνο του 2020, σε μια χώρα που με βάση τα δεδομένα του ίδιου του νομοσχεδίου βαδίζει με απώλεια άνω των 20 δις στο ΑΕΠ, μόνο για τον τουριστικό κλάδο.

Είναι δυνατόν, κύριε Υπουργέ, να μηδενίζεται σε μερικούς κλάδους η προκαταβολή φόρου και να γίνονται δικαιούχοι μηδενικής προκαταβολής φόρου οι τηλεοπτικοί σταθμοί, επειδή το πρώτο εξάμηνο του 2020 τους εντάξατε στους πληττόμενους, τη στιγμή που εισέπραξαν δεκάδες εκατομμυρίων ζεστού κρατικού χρήματος και μετακύλησαν μισθολογικά και μη-μισθολογικά κόστη στο κράτος και για να το κάνω πιο απλό, όλα αυτά να μπαίνουν στην ίδια εξίσωση με τον ίδιο παρονομαστή, οι καναλάρχες από τη μια, με τους μη-υποκείμενους σε ΦΠΑ παρόχους υπηρεσιών Υγείας, όπως είναι για παράδειγμα οι γιατροί ή οι οδοντίατροι ή οι διαγνώστες ή οι φυσικοθεραπευτές ή οι εργοθεραπευτές, οι οποίοι στην πραγματικότητα επιμελούνται την υγεία των πολιτών με αμοιβές υπο-πολλαπλάσιες της προ-κορωνοϊού εποχής ή ακόμη και οι δικηγόροι και οι λοιποί ελεύθεροι επαγγελματίες και μόνο για ένα έτος, άπαξ δηλαδή, μόνο για το οικονομικό έτος 2021;

Που πήγε η προεκλογική μας δέσμευση, κύριε Υπουργέ, για πάγια μείωση προκαταβολής φόρου στο 50%, την οποία πρώτος ο ΣΥ.ΡΙΖ.Α. είχε δεσμευτεί να νομοθετήσει ως δίκαιο μέτρο, αφότου έβγαλε τη χώρα με ασφάλεια από το καθεστώς των μνημονίων κι αφότου δημιούργησε και παρέδωσε δημοσιονομικό μαξιλάρι 37 δις ευρώ. Είναι όχι μόνο ακατανόητο πολιτικά, αλλά είναι και αντιαισθητικό κοινωνικά, να προχωράτε με ταξικό πρόσημο στην κατηγοριοποίηση των φορολογουμένων και σας καλούμε να προχωρήσετε στην πλήρη κατάργηση προκαταβολής φόρου για τους πληττόμενους ΚΑΔ για το 2020 και στη θεσμοθέτηση της μειωμένης προκαταβολής φόρου στο 50% για όλους, ως πάγιο και μόνιμο μέτρο ανάκαμψης της οικονομίας για τις επόμενες χρονιές, καθώς η κρίση του κορωνοϊού είναι εδώ και συνεχίζεται και ουδείς γνωρίζει αν έχει δουλειά τον επόμενο χρόνο.

Έρχομαι τώρα στο δεύτερο θέμα, που αφορά την αναστολή του τέλους επιτηδεύματος για τους αγρότες, για το οποίο έχω υποβάλλει και σχετική ερώτηση, αλλά δυστυχώς βλέπουμε, ότι εδώ εξασφαλίζεται μόνο για μια χρονιά. Την ώρα που ο ΣΥ.ΡΙΖ.Α. ορθά υποστηρίζει, ότι η ελάχιστη ανοικτή χρονική περίοδος για ένα τέτοιο μέτρο πρέπει να είναι τουλάχιστον τα τρία επόμενα χρόνια, εσείς κύριε Υπουργέ έχετε εικόνα της κατάστασης που επικρατεί στον αγροτικό χώρο, γνωρίζετε ότι μόνο φέτος το 90% των αγροτών έχασε πάνω από το μισό του εισοδήματός του, γιατί ήταν κλειστές οι κεντρικές λαχαναγορές της Ευρώπης κατά την περίοδο του lockdown, με κλειστές τις κεντρικές λαχαναγορές και με κλειστά τα σύνορα και με κλειστές, ακόμα αν θέλετε και τις περιφερειακές αγορές, κατέστη ασύμφορη ακόμα και η συγκομιδή των προϊόντων από τα χωράφια, παραδείγματος χάρη για τα σπαράγγια, για τα κηπευτικά και οι κτηνοτρόφοι από την περίοδο του Πάσχα, κύριε Πρόεδρε, πούλησαν όσο-όσο τα αμνοερίφια τους και δεν έχουν πάρει τίποτα γι’ αυτό. Η κατάσταση αυτή στο εσωτερικό βαίνει ακόμη επιδεινούμενη, λόγω της κατάρρευσης του τουρισμού και της εστίασης, η ζήτηση εποχικών αγροτικών προϊόντων, όπως είναι κυρίως τα οπωροκηπευτικά, βρίσκεται στα ιστορικά χαμηλά.

Η υπόθεση με το τέλος επιτηδεύματος κι έναν υψηλό συμβολισμό, κατά την άποψή μου κύριε Υπουργέ, δείχνει άγνοια ως και αγνόηση του αγροτικό επιχειρείν και της σημασίας του για την ευρύτερη κοινωνική ευστάθεια των συμπολιτών μας που ζουν στην ελληνική ύπαιθρο, στην ελληνική περιφέρεια και βιοπορίζονται από τη γη.

Θα κλείσω με ένα τρίτο θέμα, που αφορά την προστασία της πρώτης κατοικίας. Θα συμφωνήσω απολύτως με αυτά που είπε προηγουμένως ο κ. Κατρίνης, δηλαδή, άκουσα με πρωτοφανή κυνισμό να έρχεται εδώ ο Υπουργός Οικονομικών και να λέει, ότι δεν χρειάζεται ουσιαστικά κανένα πλαίσιο προστασίας προς τις κατοικίες, αυτό είπε επί λέξει και ότι «δεν χρειάζεται βρε παιδιά, θα τα βρουν μεταξύ τους στην αγορά, θα τα βρουν οι διαχειριστές των funds και οι τράπεζες με τους δανειολήπτες», δηλαδή ουσιαστικά «αφήστε την αγορά να ρυθμίσει το θέμα», κατά την προσφιλή σας νεοφιλελεύθερη τακτική, κάτι που δεν συνέβη μέχρι τώρα και «κοιτάξτε, εμείς θα έρθουμε σε αυτή τη χειμαζόμενη αγορά, να επιδοτήσουμε τη δόση σας σε όλα τα είδη των δανείων, σε ένα συγκεκριμένο ποσοστό, τα κριτήρια θα τα δούμε στην υπουργική απόφαση».

Κοιτάξτε να δείτε, μιλάμε για μια εποχή σήμερα, που για παράδειγμα ο τουριστικός κλάδος, οι εργαζόμενοι στο τουριστικό κλάδο και όλοι γενικά οι πληττόμενοι Έλληνες, που εσείς συνεχίζετε να τους εντάσσετε σε κατηγορίες, όχι τη δόση του δανείου τους δεν μπορούν να καταβάλλουν, κύριε Υπουργέ, αδυνατούν να πληρώσουν το ρεύμα τους, τις πάγιες υποχρεώσεις τους, το ρεύμα τους, το ενοίκιο τους, τον ΟΤΕ τους, τη σύνδεσή τους με το ίντερνετ και εσείς αντί να νομοθετείτε ολική προστασία τους από αναγκαστικά μέτρα είσπραξης, εσείς λέτε ότι θα τους επιδοτήσετε τη δόση.

Κοιτάξτε, κύριε Υπουργέ, νομίζω ότι θα πρέπει να σταματήσουμε ουσιαστικά την κοροϊδία. Είναι επιτακτική ανάγκη να ενσωματώσετε στο παρόν νομοσχέδιο μια ξεκάθαρη θέση και μια ξεκάθαρη πολιτική για την καθολική προστασία της πρώτης κατοικίας και για την συνέχιση απαγόρευσης των πλειστηριασμών, αντί να επιδίδεστε σε ασκήσεις τόνωσης ρευστότητας των τραπεζών, που ορθά το κάνατε για να στηρίξετε το τραπεζικό σύστημα και σκεπάζετε το πραγματικό πρόβλημα, που είναι η προστασία των πληττομένων Ελλήνων στο θέμα της πρώτης κατοικίας και των δανείων, εξαιτίας των οποίων απειλείται κάθε περιουσιακό τους στοιχείο και ειδικά των αγροτών, των εργαζομένων και των ανέργων.

 Αυτά είναι τα κρίσιμα ζητήματα που πρέπει να δείτε. Το νομοσχέδιο, ως προς αυτά τα θέματα, είναι και ανεπαρκές και μεροληπτικό και εξακολουθεί να διαιωνίζει τη λανθασμένη κατηγοριοποίηση των Ελλήνων σε πληττόμενους και μη-πληττόμενους από τον κορονοϊό, ενώ είναι όλοι πληττόμενοι και ως εκ τούτοι, η εναντίωσή μας σε αυτό δεν συνίσταται στείρα αντιπολίτευση, κύριε Υπουργέ, αλλά καμπανάκι αφύπνισης προ της καταστροφής του παραγωγικού και κοινωνικού ιστού της χώρας, εξαιτίας των νεοφιλελεύθερων εμμονών σας.

Δεν αισιοδοξώ ότι θα φέρετε διορθώσεις, η Ιστορία θα καταγράψει τη στάση, κύριε Πρόεδρε, του καθενός και της καθεμιάς μας, απέναντι στα πραγματικά προβλήματα του τόπου.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Ευχαριστώ κύριε Πρόεδρε.

Θα αναφερθώ μόνο σε ένα άρθρο, στο άρθρο 90 του σχεδίου νόμου, που δίνει τη δυνατότητα στα εκκλησιαστικά Νομικά Πρόσωπα Δημοσίου Δικαίου να ρυθμίσουν τις οφειλές που έχουν προς αυτά άλλα Νομικά Πρόσωπα Δημοσίου Δικαίου, Νομικά Πρόσωπα Ιδιωτικού Δικαίου και φυσικά πρόσωπα, επιχειρηματίες, με έναν τρόπο αόριστο, με έναν τρόπο που είναι επικίνδυνος. Δεν υπάρχει καμία πρόβλεψη για τον χρόνο αποπληρωμής, ούτε για το ύψος των εκπτώσεων. Ούτε πλαφόν, λοιπόν, ούτε πρόβλεψη για το χρόνο, με απλή εκατέρωθεν συμφωνία, σαν να είναι εσωτερικό θέμα, οι οικονομικές σχέσεις ανάμεσα σε Νομικά Πρόσωπα Δημοσίου Δικαίου, χωρίς συγκεκριμένη νομοθετική ρύθμιση, όπως έχει ζητήσει με γνωμοδότησή του το Νομικό Συμβούλιο του Κράτους.

Κοιτάξτε, η κοινωνία μας περνάει μια δύσκολη στιγμή, ακούσαμε νωρίτερα για τα ζητήματα που έχει το νομοσχέδιο για τα δάνεια και λοιπά και είναι διπλά επικίνδυνο και προκλητικό, να θεσμοθετείται η αδιαφάνεια, που συχνά συνιστά μήτρα σκανδάλων.

Η αντίληψη που έχει το νομοσχέδιο είναι, ότι τα Νομικά Πρόσωπα Δημοσίου Δικαίου τα εκκλησιαστικά, που διαχειρίζονται και δημόσιο χρήμα, μπορούν να λειτουργούν εκτός δημοσίου λογιστικού. Αυτό επαναλαμβάνω, είναι μήτρα σκανδάλων, όταν μάλιστα δεν υπάρχει καμία ρύθμιση νομοθετική για τις ρυθμίσεις αυτές.

Κύριε Πρόεδρε, η προτεινόμενη ρύθμιση έχει και παρασκήνιο. Αφορά ρύθμιση χρεών ύψους αρκετών εκατομμυρίων, με πιο σημαντικό εκείνο του Ιδρύματος της Τήνου προς την Αποστολική Διακονία, ύψους τριών εκατομμυρίων ευρώ. Το θέμα του Ιδρύματος της Τήνου προφανώς αφορά τον Μητροπολίτη Σύρου-Τήνου, τον κύριο Δωρόθεο, ο οποίος προβάλλεται και ως διάδοχος για την Αρχιεπισκοπή, έχει απασχολήσει το πανελλήνιο και παλαιότερα και έχει η Βουλή προχωρήσει σε αλλαγή ρυθμίσεων για την λειτουργία του Ιδρύματος της Τήνου. Είναι λυπηρό, ότι προβάλλονται από Μέσα ενημέρωσης, ως επιχείρημα για αυτήν την ρύθμιση, οι προσωπικές σχέσεις που έχει ο κ. Δωρόθεος με την οικογένεια του Πρωθυπουργού και μάλιστα ρωτώ τον κύριο Υπουργό, γιατί τη ρύθμιση που έφερε σήμερα, δεν την υπογράφει η εποπτεύουσα αρμόδια Υπουργός Παιδείας και Θρησκευμάτων, η κυρία Κεραμέως;

Ρωτώ επίσης και είναι σημαντικό η Ιερά Σύνοδος δεν έχει αποφασίσει, πώς προχωρείτε χωρίς απόφαση της Ιεράς Συνόδου, μία απλή προσωπική επιστολή του Αρχιεπισκόπου αρκεί για να δεσμεύσει την Εκκλησία;

Επίσης, αύριο συνεδριάζει η επιτροπή σχέσεων Εκκλησίας και Πολιτείας. Γνωρίζω τη λειτουργία αυτής της επιτροπής ως Υπουργός Παιδείας και Θρησκευμάτων και με ουσιαστικό τρόπο συζητά ζητήματα διμερών σχέσεων. Γιατί προτρέχετε σήμερα σε αυτήν τη ρύθμιση και δεν την θέτετε προς συζήτηση στις σχέσεις Εκκλησίας και Κράτους;

Είναι προφανές, ότι εδώ έχουμε να κάνουμε, δυστυχώς, με ένα θέμα σαν όλα τα άλλα, «τύπου voucher» των κολλητών μας. Διερωτώμαι και ανησυχώ. Φοβούμαι ότι είμαστε μπροστά σε μια ανίερη συναλλαγή, η οποία προσβάλλει και την Εκκλησία και το Κράτος. Γι’ αυτό ήδη βλέπω στα εκκλησιαστικά sites να υπάρχουν αντιδράσεις για αυτήν τη ρύθμιση που φέρνει η Κυβέρνηση εδώ, ικανοποιώντας προσωπικές εξυπηρετήσεις.

Τελειώνοντας, κύριε Πρόεδρε, θα ήθελα να πω ότι αυτή η ρύθμιση, βγάζει από το δημόσιο λογιστικό τα εκκλησιαστικά Νομικά Πρόσωπα Δημοσίου Δικαίου, ανάμεσα στα οποία είναι και ο ΟΔΕΠ, που αφορά τη μεγάλη ακίνητη περιουσία του Δημοσίου, είναι το ΤΑΚΕ, που αφορά τη συνταξιοδότηση των κληρικών, είναι η Αποστολική Διακονία και άλλα ιδιωτικά ιδρύματα, όπως είναι το Ορφανοτροφείο της Βουλιαγμένης.

Δηλαδή, έχουμε να κάνουμε με μια πολύ σοβαρή περιουσία η οποία δυστυχώς δίδεται στη διαχείριση εκτός επαναλαμβάνω του δημοσίου λογιστικού παρότι είναι εκκλησιαστική δημοσίου χαρακτήρα περιουσία. Και ήθελα να ρωτήσω, με αυτήν τη ρύθμιση που ουσιαστικά υπάρχει αλλαγή στον κρατικό χάρτη της εκκλησίας της Ελλάδος που ορίζει τη λειτουργία των νομικών προσώπων δημοσίου δικαίου των εκκλησιαστικών. Τι κάνετε ακριβώς; Αλλάζετε τον κρατικό χάρτη της εκκλησίας της Ελλάδος; Δηλαδή, ανοίγετε θέμα σχέσεων εκκλησίας και κράτους ξεκινώντας από τα οικονομικά ζητήματα; Και μάλιστα σχέσεων εκκλησίας και κράτους όταν το κράτος κάθε χρόνο από τον προϋπολογισμό δίνει 200 εκατομμύρια ευρώ στην εκκλησία της Ελλάδος και ταυτόχρονα η εκκλησία της Ελλάδος αξιοποιεί με βάση την περιουσία της ΕΣΠΑ ύψους πολλών δεκάδων εκατομμυρίων ευρώ .

Τελειώνοντας, πιστεύω ότι με τη ρύθμιση αυτή που επαναλαμβάνω πλήττει και την εκκλησία και το κράτος δημιουργείται μία πρόκληση κοινωνική. Όταν όλοι οι πολίτες υπόκεινται σε ρυθμίσεις του κράτους για τα χρέη τους που περνούν από τη βουλή και είναι διαφανείς και ξέρουμε τι ακριβώς πληρώνουν και τι δεν πληρώνουν με δημόσιο τρόπο, αυτό που γίνεται τώρα, η παράκαμψη του δημόσιου λογιστικού και της νομοθεσίας είναι διπλά προκλητική για τη χειμαζόμενη μερίδα της ελληνικής κοινωνίας. Λυπούμαι, που αυτή την ευθύνη την αναλαμβάνει σήμερα η κυβέρνηση Μητσοτάκη .

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ τον κ . Φίλη.

Κυρίες και κύριοι συνάδελφοι, σε αυτό το σημείο ολοκληρώθηκε η συνεδρίαση. Αύριο το πρωί στις 10 η ώρα θα έχουμε την ακρόαση φορέων στην ίδια αίθουσα. Συνάδελφοι Βουλευτές, με φυσική παρουσία. Κύριε Υπουργέ, ευχαριστούμε πολύ για την παρουσία σας και στη συνέχεια μετά το μεσημέρι στη 13.00 την τρίτη συνεδρίαση . Ευχαριστούμε πάρα πολύ .

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αναστασιάδης Σάββας, Ιατρίδη Τσαμπίκα (Μίκα), Καλαφάτης Σταύρος, Καλογιάννης Σταύρος, Καρασμάνης Γεώργιος, Κατσαφάδος Κωνσταντίνος, Ρουσόπουλος Θεόδωρος, Σπανάκης Πέτρος - Βασίλειος, Μωραΐτης Αθανάσιος (Θάνος), Φίλης Νικόλας, Τζάκρη Θεοδώρα, Κατρίνης Μιχαήλ, Σκανδαλίδης Κωνσταντίνος και Κομνηνάκα Μαρία.

Τέλος και περί ώρα 13:15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**